
        
            
                
            
        

    

Hitzaurrea


Yayo Herrero


Ekonomia-krisiak
gogor kolpatu du menderaezina zirudien Europa eta, kontinente
zaharraren barnean, hegoaldeko herrialdeak doikuntza-planen
inposizioak ari dira jasaten, duela oso gutxira arte Europar Batasun
aberatsean pentsaezinak ziren inposizio eta murrizketak.




Espekulazioan eta harrapaketan
oinarritutako hazkunde-eredu neoliberala lehertu egin zen,
finantza-merkatuek sortutako aberastasunaren hutsaltasuna agerian
utziz, eta, kea nola, halaxe desagertu zen aberastasun hori.  Natura
eta gizalegez egindako lana bazterrera utzita sortutako hazkunde
ekonomikoaren ameskeria desegin egin zen herrialdeek egindako zorren
zamaz, eta begien bistan geratu zen garapena esaten zioten hura ez
zegoela oinarri sendo eta iraunkor baten gainean eraikia.


Kapitala irabazi-tasak azkar
batean leheneratzen saiatu zen, eta orduan bere benetako aurpegia
erakutsi zuen kapitalismoak. Botere politikoak, botere
ekonomikoarekin bat eginik, makinaria suntsikorra jarri zuen martxan,
eta hazkundea suspertzea eta enplegua sortzea aitzakiatzat harturik,
deuseztatu egin zituen lan-eskubideak; murrizketa ikaragarriak egin
zituen gizarte-zerbitzuetan, mendekotasunaren arloan, osasungintzan
eta hezkuntza publikoan, egoera larriak sortzeraino; ahuldu egin zuen
ongizatearekin zerikusia zuen oro, etxe barneko eremu patriarkalera
mugatu zuen pertsonen bizitzaren hauskortasuna eta zaintza; areago
higatu zuen lehendik ere aski ahula zen demokrazia… 



Bidegabeko lapurretan
oinarritutako politika horren aurreko suminduraren adierazpena ez da
politika jakin batzuei eginiko kritika soila. Osoko zuzenketa da.
Jende asko esnatu da lozorrotik eta gero eta uste sendoagoa da logika
kapitalistaren azpian nekez lor daitekeela guztiontzako bizimodu
duinik.


Erantzun politikoaren esparruan,
hor dira grebak, lege edo zuzentarau bidegabe baino gehiago
kriminalen aurkako protestak, kaleratzeen edo zerbitzu publikoen
desegitearen aurkako borroka, gora bidean diren neofaxismoen aurkako
salaketak… Esparru horietan guztietan, kalean eta
auzitegietan, gizartea gero eta aktiboago dago eta hobeto antolatuta.


Baina gainera, gero eta gehiago
dira kontra egiteko, irauteko eta bizitza sozial eta ekonomikoa
osotasunean berrantolatzeko eskubide legitimoa baliatzen dutenak. 
Ezin konta ahala proiektu eta ekimen ikusi ditugu jaiotzen eta
sendotzen, lankidetzaren bidez beharrizan materialei, afektiboei edo
kulturalei erantzuteko. Bestelako ekonomia sozial eta solidario baten
ernamuin eta ardatz dira ekimen eta proiektu horiek guztiak,
pertsonak eta pertsonen ongizatea baita horien muina. Sektore
guztietan dago jendea eraikitzeko prest eta harremanak, politika eta
ekonomia ulertzeko beste modu batzuk daudela erakusteko prest.
Bizirauteko eta, aldi berean, etorkizuna eraikitzeko estrategia da.
Hegemonia ekonomiko, politiko eta kulturalari buru egitea da kontua.


Botere ekonomikoari aurre egitea
eta alternatibak eraikitzea, bi plano horiek konbinatzea funtsezkoa
da. Lehenak aukera emango digu geratzen zaiguna gehiago ez hondatzeko
galga jartzeko eta bigarrenak bide emango digu gizartea eraikitzeko
beste modu batzuk badirela imajinatzeko eta gauzak beste modu batera
egin daitezkeela geure larruan esperimentatzeko. 



Testu honetan, Antonio Cuesta
Marínek Greziako lurretan izan den erresistentziaren bide
bikoitz hori aztertzen du, zorrotz eta zehatz aztertu ere, ondo baino
hobeto baitaki ekimen horiek zein egoera politiko, sozial eta
ekonomikotan sortu diren. Horien berri ematen duelarik, tresna
politiko bat sortzen du, jardun politiko berri horiek hedatzeko eta
beste lurralde batzuetan hezurmamitzen ari direnekin lotzeko. Bere
lanak hauspoa ematen dio askoren uste sendoari, giza emantzipazioa,
justizia, patriarkatuaren aurkako borroka, iraunkortasuna, etab.
borroka internazionalistak direlako uste sendoari, eta argi uzten du
pertsona guztiok dugula garrantzia eta leku nabarmena borroka
horretan.







1. zatia.
Nola
iritsi gara honaino?







«Kapitalismoaren
historia, bere krisiaren historia da»


Stathis Kouvelakis


«Espekulazioa, jolasa,
hori da gurea bezalako enpresa erraldoi baten ardatza, muina bera.
Bai, espekulazioak eragiten du odola, nonahitik hartzen du errekasto
apalen bidez, pilatu egiten du eta, ondoren, alde guztietara
bideratzen du, ibai bihurturik, harik eta diru-zirkulazio izugarria
eratu arte. Hain zuzen ere, zirkulazio horixe da negozio handiak
biziarazten dituena».


Emile
Zola.
El dinero
(1891)


«35 urte egin ditut
kanpo zorrarekin loturiko gaietan nahasita, eta ziurta diezazuket
iraganean ez dudala inoiz ekonomia nazionalik hainbesteraino eta hain
aldi luzean murrizten ikusi… Hainbesteko estualdi batek ezin
du luzaroan jarraitu gizarte demokratiko batean». 



Charles
Dalara.
Finantzen Nazioarteko Institutuko ordezkaria La
Voz de América-ko zerbitzu
nazionalari emandako elkarrizketan, 2012.12.07


1.	Aro
baten kolapsoa  



2007ko uztailaren 18an,
Ameriketako Estatu Batuetako bosgarren inbertsio-bankuak, Bear
Stearns-ek, bere bi inbertsio-funts nagusien porrota iragarri zuen.
1.500 milioi dolar inguru haizeak eramanda bezala desagertu ziren,
eta joera hori berehala hedatu zen Europa osoan ere.


Abuztuan CDOen1 krisiak
Atlantikoa gurutzatu zuen eta Frantziako BNP merkataritza-bankuan jo
zuen erdiz erdi. Banku horretako arduradunek ez zuten gaitasunik izan
beren aktiboak baloratzeko; izan ere, beren altxortegiak gizentzen
zituzten titulu burutsu horiei “esker” (CDO horien
eskaria amildu egin zen), ezin izan zioten preziorik jarri
ordaintzeko obligazio sorta horri, horiek ordaintzeko bermerik ez
zegoelako.


Hori gertatu orduko, Europako
bankuek utzi egin zioten elkarri dirua mailegatzeari, eta Europako
Banku Zentralak (EBZ) 95 mila milioi euro sartu behar izan zituen
merkatuetan, finantza-sistemaren kolapsoa saihesteko. Handik
lasterrera, kreditu-erakundeak, bereziki Alemaniakoak,
likidezia-arazo larriak izaten hasi ziren2, eta egoeraren larriaz
jabetzen, beren aktiboen artean zituzten arrisku handiko titulu
ugarien eraginez. EBZk berriro esku hartu behar izan zuen, eta beste
600 mila milioi euro baino gehiago jarri behar izan zituen Europako
finantza-sistemari eusteko. 



Urtearen
amaiera aldera, AEBetako Erreserba Federalak erabaki zuen bost banku
zentralekin bat egitea (besteak beste EBZrekin) finantza-erakundeei
ia mugagabeko kreditu bat emateko, bankuen arteko kredituak eten ez
zitezen eta, ondorioz, sistema kolapsatu ez zedin. Une hartan, gutxik
usteko zuen hondamendiaren neurriak txiki utziko zuela “1929ko
Krak” entzutetsua3.
Baina 2008an banku erraldoiak eta CDSen (credit
default swaps) negozioan sartu ziren
aseguru-etxe handiak hondoa jotzen hasi ziren bata bestearen atzetik.
CDS delakoak aseguru-polizak ziren, kredituen ez-betetzeak babesteko.
Bada, hondoratze horien ondorioz, AEBetako Erreserba Federalak 5
bilioi dolarreko faktura (munduko BPGaren hamarren bat, gutxi
gorabehera) ordaindu behar izan zuen likidezia ziztatzeko eta
kreditu-bermeak emateko. 



Fannie Mae, Freddie Mac, Lehman
Brothers, Merril Lynch, AIG... Bazirudien albiste beltz horiek
Atlantikoaz bestaldeko kontua zirela, baina pixkanaka-pixkanaka
egiaztatu zen Europako bankuak ere gaitz berak jota zeudela, eta
sistema kapitalistaren bihotza bera zegoela eri.  Wall Streeteko eta
Londresko Cityko burtsak amildu egin ziren, eta Irlandan, gobernuaren
iragarpenaren eraginez (aurrezki guztiak eta lurraldean jarduten zuen
edozein bankuk emandako bonoak bermatuko zituela aurreratu zuen),
egun bakarrean bukatu ziren estatuko erreserba guztiak; izan ere,
handik lasterrera agerian geratu zenez, Irlandako finantza-erakundeen
zulo beltza, handia ez, ikaragarria zen, herrialdeko aurrekontua
hainbat aldiz jateko bezain bestekoa.


Krisiaren lehen fasean, eta
finantza-sistemaren ziurgabetasun eta ezegonkortasun gero eta
handiagoaren aurrean, euroguneko banku nagusiek diru-kantitate
handiak utzi zizkieten periferiako herrialdeei, besteak beste
Greziari, estatu horiek kredituen merkatu segurua zirelako uste
okerrean. Eta hala, gobernuak joera keynestarreko neurrien bidez
saiatu ziren ekonomia suspertzen, eta, bien bitartean, EBZ eta
Europako Batzordea arrapaladan hasi ziren banku-sistema itomen
horretatik ateratzeko eginahalean, Washingtonek Wall Streetekin egin
zuen modu berean, hain zuzen.  Baina zeregin hori gauzatzeko
arazoetako bat euroguneko arkitektura ezpaltsua bera zen; izan ere,
herrialde guztiak txanpon bakar batean inguruan batu arren, haien zor
publikoak bereizita mantentzen zituen egitura horrek, zorrotz
mantendu ere, eta estatu kide bakoitzaren ardurapean uzten zuen bere
lurraldearen barnean bankuen kaudimena ziurtatzea. 



«Orain jada ez dago
terrorismo zuririk. “Indarkeriazko prozedura krudelen bidez
herri batean agintzen duen gobernua”, horixe da egundaino
balioa duen adiera bakarra.  Horrelakoa izan zen diktadura
militarraren gobernua. Non eta ez ditugun terrorismo zuritzat hartzen
soldaten, pentsioen eta aparteko ordainsarien gainean murrizketa
gehiago egiteko etengabeko mehatxuak. Hauxe da terrorismo zuriaren
gure bertsioa, “klase burges nagusiak Estatuko organismoen
bitartez egiten duena”».


Petros
Markaris.
Ogia, hezkuntza,
askatasuna. 2013


2.	Amets
greziarraren amaiera


Grezia 2008ko abenduaren 6an
esnatu zen Joko Olinpiarren eta amets europarraren ajetik, poliziak
Andreas Grigorópoulos 15 urteko gaztea hil zuenean, ikasleen
protesta baten ondoren. Poliziak “odol hotzez” egindako
tiroek –halaxe berretsi zuten bertan zeuden lekukoek– eta
ospitalera iritsi orduko hil zen gaztearen heriotzak istiluak eragin
zituen herrialde osoan; gero, hiri batetik bestera hedatu ziren
protestak, sua nola, azken 25 urteotako larrienak bihurtzeraino.
Atxilotu zituzten tiro egin zuen polizia eta haren lankidea, hilketa
nahita egitea leporatu zioten lehenari, eta, ondorioz, Barne
Ministroak, Prokopis Pavlópoulosek dimisioa eman zuen (ez zen
onartua izan), baina horrek ez zuen gazteen sumina baretu eta
erreboltak egun batzuk gehiago iraun zuen. 



Lehen ministroak, Costas
Karamanlis kontserbadoreak, udazken beroa zuen aurrean, enpresen
itxieraren ondorioz eta sortu berria zen krisiak eragindako lehen
kaleratze masiboen ondorioz. Grebak eta ikasleen manifestazioak ia
egunerokoak ziren Atenasen, eta adostasun sozialaren zutabeak
balantzaka hasi ziren. Hilketaren ondoren, ezkerreko indarrek
gobernuaren aurkako greba orokorra deitu zuten. Egoera gaiztotzen
hasia zen ordurako: gobernua itotzen ari zen
ustelkeria-eskandaluetan, eta ekonomia globalaren atzeraldia ere
nabarmena zen; Grezian BPGak behera egin zuen urteko azken
hiruhilekoan.


Greziarrak gezurrezko
hazkunde-burbuila batean bizi izan ziren hainbat urtetan; herrialdeko
ekonomia maila guztietan finantzatzearen ondorioz, neurriz gaineko
kontsumoak puztu zuen, batez ere, burbuila hori.  Alegia,
eurogunearen integraziora biltzeko moduak ekarri zuen, neurri handi
batean, ameskeria zingiratsu hori; izan ere, bigarren sektoreak
BPGaren %20 baino ez zuen sortzen, eta nekazaritzak, are gutxiago;
eurogune osoko indizerik txikienak ziren horiek.  Etxeko kontsumoaren
zenbatekoak BPGaren %70 gainditzen zuen Grezian; askogatik,
euroguneko herrialde guztietako kontsumorik altuena zen greziarrena.
Aldi berean, aurrezki-tasak joera nabarmen negatiboa hartu zuen
2004tik aurrera, eta horrek ere argi adierazten zuen maileguak, era
guztietakoak, ugaritu egin zirela etxeetan. 1980ko hamarkadaren
amaieratik aurrera, zor pribatua izugarri areagotu zen: BPGaren
%10aren baliokide izatetik %60 izatera, krisia lehertu zen unean4;
2010ean, 100.000 milioi eurora iritsi zen zor hori, 2008ko hasieran
baino %20 handiagoa5.


Aldi berean, 2004ko Joko
Olinpiarretan diru publikoaren zenbateko izugarriak bideratu ziren
obra eta azpiegituretara, Greziaren ezaugarriak kontuan hartuta,
neurriz gaineko obra eta azpiegituretara, dena esan behar bada.
Propaganda-mekanismo arranditsu baten eskutik, herritarrei
sinetsarazi zitzaien unea zela munduaren aurrean herrialde moderno
eta abangoardiako gisa agertzeko. Muturreko Ezkerreko Koalizioa
(Syriza) izan zen Joko Olinpiarrak egitearen kontra bozkatu zuen
alderdi bakarra, uste zuelako Greziak ezin zuela bere gain hartu
halako kosturik, eta, horren ondorioz, gainerako alderdiek gogor
eraso zioten koalizioari eta aberriaren aurka egitea leporatu zioten.
Baina alderdi horren iritzi bakar eta bakartuak ez zuen ezertan
aldatu Joko Olinpiarren plan handi-mandia: era guztietako estadioak
eta eraikuntza berriko instalazioak jaso zituzten, egoitzak,
apartamentuak, sarbideak, autopistak, metro- eta tranbia-lineak eta
errepideak eraiki zituzten, baita aireportu berri bat ere, ordura
artekoa erabat abandonatuta eta inolako erabilera garbirik gabe
utzita, hamarkada baten buruan.  



Hasierako aurrekontua laukoiztu
egin zuten ofizialki, 9.000 milioi eurora iristeraino. Ofizialki esan
dugu, gaur-gaurkoz ez baitakigu zehazki zenbat diru xahutu zuten
guztira; askok diote 28.000 milioi inguru izan zirela. Hain zuzen,
obrak egin zituzten urteetan (2001 eta 2004 artean) Greziaren kanpo
zorra areagotu egin zen, 30.000 milioi eurotan areagotu ere, eta
inork ez daki zehazki nora joan zen diru hori.


Baina hirigintzan xahututakoa
demasekoa izan bazen, ez zen gutxiagorako izan nazioarteko
korporazioek ordaindutako komisio eta eskupekoen munta.  Aurrez ere,
Alemaniako Siemens enpresak, besteak beste, hainbat ministro greziar
erosi zituen beste lizitazio batzuetan, eta orduko hartan, Siemens
berak eta beste hainbat enpresak milioi askoko esleipenak eskuratu
zituzten Joko Olinpiarren negozio handian. Panorama osatzeko, 2004an
gobernua hartu zuen Demokrazia Berria alderdi kontserbadoreak
jauntxoen garaiko politika errotua berpiztu zuen ostera,
ministerioetan, enpresa publikoetan eta, areago, baita erakunde
sindikaletan ere, senide eta lagunak jartzekoa, alegia.  Lau urte
eskasetan, Karamanlisek 55.000 funtzionario berri kontratatu zituen,
bere boz-emaileen artean hautatuak, sistemaren alderdiei beti babesa
eta laguntza eman izan zieten bezero-sareak sendotzeko. Hala, eskala
handiko ustelkeria oinarrira ere hedatu zen, lupetza nola, eta
gizartean halako giro narrasa orokortu zen: isiltzeko ezer ez
zeukanak beste alderen batera begiratu behar zuen. Horrela azaldu
zuen Kostas Vaxevanis kazetariak: “Greziako sistema politikoak
erabat ustelduta ditu erroak; bere interesak asebetetzeko baino ez du
funtzionatzen.  Bezerotza orokortu egin da, eta, beraz, inork sektore
publikoan lan egin nahi badu, alderdi politiko jakin bateko kide izan
behar du.  Betikotu egin nahi dute sistema hori, eta, horregatik,
jendea beldurtu egiten dute”6.


3.	Euroa,
Alemaniaren neurrira


Komeni
da urte batzuk atzera egitea ohartzeko Alemaniak esportatzaile
peto-petoaren rola nola hartu zuen aurreko mendearen 1970eko
hamarkadan: hazkunde-maila erdipurdikoa izan arren (Europako batez
bestekoa baino apalagoa), asmatu zuen etekinak berriro inbertitzen,
gainerako bizilagunek baino proportzio handiagoan.  Urte batzuk
geroago, bateratzeari esker, soldatak moldatzea lortu zuen, EBko
beste herrialde batzuetan baino dezente txikiagoak bihurtzeraino, eta
soldata-igoerei hazkunde-tasaren eta produktibitatearen azpitik
eusten ere jakin zuen7. 



Maastrichteko Ituna
sinatzearekin, 1992. urtean, Europako eliteek asmo handiko plan bati
eman zioten bide: Alemaniako korporazioak zeuden plan horren
oinarrian, eta hazteko esparru bat egokitu behar zitzaien beren
esportazioetarako, markoari indartsu eutsiz, eta, aldi berean,
laguntza eman behar zitzaien, gainerako EBko industria-garapenaren
ardatz bihur zitezen. Hauek izan ziren, beraz, Europaren hazkundearen
oinarriak, uztarri berera lotuak: ekipamendu-ondasunen eta
kontsumo-ondasunen industria indartsuari eustea, Alemanian batez ere,
eta gainerako herrialdeetan eskari zabala sortzea, ondasun horiek
eros zitzaten.


Maastrichtek muga bat ezarri zuen
aurrekontu-defiziterako, %60aren azpiko ratio bat BPG-zorra
erlaziorako, inflazioaren aurkako moneta-politika ere ezarri zuen
(EBZk kudeatua) eta transferentziaren aurkako klausula bat (horren
arabera, zailtasunak zituzten herrialdeek ezin zuten laguntzarik jaso
ez Europako erakundeetatik ez gainerako estatu kideetatik). Beste
zenbait neurri, ordea, ahaztu egin zituzten. Ahaztura
nabarmenenetakoa, soberakinak birziklatzeko inolako mekanismorik ez
egokitu izana8; hau da, eskualdeen arteko elkartasunezko tresnarik ez
jaso izana, herrialde batzuen eta besteen arteko egoera fiskala
orekatzeko. 



Alemaniaren
ikuspegitik, monetaren debaluazioa zen bere estrategia garatzeko
oztopo nagusia; izan ere, zenbaitetan, lehiakideek, Italiak adibidez,
merkataritza arloko defizitak zuzentzeko baliatzen zuten neurri hori.
 Saiatu ziren Aldaketarako Europako
Mekanismoa ezartzen, monetaren
gorabeherei muga batzuen barnean eusteko akordio lauso bat, baina
saiakerak huts egin zuen, eta azkenik, Berlinek onartu egin zuen
moneta bakar eta iraunkorraren aukera, espekulatzaileei dibisa
nazionalen kotizazio gorabeheratsuez aprobetxatzen ez uzteko.  Euroa
sartu zenean, Alemaniako industriak babesa aurkitu zuen gerta
zitezkeen balio-gutxitzeen aurrean, eta horri esker, soldaten
murrizketatik zetozen irabaziak iraunkor bihurtu ziren.


Aldi berean, Europako periferiako
herrialdeek ere babesa eman zioten txanpon bakarrari, alde batetik,
eliteak nazkatuta zeudelako debaluazio bakoitzarekin beren bankuetako
kontuek balioa nola galtzen zuten ikusteaz, eta, bestetik, langileak
ere euforiko zeudelako, propaganda eraginkorrari esker, inflazioa
saihesteko eta, horrenbestez, soldata-igoerak bermatzeko tresnatzat
saldu baitzitzaien euroa.


Eragiketaren kostua, ordea, ez
zen iragarritako helburuekin bat etorri. Inflazioari %3aren azpitik
eusteko (ezinbesteko baldintza eurogunean egoteko), herrialde
defizitarioek beren ekonomietako produkzio-sektoreen geldialdia
eragin behar izan zuten. Hori dela eta, soldata bidezko diru-sarreren
jaitsiera arintzeko, kreditua handitu behar izan zuten, interes-tasak
merkatuta. Langileek soldata txikiagoak onartu behar izan zituzten
halabeharrez, mailegu pertsonalen eta kreditu-txartelen truke, eta
lehenaz gain areago zorpetu ziren9.


Eurogunean eragin larriak izan
zituen horrek; finantziarizazioa, periferian, moneta batasunaren
esparruan egin zen, eta Alemaniaren agintearen itzalpean. Hegoaldeko
herrialdeek defizit handia pilatzen zuten; Alemaniak, aldiz,
superabita sortzen zuen, eta superabit horrek ito egiten zituen
ekonomia ahulenak10.


“Kontu
korrontearen defizit-testuinguru horretan, herrialde periferikoek
kanpoko maileguen gero eta mendekotasun handiagoa zuten, eta, aldi
berean, barne zorrak ere gora egiten zuen. Interes-tasa baxuei esker
eta sinesgarritasun handiagoa zutelako uste okerrari esker, hainbat
urtetan aparteko zailtasunik gabe eskuratu zituzten beharrezko
funtsak. Baina 2009aren amaieran, eurogunearen egiturazko okerrei
finantza-merkatuen eraginkortasun urria gehitu zitzaien azkenik, eta
horrek hondamendia ekarri zuen herrialde periferikoetara”11.


2009ko atzeraldiak inbertsio
pribatuaren kolapsoa eragin zuen, eta Alemaniaren kasuan, baita bere
esportazioak etetea ere12. Egoeraren ziurgabetasuna eta kredituan
ezarritako murrizketak aintzat harturik, enpresak beren
inbertsio-proiektuak atzeratu edo bertan behera utzi beharrean
gertatu ziren, baina, era berean, zailtasunak izaten hasi ziren epe
laburrerako produkzioa finantzatzeko. Hamarraldi batean baino
gehiagoan finantziarizazioa izan zen ekonomia periferikoen motorra,
eta are nabarmenago herrialdeok euroa bereganatu zutenetik, baina
finantziarizazio horrek berak sektore guztien zorpetze gero eta
handiagoa ekarri zuen, eta, bereziki, Estatuarena.


Alde horretatik, Europako Diru
Batasunean integratzeak eragin nabarmena izan zuen, batetik,
lehiakortasuna galtzea ekarri zuelako, eta, bestetik,
finantza-sektoreari bultzada ikaragarria eman ziolako. Euroak
moneta-politika bateratua ezarri zuen, bi premisa hauek oinarri
hartuta: inflazioari eustea eta dibisari herrialde indartsuenen
interesekin bat zetorren balioa ematea. Horren ondorioz, interes-tasa
baxuak ezarri zituzten eurogune osoan, eta EBZk finantza-botereen
interesen araberako jarrera hartu zuen, eta zorpetutako herrialdeen
kontrakoa, estatu horiek ezin izan baitzuten inolako laguntzarik jaso
erakunde horretatik.


Hori dela eta, 2008 eta 2009
artean, Europako “gobernua” (EBZ eta Europako Batzordea)
finantza-sistema hondotik ateratzen hasi zenean, lehen ondorioetako
bat izan zen bankuek pilatutako galera izugarriak herritarren artean
“sozializatzea”, zor publiko bihurturik. Hurrengoa, are
maltzurragoa eta krudelagoa, erreskatatutako banku horiek berek diru
publikoari emandako erabileraren ondorioz etorri zen; izan ere,
lehenago edo beranduago, euroguneko estaturen batek zorrari ezingo
ziola aurre egin apustu egiteko erabili zuten diru hori.  Euroguneko
kide izatearen ondorioz, herrialde zorpetuenek, Greziak adibidez, ez
zuten aukerarik moneta debaluatzeko eta, modu horretara, EB osoan
eragina zuen atzeraldiari hobeto aurre egiteko. CDS horiek baliatuz
(aurrez zehaztutako kopuruak bermatzeko polizak, hirugarren batek
ordaindu gabekoei aurre egiteko), bankuek eta estaldura-funtsek
negozio oparoari ekin zioten, are eta oparoagoa krisia larriagotu
ahala. Espekulazioaren aldeko apustu horiek sendotu egin ziren, bi
arrazoirengatik: “hasteko eta behin, Greziaren edo Irlandaren
aurka izenpetutako CDSen prezioa igotzearen ondorioz, igo egin ziren
Atenasek eta Dublinek kredituak eskatzeko ordaindu beharreko
interes-tasak ere, eta horrek zenbaki gorrietarantz (eta erabateko
porroterantz) eraman zituen pixka bat gehiago; bigarrenik, CDS
horietan zenbat eta diru gehiago xahutu, orduan eta kapital gutxiago
bideratzen zitzaien produkzio-jardueretan inbertitzeko kreditu bila
jotzen zuten enpresei eta zor gero eta handiagoa finantzatzeko
eginahalean ari ziren Estatuei”13. 



Horren guztiaren eraginez
bigarren fase bat etorri zen, zor subiranoaren krisia deritzona.
Grezian, 2009aren amaieran sumatu ziren krisi horren hasierako
zantzuak eta mugimenduak. Herrialde periferikoen integrazioa
eurogunean ez zen egonkorra izan eta hortik etorri zen, hein handi
batean, krisiaren ziklo hori. Egile batzuen iritziz, ordea, Estatu
horiei emandako hipoteka-kreditu espekulatiboen ondorioz etorri zen
ziklo hori. Gogora dezagun, bankuak erreskata zitzaten eman
zitzaizkiela estatuei kreditu horiek eta, neurri txikiagoan, abian
zen atzeraldia leuntzeko inbertsioak egin zitzaten.


Gastu publikoa areagotzearen
bidez jarduera ekonomikoa suspertzeko ahaleginak defizitaren hazkunde
izugarria ekarri zuen: euroguneko herrialde gehienetako markak hautsi
ziren, eta askogatik gainditu zen BPGaren %3ko muga (Maastrichteko
Itunean adostutako Egonkortasun Hitzarmenean ezarri zen muga hori).
Grezian, %14ko langara iritsi zen doi-doi defizit hori.
Finantza-merkatuen presiopean, krisiaren eragina mugatzen zuen osagai
bakarra –gastu publikoa, alegia– izugarri eta modu
bortitzean murriztu zuten gobernuek, halaxe onartu baitzuten orduan
abiarazitako lehen doitze-programetan. Egoera horrela,
produkzio-sektore pribatua erabat babesgabe geratu zen, jarduera
ekonomikoa eta inbertsioa gidatzeko erronkari buru nola egin ez
zekiela, hilzorian zen finantza-sistemarik gabe eta eginkizun
horretarako kreditu-lerrorik gabe, esku-hutsik eta umezurtz, geratu
baitzen. Eta horrek ekonomiaren kolapsoa ekarri zuen.


4.	Politikoki
ezinezkoa politikoki saihestezin bihur dadin lortzea


2009ko
urrian, Greziako gobernu hautatu berriak iragarri zuen herrialdearen
egiazko defizitak %12a gainditzen zuela jada, eta ez aurreikusitako
%6,5a, eta, nolanahi zela ere, Maastrichten ezarritakoaren halako bi
baino gehiago zela. Greziak 300 mila milioiko zorra zuen ordurako eta
diru hori birfinantzatzeko ordaindu beharreko interes-tasa zeruetara
eraman zuen albisteak; eta, jakina, kiebraren aldeko apustua egin
zuten espekulatzaileek kabitu ezinik igurtzi zituzten eskuak. 
Bankuen arteko Europako merkatuak soilik finantza-erakundeentzako
zirkulazioan jarritako kreditu merkeak aprobetxatuz, erakunde
horietako asko negozio oparoa egiten hasi ziren: gobernuei dirua
interes askoz handiagoan uzten. Une hartan, Frantziako eta Alemaniako
bankuek Greziako zorraren 75.000 eta 53.000 milioi euro inguru
zituzten, hurrenez hurren14.


Hurrengo bost hilabeteetan,
Greziak lukurreria-tasetan eskatu behar izan zuen dirua, eta, lehenaz
gain, kaudimenik ezaren hondoa jo zuen, harik eta inbertsiogileek
bono subiranoak erosteari utzi zioten arte. Horren ondorioz,
finantza-merkatuek jardueraren beste uzkurdura bat jasan zuten,
2008an izan zenaren antzekoa. 2010eko maiatzaren 2an, Europako
Batzordeak, EBZk eta Nazioarteko Diru Funtsak (NDF), geroztik Troika
izenez ezagun egin den hirutasun santuak, Greziari 110.000 milioi
euroko mailegua ematea erabaki zuten, itzultzeko modurik ez izateko
bezain interes-tasa altuarekin eta zerga arloko doitze-politika
desarautzaile oso gogorrei loturik. Batez ere lan arloan ezartzekoak
ziren politika horiek, ongizate-estatua desegiteko eta borroka
politiko eta sindikalaren poderioz hainbat hamarkadatan eskuratutako
lorpen sozialak eraisteko. Une hartatik aurrera, kreditu garestiak
diseinatu zituzten, nahita, ustez mailegu-hartzaile berankorrei lezio
morala emateko, “beren ahalmenen gainetik xahutu zutelako
dirua”. Aldiz, ezinean zebiltzan bankuei oso-oso aldeko
baldintzetan utzi zitzaien dirua, trukean haien funtzionamenduari
loturiko inolako baldintzarik edo ordainik ezarri gabe gainera,
ordura arteko haien jarrera eta jarduna eredugarria izan balitz
bezala.


Europar Batasunak Finantza
Egonkortasunerako Europako Mekanismoaren (MEEF) sorrera iragarri
zuen, 750.000 milioi euroko zuzkidurarekin, euroguneko herrialderen
batek zorra ordaintzeko laguntzarik behar izanez gero. Baliabide
horren arazo nagusia izan zen krisi globala eragin zuten CDO haien
egitura bereko eurobonoak jaulki zirela, tresna hori finantzatzeko.
Orduko hartan, euroguneko herrialdeen hainbat berme mota bildu ziren
paketetan, modu ilun samarrean bildu ere, bakoitza kaudimen-maila eta
interes-tasa desberdinekoa. Argi geratu zenean zer-nolako
funtzionamendua izango zuten MEEF bono berriek, inbertsiogileak eta
espekulatzaileak berriro ere apustu egitera menturatu ziren, beste
CDS belaunaldi baten babesarekin, eta biktimak euroguneko herrialde
ahulenak izan ziren.


Hala ere, eta 2011. urtearen
amaieran krisia larriagotu egin bazen ere, eurogunearen erdiguneko
herrialdeek eskema berari eutsi zioten, eta ezezkoa eman zioten
periferiako zorrak elkarrekin ordaintzeko sistema bat ezartzeari.
Hala, aldi baterako erreskate-maileguak ematen jarraitu zuten,
austeritate-neurri lazgarriei loturik. Gainera, harreman hierarkikoak
lehengo berean mantendu zituzten, EBZren kapital-horniduraren
gerizpean, eta, horrenbestez, Alemaniak beti izan zuen azken hitza
erreskate guztietan. 



Horrela esplikatu izan du Josep
Fontana historialariak: “krisiaren ondorioak soilik behekoek
jasan zituzten: bankuak diru publikoz birkapitalizatu zituzten, eta,
bien bitartean, familia asko etxerik gabe geratu ziren ezin zutelako
hipotekak ordaintzen jarraitu, eta langabezia kontrolik gabe areagotu
zen. Finantza-enpresak saneatzeko kostuen eta aberatsenei ezarritako
zerga-murrizketen ondorio erantsiak zamatu behar izan zituzten
estatuek, beren kontuen bizkar, zertarako eta finantza-erakunde eta
aberats horiek inbertsioak egin zitzaten eta ekonomia suspertzen
lagun zezaten. Esperientzia historikoak erakutsi du, ordea, aitzakia
horrek oinarri eskasa duela”15.


Greziak austeritate-politikak
onartu zituen bere kabuz eta erabakiz 2010eko hasieran, baina
politika horiek gogortu egin behar izan zituen, EBrekin eta NDFrekin
urte bereko maiatzean adostutako laguntza-paketearen eraginez. Eta
are gehiago, bigarren memoranduma izenpetzearekin bat, mailegua
zabaldu zenean; hala, doitze eta murrizketen olatua gizartearen eta
ekonomia nazionalaren zirrikitu guztietara iritsi zen.


Greziako Parlamentuak onartutako
akordioetan salbuespenezko neurriak ere hartu zituzten, zerga arloko
oreka lortu ahal izateko; batez ere soldatetan, pentsioetan eta
gizarte-zerbitzuetan izan zuten eragina neurri horiek. Aldi berean,
presio fiskala pixkanaka handitzeari ekin zion gobernuak, eta
pribatizazio-programa zabal bat ezarri zuen, mendebaldeko herrialde
batean inoiz aplikatu gabekoa.


Sektore publikoan nahiz pribatuan
laneko kostuak murriztea helburutzat harturik, langile klasea tokirik
ahulenera zokoratu zuten, kapitalaren mesedetan, nola ez.
Presioarekin batera, zergetan jarrera gero eta atzerakoiagoa agertu
zuen Greziako gobernuak, halaxe eskatzen baitzuen Troikak bere
programetan. Horren adierazle, BEZ eta errentaren gaineko zerga
handitu zituen Greziako gobernuak, eta ez, aldiz, sozietateen gaineko
zerga.


Ondoriorik nabarmenenetako bat
kapitalaren eta lanaren esparrutik zetozen sarreren alderantzikatzea 
izan zen. Batez ere aldi horretatik aurrera geratu zen agerian
iraultze hori. Horrela erakusten du Lefteris Tsoulfidis Mazedoniako
Unibertsitateko Ekonomia Saileko irakasleak berriki eginiko ikerketa
batek16. Finantza-krisi globalaren hasierak, 2008an, inflexio-puntua
ezarri zuen Greziako aberastasunaren banaketa-indizeetan, herri
xehearen kaltetan, noski.


Giniren koefizienteak (gizarte
bateko diru-sarreren banaketan berdintasun-maila erakusten du
adierazle horrek) eta beste zenbait aldagaik bilakaera positiboa izan
zuten 1980. urtetik 2000. urtera, baina 2007an kontrako joera hartu
zuten, eta 2010. urtetik aurrera oso okerrera egin zuten. Kapitalaren
etekinen eta lan-etekinen arteko desoreka gero eta handiagoak
berretsi zuen aldaketa edo jira hori. Epe berean, eta diru-sarreren
bi unitateen arteko bilakaera alderatzen zuen azterlan bat oinarri
hartuta, “nabarmena izan zen sarrera guztien zenbatekoan
langileen egoerak izandako kaltea, kapitalarekin alderatuta”,
Tsoulfidisen hitzetan. 



2007. urtetik aurrera, zenbaki
errealei erreparatuz gero, diru-sarrerak gutxitu egin ziren Grezian,
bai enpresentzako eta bai langileentzako: enpresen irabaziak eta
inbertsio-maila amildu egin ziren, eta langileen kasuan, langabeziak
inoizko mailarik handiena jo zuen. Hala ere, eta aldi horretan
enpresa askok porrot egin arren, diru-sarrera handienak zituzten
herritarren %20aren eta %20 pobreenaren arteko errenten proportzioa
handitu egin zen 2009-2012 epean, 5,6tik 6,6ra, hain zuzen. Hau da,
bi mutur horien arteko aldea ia %18an handitu zen.


Azterlanak egiaztatu zuen
soldatapekoen sarreretan eginiko murrizketen, zerga igoeren eta
zerbitzu publikoak gutxitzearen ondorioz, pobrezia erlatiboak gora
egin zuela nabarmen 2009tik aurrera, oso modu kezkagarrian. Aldiz,
aberastasun handiek, krisiaren eraginik ez jasateaz gain, oparoaldia
bizi izan zuten. Horren erakusle, 2010ean 445 pertsonak zuten 30
milioi dolarretik gorako ondare pertsonala, eta hiru urteren buruan,
2013an, 505ek. Estimazioen arabera, pertsona izugarri aberats horiek
guztira 60.000 milioi dolar inguru zituzten aktibotan 2013aren
amaieran; hau da, aurreko urtean baino %20 gehiago. Dirutza hori
Grezia osoko BPGaren %24 zen.


Hasiera-hasieratik, aplikatutako
doikuntza-politiken xedea izan zen Estatuaren egitura juridikoa
desegitea, baina baita esparru pribatuko elkarte eta sareen aurka
egitea ere (lanbide-elkargoen eta sindikatuen aurka, adibidez),
horiek ahultzeko eta elkarte horietako kideak atomizatzeko eta
sakabanatzeko helburuarekin. Lege-aldaketak zehaztasun handiz egin
zituzten, xehetasun txikienak ere kontuan hartuta, hainbesteraino
ezen hainbat juristak, hala nola Yiannis Rachiotisek, adierazi zuen
herrialdea troikaren protektoratu bihurtu zela, xehetasun
profesionalei buruz maila guztietan erakutsitako ezagutza zorrotz,
zehatz eta perfektuari esker. Informazio hori, gainera, Greziako
bertako elite kolaborazionista batek eman zien17.


Neurriek
ortodoxia neoliberalaren patroi zurrunari jarraitu zioten; hamarkada
batzuk lehenago, joera horren ideologo nagusiak, Milton Friedman
ekonomialari eta Chicagoko Unibertsitateko irakasleak diseinatutako
patroiari, hain zuzen. Bere liburu entzutetsua, Capitalism
and Freedom (Kapitalismoa eta
askatasuna), mugimendu neokontserbadorearen programa ekonomikoaren
eskuliburu bihurtu zen. Hain zuzen, Friedmanek liburu horretan
idatzitakoaren arabera, gobernuek hiru urrats egin behar zituzten
bide zuzenera itzultzeko. Lehenik eta behin, etekinak pilatzea
zailduko zuten araudi guztiak ezabatu behar zituzten. Ondoren,
enpresa pribatuek etekinak sortzeko balia zitzaketen aktibo guztiak
saldu behar zituzten. Azkenik, programa sozialetara bideratutako
funtsak murriztu behar zituzten errotik.


Hiru urratseko formula horri
jarraituz, krisia tratatzeko eta prebenitzeko zerga arloan hartutako
austeritate neurriekin batera, ekonomiaren liberalizazioa eta
estatuarenak ziren jabego eta ondasun guztien pribatizazioa ere
etorri ziren. Baina, gastu publikoan, soldata eta pentsioetan eginiko
murrizketak garrantzitsuak izan arren, eta, orobat, zorra eta
defizita gutxitzeko ustezko asmoarekin, zergen etengabeko gorakada
ere oso kontuan hartzekoa izan arren, larriagoa izan zen gizartearen
antolaketa historikoan gertatutako aldaketa sakona, besteak beste
osasun eta hezkuntza arloen, gizarte-segurantzaren eta sistema
judizialaren zutabeak eraitsi baitziren. “Aurrekaririk gabeko
esperimentaziorako eremu bihurtu dute gure herrialdea, eta, ondotik,
[eredua] pixkanaka, (gutxienez) EBko gainerako herrialdetara
hedatzeko ahalegina etorri da, krisi sistemikoa gainditzea
helburutzat hartuta. Orain arte Iparraldeko aberatsek eta metropoli
kapitalistek Hegoaldeko pobreei eta munduko periferiei aplikatu
dizkieten politikak EBren barnean sartu dituzte esperimentazio-eremu
horren bitartez”18.


Transformazio hori
interpretatzeko, David Harveyk “suntsiketa sortzailea”19
kontzeptu kapitalista baliatzen du, eta, koordenatu ekonomikoetatik
estrapolatuz, Estatuaren gorputz juridiko eta sozialean aplikatzen du
modu zabalean, neoliberalizazio-prozesuek horrela jokatzen dutela
uste baitu. Prozesu horiek aurrean duten guztiaren aurka egiten dute,
“lehendik zeuden esparru eta botere instituzionalen aurka ez
ezik (estatuaren burujabetzaren molde tradizionalak kolokan
jartzeraino), lan-banaketen, harreman sozialen, babes sozialeko
eremuen, konbinazio teknologikoen, bizitzeko eta pentsatzeko moldeen,
ugalketa-jardueren, lurrarekiko loturen eta bihotzaren ohituren
aurka”20. 



Alabaina, zorra gehiago ez
hedatzeko eta defizit publikoa atzeratzeko hartutako neurriak ez
ziren eraginkorrak izan; aitzitik, kalterako ere izan ziren. Espero
zitekeen bezala, austeritateak arazoak ez konpontzeaz gain, areago
okertu zuen egoera. Hala azaltzen du Costas Lapavitsasek: “krisiaren
sorburua ez zen xahubide fiskala izan; aitzitik, periferiak
lehiakortasuna galdu izana eta, horri loturik, 2000ko hamarkadan
finantza-sistemak izan zuen hedapen izugarria, horiek izan ziren
krisiaren zuztarrak”21.


Gastu publikoan eginiko
murrizketa gogorrak eta zergen igoerak, batetik, eta bankuen arazoen
ondorioz kredituetan izandako murrizketak, bestetik, atzeraldi
sakonean hondoratu zen Grezia, eta langabeziak gora egin zuen
kontrolik gabe, austeritateak zer kostu sozial izan zuen argiro
erakutsiz. Era berean, eta greziarrek eginiko sakrifizioak handiak
izan arren, zor publikoak gora egiten jarraitu zuen atsedenik gabe:
2009an, BPGaren %129,7koa zen zor hori, eta 2013an, %171,8koa22.


Epe berean, Greziako BPG %26
murriztu zen, herrialde garatu batek bake garaian inoiz izandako
beherakadarik handiena, eta horrek katean ekarri zuen herritarren
eros-ahalmena %40 gutxitzea eta ekonomia- eta merkataritza-jarduerak
hondoa jotzea. Egoeraren larriaz ohartzeko, milioi bat lagun geratu
zen tarte horretan lanik gabe: 2009aren amaieran %10,2koa zen
langabezia, eta 2013ko abenduan, %27,5ekoa. Industria-produkzioak
heren bat egin zuen behera; eraikuntzak %7523; enpresa txikien
negozio-bolumenak (Greziako enpresen %99,6 dira txikiak), orobat, %75
egin zuen behera eta sektore horretako langileen kopurua 1997ko
mailetara gutxitu zen24. Kontrako aldean, enpresa handiek itzuri egin
zioten atzeraldiari eta %26 handitu zituzten etekinak soilik azken
urtebetean, 2012an %44,3ko esplotazio-etekin gordina eskuratu
ondoren.


Irabazietan txapeldun, Estatuko
Energia Korporazioa (DEI) izan zen: enpresa horrek %52,2 handitu
zituen etekin gordinak, hein handi batean gobernuak onartutako
tarifen garestitze izugarriaren eraginez. Eta garestitze horren
eraginez, halaber, 350.000 etxetan biziraun behar izan zuten
argindarrik gabe, argiaren faktura ordaintzeko adina diru ez
zutelako.


Produkzio-sektorearen eta
espekulazio-sektorearen arteko amildegia agerian uzten duen datua
eman zuen Greziako Estatistiken Agintaritzak (ELSTAT) 2013aren
amaieran: industria-produkzioaren bolumenak %8,9 egin zuen behera
urtetik urterako zenbakietan, eta, aldiz, Atenasko burtsak, urteko
azken lau hilabeteetan, %50 egin zuen gora. 



Troikak
agindutako doitze-programen xedea izan da bankuen eta
finantza-espekulatzaileen nahiz industria-kapital handiaren interesak
babestea, eta horrek berebiziko kolpea eragin die lan-etekinei.
Frogak begien bistakoak dira. Europako Moneta Batasunaren erdiguneko
herrialdeek, itxuraz, Calvinoren arauari jarraitzen diote (halaxe
salatzen du Max Weberrek Etika
protestantea eta kapitalismoaren espiritua
liburuan), alegia herriak, langile eta artisauen masak, pobrezian
dagoenean baino ez diola obeditzen Jainkoari edo, gaurko hitzak
erabiliz, gizon-emakumeek beharrak akuilatuta baino ez dutela lanik
egiten25. Printzipio horrekin bat etorriz, ekonomia kapitalistak
soldata txikien “produktibitatearen” teoria garatu zuen,
muga batzuk ez gainditzeko kontu izanez beti ere, “leherketa
sozialik” ez eragiteko.


Gobernuek eta nazioarteko
finantza-erakundeek esku-hartze neoliberaletan oso kontuan izaten
duten alderdi garrantzitsuenetako bat da krisia muga batzuen barnean
kudeatzea, aberastasuna gutxi batzuen eskuetara bideratzeko aukera
eman bai, baina deskalabru orokorrik edo herritarren matxinada
orokorturik leherrarazi gabe. Alde horretatik, aldian-aldian izaten
dira ekonomialarien, nazioarteko organismoen edota agintarien
ohartarazpenak, herritarren sufritzeko gaitasuna neurriz gain ez
behartzeko.  Hala ere, logikoa denez, arrisku hori beti hor dago eta,
herritarren suminak, agintarien kontrolpetik ihes egin eta
altxamenduak sor ditzake, sufrimendua eragin duen sistemaren aurka. 



Politika neoliberalen helburu
teorikoa, ustez, indarrean den sistema ekonomiko globalaren egoera
kaotikoa hobetzea eta berrantolatzea da, baina horren kontra, Harveyk
dio neoliberalismoa proiektu politiko bat dela eta proiektu horren
helburua hauxe besterik ez dela: kapitala metatzeko eta elite
ekonomikoen boterea berregiteko baldintzak lehengoratzea. “Helburu
hori lortzeko beharrezkoa zen guztia justifikatzeko eta legitimatzeko
lana egin du, oroz gain, arrazoibide neoliberalaren utopismo
teorikoak. Begien bistakoa da, gainera, printzipio liberalak eta
elitearen boterea berregiteko edo horri eusteko beharra ahari jokoan
hasten direnean, bazterrera uzten direla printzipio horiek, edo
zeharo desitxuratzen direla, ezagutezin bihurtzeraino”26. 



Hala ere, gaur egungo ordena
globala babesten duten nazioarteko erakundeen adierazpenetan eta
agirietan, gizartearekin eta ingurumenarekin lotura duten
alderdiekiko nolabaiteko konpromisoa jasotzen da zenbaitetan, eta
hori ere ez da hain harritzekoa.  Honela adierazten da ideologia
neoliberalaren zutabetzat har daitekeen testuetako batean, Munduko
Merkataritza Erakundearen sorrerako itunean: 



“Hauek
izan beharko lirateke erakundeak merkataritza- eta
ekonomia-jardueraren esparruan dituen harremanen helburuak:
bizitza-maila hobetzen joatea, enplegu betea lortzea, benetako
diru-sarreren eta eskariaren bolumen esanguratsua eta gero eta
handiagoa lortzea, ondasun eta zerbitzuen ekoizpena eta salerosketa
handitzea eta, aldi berean, garapen iraunkorraren helburua aintzat
harturik, munduko baliabideak modu ahalik eta egokienean erabiltzen
uztea, betiere ingurumena babestuz eta horretarako baliabide gehiago
jarriz, eta hori guztia, ekonomia-garapeneko mailaren arabera,
bakoitzak izan ditzakeen beharrizan eta interesekin modu
bateragarrian”27.


Eguneroko jardunean, ordea,
erakunde horiek erabat errefusatzen dituzte herritarren baimenik gabe
austeritate-politikak jasaten dituzten herrien bizi-baldintza duinen
eta giza eskubideen alde egiten duten aginte guztiak. Erabat
nabarmena da arbuio hori, ez-betetze horren ondorioz interpelatutako
erakundeen axolagabekeria bezain agerikoa. 



2013ko apirilean, Cephas Luminak,
Nazio Batuen Giza Eskubideetarako Goi-komisarioaren mandatariak,
Grezia bisitatu zuen, herritarren bizi-baldintzen gainean ezarritako
doitze-neurrien eragina bertatik bertara ebaluatzeko. Hasierako
balorazioan, egiaztatu zuen gobernua atzeratuta zebilela, austeritate
politika “zurrun eta zorrotzegiei” aurre egiteko justizia
ezartzerakoan, eta gogor kritikatu zituen gizarte-programetan
egindako murrizketak, horien eraginez osasun-arretarik gabe eta
pobrezian geratu zirelako herritar asko eta asko. Juristak premiaz
eskatu zien agintariei eta troikari berehalako neurriak har zitzatela
babes sozialeko sarea berregiteko eta herrialderako
doitze-programetan giza eskubideak babesteko neurriak jasotzeko; izan
ere, giza eskubide horiek “arriskuan zeuden edo erabat ahultzen
ari ziren gobernuak, derrigorrean, ezarritako neurri gogorren
eraginez”. Aitortutako helburua, berez, defizit fiskala eta
lan-kostuak murriztea zen, ekonomia lehiakorragoa egiteko, baina
usteak ustel: Luminak egiaztatu zuenez, doitze-programen gehiegizko
zurruntasunak “ekonomia uzkurtzea ekarri zuen, eta kostu sozial
izugarria, hala nola langabeziaren hazkundea, pobrezia eta desoreka
gero eta handiagoak”28. 



2013. urtea amaitzear, Europako
Kontseiluko Giza Eskubideetarako komisarioak, Nils Muiznieksek,
txosten latz bat aurkeztu zuen, eta austeritate-politiken ondoriotzat
jo zuen Europako herrialdeetan gertatzen ari den legezko eta
oinarrizko printzipioen urraketa gero eta nabarmenagoa.  Grezian,
oinarrizko eskubideen babesa eta betetzea modu larrian higatu dira;
horra hor Muiznieksek salatutakoaren adibide paradigmatikoa. “Giza
eskubideen babesa krisi ekonomikoko garaietan” ikerlanean egin
zuen Muiznieksek salaketa hori29, baita lana Estrasburgon aurkeztu
zuenean ere: “Europako gobernu askok austeritate-neurriak
ezartzen dituzte, baina ahaztu egiten dituzte giza eskubideekiko eta,
bereziki, egoera ahulenean dauden pertsonen eskubide sozial eta
ekonomikoekiko dituzten betebeharrak, eta, orobat, ahaztu egiten dute
justiziarako eta tratu-berdintasunerako eskubidea bermatu behar
dutela”. 



Greziarren kezka nagusietako bat,
nagusiena ez bada, langabezia da, eta, horrekin batera,
lan-baldintzen kaskartzea, eskubideen galera eta soldaten jaitsiera.
Gizarte Eskubideen Europako Batzordeak 2012an landutako txostenean
jada30, Europako Gutun Soziala ez betetzeagatik salatu zuten Grezia,
eta zehazki, lehen artikulua, lan-eskubideari eta enplegu beteko
politikei buruzkoa, ez betetzeagatik. 2013an, ordea, egoerak hobera
ez, okerrera egin zuen. Bi urte horietan soldatak %32 gutxitu ziren
Grezian, “lehiakortasuna hobetzeko” bata bestearen
atzetik abiarazitako erreformen eraginez, eta, aldi berean, ugaritu
egin ziren langileak kontraturik eta gizarte-segurantzarik gabe
zituzten enpresak. Ikuskatutako enpresetan, langileen %52 zegoen
egoera horretan. 



Esan beharrik ez dago ez Greziako
gobernuak eta ez troikak ez zietela erantzun eskakizun horiei, eta
doitze-programak diseinatzen jarraitu zutela, dei horiei entzungor
eginda. Aldiz, 2013ko azaroan, troikako ikuskatzaileei Europako
Legebiltzarreko Ekonomia eta Moneta Gaiei buruzko Batzordearen
aurrera dei egin zitzaienean erreformak ezarri ziren herrialdeen
bilakaera azaltzeko, adierazi zuten hartutako zuzentarauak ez zirela
porrotaren eragile izan; aitzitik, krisiari berari eta aurreko
desoreka makroekonomiko handiei egotzi zieten errua.


Agerraldi hartan, NDFko
arduradunak uko egin zion parte-hartzeari, eta Servaas Deroose,
Europako Batzordeko kideak, eta Klaus Masuch, Europako Banku
Zentralekoak, barkamena eskatu zuten egindako hutsegiteengatik, eta
onartu zuten gauza batzuk beste modu batera egin zitezkeela, baina,
aldi berean, doitze-programen alde egin zuten, herrialde horietako
egoera ekonomikoa hobetzeko asmoarekin sortu zituztelako. Deroosek,
hala esan zuen, bere burua zuritzeko: “Gure aurreikuspenak ez
dira perfektuak izan, baina egoeraren eraginez, oso-oso zaila zen
aurreikuspenekin asmatzea”. Bestalde, Masuchek esan zuen
presaka ibiltzeak eta konfiantza faltak, bai eta erreforma
ekonomikoak aplikatzerakoan izan ziren porrotek ere, ekarri zuela
aurreikuspenen eta emaitzen arteko alde izugarria. Erruaren zama
gainetik kentzeko, adierazi zuen Atenasko gobernuak, sortutako
interes boteretsuei aurre egiteko beldurrez, ez zuela erabakimenik
izan beharrezko erreformak irmotasunez eta arduraz aplikatzeko, eta
hortik etorri zirela produkzioaren beherakada eta langabeziaren
gorakada Grezian. 



Horrelako justifikazio funsgabeak
entzunda, noren ahotik eta ezin konta ahala kalkulu-akats, okerreko
aurreikuspen ekonomiko eta estimazio osatu gabe edo partzial egin
dituzten arduradunen ahotik, bere garaian Davison Budhoo NDFko
ekonomialariak eginiko salaketa ekarri digu gogora: Budhook
azpilanean kontuak moldatzea leporatu zion erakundeari, amore eman
nahi ez zuten herrialde pobreen ekonomia kondenatzeko.  Lana utzi
zuenean, 1998an, Budhook erabaki zuen hainbeste nahigabetzen zuten
sekretuak jendaurrean azaltzea, eta eskutitz bat bidali zion NDFko
orduko presidenteari, Michel Camdessusi. Besteak beste, hauxe esan
zion gutun hartan: 



“Niretzat,
dimisio hau askapen ezinbestekoa da, lehen urratsa, nahi dudan leku
horretara bidea egiteko. Inoiz iristen banaiz, espero dut aukera
izango dudala bertan eskuak garbitzeko, nire iritziz milioika
pertsona pobre eta goseturen odolarekin zikinduta baititut eskuak.
[...] Jakizu: odola, hainbeste da, ibaika isurtzen baita. Lehortu eta
gogortu ere egiten da nire larruazal osoan; batzuetan, irudipena dut
ez dagoela nahiko xaboi munduan bere izenean egin nituen gauzak
garbitzeko”31.


Eskutitzean, estatistikak arma
“hilgarritzat” erabiltzea leporatzen zion Budhook NDFri,
eta zifrak puztea edo faltsutzea, informazio zehatzak eduki
bazituztenean, zertarako eta ezegonkortasun ekonomikoa itxuratzeko,
egiaz ez baitzegoen horrelakorik. “Irregulartasun nabarmen”
horiek nahita egindakoak izan ziren, eta ez “okerreko kalkulu”
soil batzuen ondorio. Horien eskutik, arriskuko kalifikazioak sortu
ziren finantza-merkatuetan, eta kredituak lortzeko zailtasunak
neurriak ezarritako herrialdeentzako.  Gainera, zuritu egin zuten
Budhook “sendagaietan hilgarriena” gisa deskribatu zuena
aplikatu izana: kaleratze masiboak, soldata murrizketak eta
egiturazko doitze-politiken “sorta osoa”32.


Budhooren uste berekoa zen
Rodolfo Walsh idazle eta kazetari argentinarra: Walshen ustez
Chicagoko Eskolako eredu neoliberalak, diktadura militarrean bere
herrialdean aplikatuak, herritar gehienak pobreziara eramatea ez zen
kalkulu oker baten ondorio izan, edo halabeharraren ondorio, kontu
handiz burututako plan baten emaitza baizik, “miseria
planifikatua”33. 



Azken
hamarkadetan, nazioarteko finantza-erakundeek nahieran baliatu
dituzte krisi politikoak edo ekonomikoak, nahasmendu horien eraginez
azpian geratu diren herrialdeetan bide laburreko egiturak edo
sasi-teoriak esperimentatzeko.  1982an, Milton Friedmanek Capitalism
and Freedom (Kapitalismoa eta
Askatasuna) libururako hitzaurrea idatzi zuen, argitalpenaren
hogeigarren urteurrenaren harira, eta, besteak beste, hauxe berretsi
zuen: “Soilik krisiek –egiazkoek edo krisitzat hautematen
direnek– eragiten dute benetako aldaketa. Krisiak gertatzen
direnean, une horretan dauden ideien araberakoak dira abiarazitako
ekimenak. Horixe da, nire iritziz, gure eginkizun funtsezkoa: egungo
politiken aldean bestelako alternatibak garatzea, horiei bizirik eta
eskuragarri eustea, harik eta politikoki ezinezkoa politikoki
ezinbesteko bihurtzen den arte”34. 



“Ezinbesteko
politika” horien ondorioak aski ezagunak dira Latinoamerikako
eta Asiako hainbat herrialdetan, eta, oro har, NDFk bere alternatibak
garatzeko muturra sartu duen edozein herrialdetan. Langabeziak gora
egitea, zerbitzu publikoak pribatizatzea, babes-egitura sozialak
desegitea eta langileak edota merkatari txikiak babesteko legezko
harresiak ezabatzea, horra politika horien lehen ondorioak. Baina,
aldi berean, bestelako aldaketa sakonago batzuk hasi dira gertatzen.
Klase interesak, interes kolektiboak edo herritarrenak babesten
dituzten erakunde sindikalak, profesionalak edo politikoak
indargabetu egin behar dira, edo kriminalizatu, horien erresistentzia
ahuldu edo doitze-neurrietara mugatuko duten araudien bidez. 
Gizartearen protestak eta altxamenduak, izan erakustaldi baketsuak
izan eskakizun legitimoen aldarrikapenak, lehen baino gogortasun
handiagoz tratatzen ditu indar publikoak.  Bien bitartean, agintariek
abagunea baliatzen dute kapitalaren eta lanaren arteko oreka
hausteko, eta, herrialdeak bizi duen larritasun nazionaleko egoerari
konponbidea emateko aitzakian, beharrezkoa iruditzen zaiena egiteko,
hitzarmen edo babes sozial oro alde batera utzita. Eta beharrezkoa
iruditzen zaiena da Harveyk esaten duena: desjabetzeen
bidez metatzeko prozesua. Izan ere,
politika horiek ez dute aberastasunik sortzen; aitzitik, gutxi
batzuen eskuetara desbideratzen dute, horretarako hainbat bitarteko
erabiliz: ondasun publikoak pribatizatzea, guztion eskubideak
ezabatzea, lan-indarra merkaturatzea, ekoizteko eta kontsumitzeko
modu alternatiboak ezabatzea, nazioa zorpetzea, etab. 



Agintarien logika eta eskakizunak
ez datoz bat herritarren beharrizanekin, eta, horrenbestez, askoren
kalteak etekin handiak ematen dizkie gutxi batzuei. Harveyren
hitzetan, “krisiak, berez, saihestezinak ez ezik, beharrezkoak
ere badira; ez baitago beste modurik oreka berreskuratzeko eta
kapital-metaketaren barne kontraesanak konpontzeko, aldi baterako
bada ere. Krisiak, nolabait esatearren, beti ezegonkorra den
kapitalismoa arrazionalizatzeko bide irrazionalak dira”35. 
Kleinen iritziz, ikuspegi politikotik, “krisiak eremu
«ademokratikoak» dira nolabait, halako parentesi modukoak
ohiko jarduera politikoan, eta badirudi parentesi horietan ez dela
beharrezkoa ez inoren onespenik ez adostasunik”36.


XX. mendearen erdialdera,
kapitala metatzeko metodoak lan mundura mugatzen ziren, eta erakunde
sindikalak oso indartsuak ziren, baina gaur egun ez dago horrelako
konturik, eta erasoen izaera lausoa eta zatikatua dela medio, zaila
da erresistentzia antolatzea; izan ere, ez dago gehiengo soziala
mobilizatzeko adina gaitasun duen mugimendurik, edo mugimendu horiek
oso sektorialak dira eta ez dira gai erasoak gertatzen ari diren
esparru ugarietan zeharka lan egiteko. Hori da shockaren dotrinaren
oinarria: hainbat eta hainbat aldaketa programatzea norabide
ugaritan, pertsonek ez dezaten aukerarik izan erantzun eraginkorrik
garatzeko, eta azkenerako etsi, hondoratu eta dena bertan behera utz
dezaten.


Duela 70 urte, Karl Polanyi
intelektual hungariarrak ohartarazi zuen zer arrisku duten gizarte
batek suntsiturik geratzeko, baldin eta merkatu librearen mekanismoak
bere kabuz gidatzen badu eta erabakitzen badu gizakion eta naturaren
etorkizuna, bi-biak salgai huts bihurturik. “Erakunde
kulturalen babesik gabe –zion Polanyik– gizakiak
deuseztaturik geratuko lirateke, gizartean abandonatuta geratuko
lirateke-eta: hala, hil egingo lirateke, desantolaketa sozial
zorrotzaren biktima bihurturik; bizioak, maltzurkeriak, krimenak eta
ahuleriak jota galduko lirateke. Natura bere elementuetara mugaturik
geratuko litzateke, natura-ingurunea eta paisaiak arpilatuak izango
lirateke, ibaiak kutsatuak, segurtasun militarra ezbaian, elikagaiak
eta lehengaiak ekoizteko ahalmena suntsitua”37. Polanyik
eginiko deskribapena ez dabil urruti, itxuraz, sistema neoliberalak
eragindako desmasietatik, nahiz eta sistema horren teoria
politiko-ekonomikoek gizakiaren ongizatea sustatzen dutela baieztatu.




Harveyren esanetan, hauxe da
neoliberalismoaren funtsa: “Gizabanakoen enpresa-gaitasun eta
askatasuna libreki garatzeko aukera ez murriztea, jabetza pribatua,
merkatu libre indartsuak eta merkataritzarako askatasuna bereizgarri
dituen esparru instituzional batean. Eta Estatuaren eginkizuna da
jardun hori garatzeko esparru instituzional egokia sortzea eta
zaintzea”38. Bada, hori horrela bada, orduan beharrezkoa da
egun nagusi den imaginarioa apurtzea eta oinarri-oinarritik
alternatiba bat eraikitzea, lurraldetik bertatik –auzotik edo
herritik–, eta bertan jasotzea ekintza politikorako beste
metodo batzuk, herri xeheak aukera izan dezan horiek erabakitzeko eta
betearazteko, eta, orobat, oinarrizko baliabideak (guztiontzako
osasun-arreta, hezkuntza edota elikadura) betiko bermatu ahal izateko
moduak ere sortzea.  Borroka mota horiek, Raúl Zibechik
deskribatu eta aztertuak, aspaldi zabalduak dira Latinoamerikan, eta
funtsezkoak dira bestelako mundu bat lortzeko, hiru arrazoirengatik:
azpikoen bizitza bermatzeko aukera ematen duten guneak sortzen
dituztelako; mugimenduak erresistentzia-gune bihurtzen dituztelako
gerren edo gabetzeen ondorioz egindako pilaketen aurka; eta
erabilera-balio material nahiz sinbolikoen inguruan harreman-sareak
ehuntzen dituztelako. Horren harira, hala dio Zibechik: “Aldaketarako
balioen esparruetan baino ez bagara mugitzen, dagoena errepikatzera
mugatzen gara. Postfordismoaren eraginez fabriketako bizitzaren
poroak itxita, gaur egun lurraldeetan, auzoetan, komunitateetan eta
hiriko aldirietan lotzen dira langile horiek berak elkarren artean,
elkarri laguntzeko eta lankidetzan jarduteko moldeak landuz. Hain
zuzen, erabilera-balioak trukatzeko moldatu diren harreman sozialak
dira aipatutakoak”39.


Gaur egun nagusi diren egitura,
jardun eta harremanen aldean beste era batekoak sortzeko gaitasuna
izan behar du herri xeheak, horren araberakoa izango baita indarren
korrelazioa datozen urteetan. Gaitasun hori erakusten badu, soka bere
aldera ekarriko du; bestela ez.







2. zatia.
Alternatibak
bilatzen







«Arazoak gainditzeko
konponbidearen parte gara. Ez dio axola zein den gizarte edo finantza
arloko arazoa, baldin eta elkarrekin lan egiten badugu gure
kontzientzia hobetzeko eta horren arabera jokatzeko».


Vassilis. 32 urte


«Lankidetzak iraun egin
du eboluzioan zehar, haren abantailak handiagoak direlako eragiten
dituen kostuak baino. Estrategia indibidualen aldean, inguruneak
ezarritako baldintzetara hobeto egokitzen lagundu dio lankidetzak
gizabanakoari, eta horrek mesede egin dio lankidetzari berari».


Hainbat
egile.
Munduari begiratzeko
betaurrekoak aldatu. 2011


1.	Lacandona
oihanetik Syntagma plazaraino


Zapatisten altxamendua, 1994an;
Seattlen sortutako globalizazioaren aurkako mugimendua, handik bost
urtera; Porto Alegren sortutako Munduko Foro Soziala, 2001ean…
ugari eta era askotakoak izan dira azken bi hamarkada hauetan
neoliberalismoaren aurka sortutako korronteak.  Langileen betiko
erakundeak ahaztu gabe, horiek ere hor aritu baitira borroka-eremu
nagusian, lan munduan, alegia. Kontua da mugimendu berriak postulatu
alternatibo eta antolatzeko printzipio askoz irekiago eta
malguagoetatik ekin diotela bideari, lehendik zeuden erakundeek
baino.  Hala, erakunde sindikalek indarra galdu zuten maila
globalean, hein batean sistemak berak asimilatu egin zituelako,
baina, horrez gain, baita sistemaren beraren eraso bortitzak jasan
zituztelako ere, eta, aldiz, borroka politiko eta sozialeko ildo eta
ekimen berriek protestaldi indartsuak sortu zituzten; hala, haien
egituraren ahultasunak eraginda zenbait muga izan arren, herritarren
babes handia lortu zuten, neurri batean molde eta xede berritzaileak
proposatu zituztelako.   Balio beza eredutzat Chiapaseko altxamendu
zapatistak, Mexikon. Altxamendu horren helburua ez zen izan boterea
hartzea, edo iraultza klasiko bat burutzea; aitzitik, xedea izan zen
politika egiteko modua aldatzea, parte-hartzearen bidez eta
alternatiba integratzaileak bilatuz, alternatiba horietan talde
sozial batzuek eta besteek lekua izan zezaten, bai eta beren
aldarrikapenei bide emateko aukera ere.


Politika neoliberalak eskala
handian esperimentatzeko lehen eremua izan zen Latinoamerika, baina,
era berean, erresistentzia-mugimendu askoren harrobia ere izan zen.
Mugimendu horiek zenbait ekimen boteretsu geldiaraztea lortu zuten
(ALCA, adibidez, Ameriketako Merkataritza Librerako Ituna, AEBek
babestua), eta, horrez gain, jite berriko plataforma politikoak
sortzen ere lagundu zuten. Plataforma horietako batzuk, gainera,
boterea eskuratu zuten kontinenteko hainbat herrialdetan.


Herrialde
batzuetan eta besteetan ezarritako politika neoliberal bortitzek
krisi ekonomiko eta sozial sakonak sortu zituzten, eta hortik
herritarren altxamenduak etorri ziren –leku askotan, gobernuak
erorarazteko adina indar izan zuten mugimendu horiek–, eta,
orobat, etorkizun bidezkoago eta libreago baten aldeko ekimenak ere
antolatu ziren, Ez dago alternatibarik
maxima mingarriaren mende geratu gabe40. Argentinan, 2001eko abenduko
corralito-ak sortutako altxamenduaren
eraginez, bi presidente erori ziren hilabete bakarrean, eta
langabetuen elkarteak, piqueteros
izenekoak, izugarri ugaritu ziren, bai eta auzoko asanbladak ere, eta
langileek porrot egindako enpresak hartu zituzten leku askotan.
Nolabait, sistemaren beraren porrotak jarri zituen martxan
antolaketa-dinamika kolektiboak. Buenos Airesko Unibertsitateko
Fakultate Irekia Programaren zuzendariak, Andrés Ruggerik,
horixe bera adierazi zuen, baina beste hitz batzuekin:
“Berreskuratutako enpresen egiazko ideologoa neoliberalismoa
da, ez baitu inolako ihesbiderik uzten”41.


Zapatisten eta argentinarren
ereduak aipatu ditugu, biak ala biak erreferentzia ideologiko
garrantzitsuak izan direlako aurreko hamarkadan Grezian sortutako
talde asanbleario askorentzat. Beste akuilu eta eredu nagusietako bat
suminduen mugimendua izan zen, Madrilen, 2011ko maiatzaren 15ean
sortua, handik hilabetera pareko mugimendua sortu baitzen Atenasko
Syntagma plazan.


Autogestioa eta asanblearismoa


Urte askotan, lan autonomoa eta
enpresa txikiak izan ziren, batez ere, Greziako sektore pribatuaren
produkzio-sistemaren oinarriak. Industria-sarea pixkanaka desagertzen
joan zen herrialdea EBn sartu zenetik (1986). Turismo arloko enpresak
izan ziren dinamismo pixka bati eutsi zioten bakarrak; sektore
horretan enplegatzen zen biztanleria aktiboaren zati handi bat.  Aldi
berean, enpresa handien filialak hirugarren sektorean kokatu ziren.
Kooperatibismoaren arloan, ez zen nabarmentzeko proiekturik izan;
nekazaritza eta abeltzaintzako ekimen bakan batzuetan tokian tokiko
ekoizleek beren uztak elkartu zituzten baldintza hobeetan saltzeko,
edo prozesatzeko, baina hortik aparte ez zen inoiz mugimendu
kooperatibo aipagarririk izan. 



Argentinan gertatu bezala,
krisiak izan zuen eraginik ekonomia sozialean oinarritutako ekimen
txikiak sortzeko, baina egiaz austeritate-politiken ondorioz ugaritu
ziren talde horiek. Demokrazia zuzenaren, berdintasunaren eta
elkartasunaren alde egin zuten taldeok, tresna horien bidez atzeraldi
ekonomikoa gainditzeko, eta nor bere burua modu askean garatzeko
baldintzak sortu zituzten, horien bidez burujabetzarako ekimen
kolektiboak sendotzen eta zabaltzen laguntzeko.


Ez ziren
bakarrak izan. Arestian ere aipatu dugu eta ez dugu ahaztu behar
mugimendu zapatista ere Greziako pentsamendu libertarioaren korronte
garrantzitsu baten oinarri izan zela urte batzuk lehenago, bai
mugimenduak zituen elementu etikoengatik bai matxino indigenen
antolatzeko moduagatik.  Mugimendua babesteko lehen taldea 1994an
eratu zen Tesalonikan, eta bi urte geroago, Mexikoko topaketa
intergalaktikoaren ondoren (40 ekintzaile greziarrek hartu zuten
parte elkarretaratzen hartan), Ke haziak
jaio zen, haien pentsamendua zabaltzeko aldizkaria. Urte haietan,
irakasleak prestatzeko eskola bat eraiki zuen zapatisten aldeko
mugimendu greziarrak La Culebran, Chiapasen. Proiektua Atenasko
Unibertsitate Politeknikoko bi arkitekto gaztek garatu zuten, eta
dozenaka pertsonak babestu eta finantzatu zuten; Mexikora bertara ere
hainbat bidaia egin zituzten, zeregin horretan parte hartzeko. Urte
batzuen buruan, beste argitalpen bat sortu zuten aurrekoaren ordez,
Alana, ideia zapatisten berri emateko. 2005. urteaz geroztik,
Greziako 30 hiritan baino gehiagotan zabaltzen dute aldizkari hori. 
Horrez gain, Gloria Muñoz Martínezek, Raul Zibechik eta
beste egile batzuek zenbait liburu argitaratu zituzten grezieraz
Latinoamerikako mugimendu berriei buruz.


Elkarte
aktiboenetako batek, Sporos
izenekoak (hazia, grezieraz), hainbat erakunde, kooperatiba, bidezko
merkataritzako denda eta kafetegi-jatetxe sortu zituen, modu
asanblearioan eta autogestioaren bidez, hierarkiarik eta jaberik
gabe. Elkarte, denda, kooperatiba eta kafetegi horiek guztiek jakin
zuten, gainera, krisia gainditzen, kolektiboen lanpostuei eutsiz,
eta, kasu batzuetan, haien gaitasunak eta jarduera modu harrigarrian
handituz.


Globalizazioaren
aurkako mugimenduen olatuarekin batera, Greziako suminduek Atenasko
Syntagma plazan 2011. urtean egin zituzten protestekin berpiztu zen
Sporos
korrontea, eta protestaldi horretan sortutako proiektu berriekin
elkartu zen. 



Herrialdearen egitura ekonomiko
eta sozialaren aurkako eraso neoliberal bortitzari erantzuna ematen
hasi zitzaion, pixkanaka, ehunka ekimenetara bildutako jendea.
Asanblearismoa, autogestioa, elkarrekiko erantzukizuna, interes
soziala eta beste hainbat printzipio ideologiko zeuden ekimen haien
oinarrian, proiektuaren helburuak eta xedeak edozein zirela ere.   
Erakunde horien eraikuntza teorikoa ez zuten intelektual gutxi
batzuek beren ekimenez sortu, nahiz eta zenbait irakaslek eta
akademikok prestakuntza- eta eztabaida-foro batzuk antolatu zituzten;
aitzitik, auzoetako, bizilagunen asanbladetako, emakume edo
langile/langabetu taldeetako sare sozialek hezurmamitu zuten
eraikuntza teoriko hori. Talde horiek guztiek lankidetza-formulen
alde egin zuten apustu, enpresa txikiak martxan jartzeko edo
itxitakoak berrabiarazteko.  



Egoera ahulenean zeuden pertsonen
pairamen lazgarria arintzera bideratutako ekimenek izan zuten,
hasiera-hasieratik, hedapen zabalena; hau da, lanik gabe,
diru-sarrerarik gabe eta oinarrizko gizarte-zerbitzuen babesik gabe
geratzen hasi ziren pertsonen aldeko ekimenek.  Lehen arretako
klinikak eta farmaziak osasun-sistema publikotik kanpo geratu
zirenentzat, jangela sozialak, haurtzaindegiak… eta, aldi
berean, ondasun eta zerbitzuak trukatzeko sareak, hiri baratze
kolektiboak eta, hasieran batean, “patataren mugimendua”
izendatu zena, horren aldaera guztietan. Alkatetza asko prest agertu
ziren astean edo hamabostean behin topaketak antolatzeko, bertako
ekoizleek oinarri-oinarrizko elikagaiak salgai jar zitzaten (patatak,
olioa, esnea, gaztak, eta bestelako salgai asko), bitartekaririk gabe
eta supermerkatuetan baino merkeago. Banaketa-puntuak ugaritzen hasi
ziren, baita eskainitako produktuen zerrenda ere, eta, hala, gaur
egun sare oso zabala eratu da. Kontsumoko kooperatibetan antolatuta
dago sare hori eta bertan askotariko produktuak saltzen dira
zuzenean; kooperatiba horien eskaintza elikagaien sektoreko edozein
saltokitan aurki daitekeenaren parekoa edo hobea da. Kooperatiba
horiek gehienek beren lokala dute, supermerkatu txiki modura
antolatuta, eta beste batzuk Internet edo telefono bidez eskabidea
egiteko eta produktuak etxean entregatzeko zerbitzua dute. 



Era berean, han eta hemen ugaritu
egin ziren ondasunak eta zerbitzuak trukatzeko sareak, eta horietako
askotan txanpon propioak ezarri zituzten. Hasierako taldearen
mugetatik harago, sare horiek finkatuta zeuden herrietako denda eta
negozioetara hedatu dira gero txanpon horiek, herritar gero eta
gehiagoren atxikimendua eta esku-hartzea lortuz. Horrela gertatu da,
esaterako, Volos hirian. 



Alternatiben garaia


Tokian tokiko biztanleak
ahalduntzen ari dira, berriki sortuak izan arren, gero eta ugariagoak
eta anitzagoak diren elkartasun ekonomiko eta sozialeko egitura sorta
zabalaren eskutik, eta ahalduntze horren bidez, pixkanaka
geldiarazten ari dira zerbitzu publikoen, era guztietako eskubideen,
bizitzeko baliabideen eta biziraupenaren beraren aurkako enbata,
nahiz eta oraindik era mugatuan izan.


Troikak eta Greziako gobernuak
larrutu egin dituzte herritarrak, elite baten mesederako; “besteak
gabetuz beraiek metatu”, horixe egin dute, Harveyren hitzetan,
eta ez dute egin aberastasuna sortzeko –ezinezkoa baita–,
gutxi batzuen eskuetara desbideratzeko baizik, horretarako era
guztietako teknikak, amarruak eta legegintzako erreformak baliatuz.  
Estatuarenak ziren era guztietako ondasunen eta zerbitzu publikoen
pribatizazioa eta merkaturatzea pentsaezinak ziren mugetaraino iritsi
da. Estatuaren ondarea salgai jarri da, uharteak, portuak eta
aireportuak tartean direla, aurrekaririk gabeko pribatizazio-programa
handi baten bidez. Eta programa horrek titulartasun publikoko enpresa
guztiei eragin die, hala estatuaren nola udalen jabetzako enpresei,
era askotako eraikin eta eraikuntzei, osasun-zerbitzuei, hezkuntzari,
pentsio-funtsei, komunikabideei, errepideei… Zerrenda oso
zabala da, landu dutenen diru-gosearen neurrikoa.


Pribatizazio-prozesu horrekin
batera, araudietan hainbat aldaketa egin dituzte, enpresa
transnazional handiek sektore ekonomiko guztiak beregana ditzaten,
inolako traba eta mugarik gabe: merkataritza, justizia, nekazaritza,
meatzaritza eta, nola ez, lan-merkatua bera. Lerro hauek idazteko
unera arte, Greziak 285 lanbide liberalizatu ditu maileguaren
memorandumean aurreikusi eta exijitutako 345etatik, modu horretara
troikaren aldetik finantziazioa jasotzen jarraitu ahal izateko.
“Araututako” lanbide horiek enplegu pribatuaren heren bat
dira eta liberalizatu badira ez da izan –ezin zuen izan–
herritarrei mesede egiteko; guztiz bestela, gizabanakoei
(soldatapekoei, autonomoei, profesionalei) legeak eskainitako babes
guztiak kentzeko liberalizatu dira, legearen muga horiek ezabatuta,
korporazioek aukera baitute, jada inolako trabarik gabe, lehengaiak,
natura-baliabideak, eskulana eta merkatuak bereganatzeko.  



“Ekonomiaren
liberalizazioa” eufemismoa erabili dute hainbat errealitate
mozorrotzeko eta ezkutatzeko: aurrerantzean langileek banaka
negoziatuko dituzte beren kontratuak enplegatzaileekin, desagertu
egingo baitira hitzarmen kolektiboak; farmaziek soilik laborategi
handiei emango diete zerbitzua, Pfizer, Novartis edo Bayerri, besteak
beste, Estatuak ez baititu herritarren botikak diruz lagunduko;
auzoko dendetako jabeek egunean 12 ordu eduki beharko dituzte zabalik
beren saltokiak, baita urteko hainbat igandetan ere, Belgikako,
Alemaniako edo Frantziako kapitala duten supermerkatu-kateekin
lehiatu nahi badute; eta abokatuek enplegua ematen zien bezero
nagusiena galduko dute (administrazio publikoa), Estatuarekin
kontratu bat baino gehiago indarrean izatea galarazten zuen araua
indargabetu baitute, abokatu-langela boteretsuenek esleipen guztiak
batera eskura ditzaten. Horra adibide gutxi batzuk frogatzeko zer den
liberalizatzea: arrain handiak txikia jatea galaraz  zezakeen edozein
traba indargabetzea, hain zuzen.


Legeen xede orokorrei buruz ari
zela, Jean-Jacques Rosseauk esan zuen legeak moldatu egin behar
zirela berdintasuna lortzeko, “inor ez dadin izan beste inor
erosteko bezain aberatsa, eta inor bere burua saltzera behartuta
sentitzeko bezain pobrea”42. Garaitsu berean, Erresuma Batuko
koroa konturatzen hasi zen, soldatapeko lanaren hastapenetan,
“lan-merkatu libre baten abantaila ekonomikoek ezin zutela
berdindu merkatu horrek sortzen zuen suntsiketa soziala. Beharrezkoa
zen beste era bateko araudi bat ezartzea lana ere babesteko, nahiz
eta, orduko hartan, merkatuaren mekanismoaren beraren
funtzionamenduaren kaltetan izan”43. 250 urteren buruan,
Greziako hartzekodunek gainditutzat jo dituzte kapitalismoaren
historiako aurreko esperientzia guztiak, eta prestatzen ari dira
atzeranzko salto handia emateko: itun sozialaren degradazioa eta
Estatuaren suntsitzea ekarriko duen saltoa.


Arestian azaldu dugunez,
ekonomiaren finantziarizazioa eta banku-sistemaren porrotak
eragindako zorra sozializatzea izan dira agintariek baliatutako beste
bi martingala lan-errentak gutxi batzuen eskuetara eskala handian
desbideratzeko. Baina gainera, botere politikoak, ahal izan duen
neurrian, lagundu egin du zeregin horretan, herritarren bi
herenentzako gero eta erregresibogoak diren zergak gogortuz eta, aldi
berean, ihes fiskalari edota aberastasun handien iruzurrari modu
lotsagarrian ezikusiarena eginez; pentsio-fondoak porrotera bultzatuz
pentsio-plan pribatuen aukera behartzeko; edo betidanik doanekoak
izan diren zerbitzuak zergapetuz (osasuna eta hezkuntza, adibidez),
eta oraindik ere enpresa publikoen esku dauden beste batzuk
garestituz (garraioa, argindarra edo ura, esaterako). Finantzak
bihurtu dira, Michel Hudsonek idatzitakoaren arabera, gerra molde
berria: “Begien bistara ez da hain odoltsua, baina duela
hainbat mende bikingoek eginiko inbasioek edo gerora Europak eginiko
konkista kolonialek zituzten helburu berberak ditu: lurrak eta
baliabide naturalak, azpiegiturak eta diru-sarreren iturri izan
daitekeen beste edozein aktibo bereganatzea”44.


Sindikatuek, izan badute indarra,
bai eta erresistentzia-gaitasuna, neurri batean, baina langileen
aurkako oldarraldia hain izan da bortitza eta handia, langile
klasearen gehiengoa ahituta geratu baita azkenerako. Apenas geratzen
den lan arloko sektorerik edo sektore profesionalik eskubideen halako
larrutzearen aurrean erresistentziaren banderari zutik eusteko gai,
eta hala ere, milaka pertsona antolatzen dira egunero, Kretatik hasi
eta Balkanetako muga menditsuetaraino, austeritate-neurrien aurka eta
boterearen pulpituetatik inon den sistemarik onenaren pare saldu nahi
duten diskurtso neoliberalaren aurka birkonkistari ekiteko.  Talde
horien lan-esparruak era askotakoak dira, borrokak bezainbeste, eta,
orobat, askotarikoak dira posizio politiko, ekonomiko, sozial eta
kulturaletatik indar-korrelazioa aldatzeko lanean ari diren
ekimenetan, sare zabal horretan, parte hartzen duten pertsonak.  



Altxamendu zabal eta anitz
horretan nabarmentzekoa da emakumeek egindako lana proiektu asko
zutitzeko eta horiei funtzionamenduan eusteko. Zorraren eta
Austeritatearen aurkako Emakumeen Mugimenduak azaltzen duenez,
politika neoliberalen ondorioek “batez ere emakumeoi eragiten
digute gure bizitzako alderdi guztietan, eta, horrenbestez, antolatu
egin behar dugu horri aurre egiteko, beste inork ez baitu egingo gure
ordez. […] Zerbitzu publikoak kenduta edo pribatizatuta,
Estatuak uko egin die herritarrekiko dituen konpromisoei, eta
familien esku utzi du ardura osoa”. Emakumeek dute, eta ez
beste inork, haur txikiak, gaixoak, adinekoak, ezintasunen bat duten
pertsonak, baita egoera kaskarrean dauden gazteak eta etxean dauden
langabeak zaintzeko ardura osoa. “Beste modu batera esanda,
emakumeek behartuta ikusten dute beren burua Ongizatearen Estatua
ordezkatzeko edo haren lekua hartzeko”, eta gainera, doan. 



Lan-munduan ere genero aldetik
desoreka handiak daude. Gizonezkoen eta emakumezkoen langabeziaren
arteko aldea %6tik gorakoa izan da krisiaren hasieratik: gaur egun,
gizonezkoen %23,8 dago lanik gabe, eta emakumezkoen %3045. Baina,
horrez gain, kaleratzeen indizea handiagoa da emakumeen artean, eta
soldata edo ordainsaria, txikiagoa. Hala salatzen du kolektibo
feministak: “Langabezia masibora, pobreziara eta
ziurgabetasunera kondenatuta gaude, baina hori horrela izanik ere,
berdin-berdin bete behar ditugu familiarekiko betebeharrak edota
amaierarik gabeko ordaindu gabeko lanak, eta nekea, tentsioa,
urduritasuna… ez dizkigu inork kentzen”.  Ez da
harritzekoa, beraz, emakumeek ekimena hartzea eta rol funtsezkoa
betetzea Greziako taldeetan (horrela geratu da agerian liburu honetan
jasotako esperientzietan ere); hala, erresistentziaren ikuspegia
ematen diete talde horiei, eta ez soilik larrialdi sozialeko egoera
eragin duten politika neoliberalen aurka, baita patriarkatuaren
aurkako borrokan ere.


Alternatiben garaia iritsi da.


Ikus dezagun, beraz, nola
antolatzen eta bideratzen diren, eta zer helbururekin aritzen diren
izaera politiko eta sozialeko ekimenak. Liburuaren hirugarren
atalean, produkzio-jarduerarekin edo egungo eredu nagusiaren aldean
zeharo kontrakoak diren proposamen ekonomikoak lantzearekin lotura
zuzena duten proiektuen bereizgarriak aztertuko ditugu sakontasunez. 



2.	Ekimen
politikoak


Grezian sortutako mugimendu
politikoen indarguneetako bat izan da herritarren sektore zabaletara
bideratu dutela beren jarduera, zatiketa alderdikoiak saihestuz eta
begirada gizarte-mugimenduetan jarririk. Gaur egungo etsipen eta
belaunikatze nazionalaren egoera eragin duten erabakiak ahultzea izan
da talde horien lana.   Maileguaren memorandumak bertan behera uztea
da, dudarik gabe, talde horien helburu nagusia, baita memorandum
horien ondorioz etorri diren neurriak indargabetzea ere, horiek
eraman baitute Grezia dagoen egoerara. Errealitatea faltsutzen duen
diskurtso neoliberalari mozorroa kentzea izan da mugimendu horiek
eremu publikoan egindako esku-hartzeen xedea, dauden arazoei buruz
kontzientzia sortuz eta, aldi berean, horiek gainditzeko ahalegina
eginez. Nolanahi ere, ezin da ziurtasunez jakin zenbateko onarpena
duten haien mezuek; izan ere, gizartearen gehiengoa
austeritate-politiken aurkakoa izan arren, hedabide handiek ez diete
lekurik egiten beren agendan Europatik datozen aginduen aurkako
mezuak hauspotzeko edo diskurtso ofizialaren bide alternatiboei buruz
eztabaidatzeko asmoa duten ekimenei. 








«Gehiengo zabalaren
erantzunak, usu hizkera politikoa erabiltzen duen %99arenak, Greziako
plazetan esaten den esloganari jarraitu behar dio: Guk ez dugu
horrelakorik egin behar, guk ez dugu ordainduko, guk ez dugu
salduko».


Leonidas
Vatikiotis.
Ekonomialaria eta ELEko kidea







Greziako Zorraren
Kontu-ikuskaritzarako Kanpaina (ELE, grezierazko sigletan), 2010.
urtearen amaieran sortua, herrialdearen zor publikoari buruzko
azterketa inpartzial eta osoa gauzatzeko ari da lanean –aditu
independenteen batzorde batek egingo luke kontuen ikuskatzea–,
jakiteko zor horren zer zati den zor gorrotagarria edo zor
ez-legezkoa, eta alde bakarrez horren ordainketari uko egiteko. 
Nazioarteko hainbat epailek eta arbitrok auzi askotan ezarritako
jurisprudentzia zabalean oinarritzen da kontzeptu hori; horren
arabera, herria jakinaren gainean egon gabe edo herriak onespenik
eman gabe egindako zorrari eta herriarentzat inolako onurarik ekarri
ez duenari, uko egin dakioke.


Proposamenak funtsezko hiru
printzipio ditu oinarri: Greziako herriak eskubide demokratikoa eta
ukaezina du gaur egungo zorra nola, zergatik eta noren arduraz sortu
zen jakiteko; beharrezkoa da aitortutako entzutea duen kanpoko
organismo batek kontu-ikuskatzea egitea, Legebiltzarraren
kontrolpean, eta gizarteak parte hartzeko aukerarekin; eta zabaldu
egin behar dira kontu publikoak, zehazteko zorraren zer zati utzi
behar zaion ordaintzeari. Horrela adierazi du Leonidas Vatikiotis
ELEko kide, ekonomialari eta unibertsitateko irakasleak: “Greziarako
irtenbide bakarra, orain, bere zor publikoa ez ordaintzea da,
Argentinak, Ekuadorrek edo Errusiak egin zuten bezala, [Rafael]
Correa presidenteak burututako kontu-ikuskatzearen parekoa egitea
eta, aldi berean, eurogunetik eta Europar Batasunetik ateratzea.
Azken hori ezinbestekoa da moneta-politika burujabea aplikatu nahi
bada, eta EBren baitan onartutako azken erabakien eskutik (2012ko
martxoko Itun Fiskala, 2011ko martxoko euroaren aldeko ituna eta
beste asko) ezarri diren austeritate-politika zorrotzak alde batera
utzi nahi badira”46.


ELEk era askotako partaideak
biltzen ditu, Greziako gizarteari bideratutako proposamenak eta
agiriak lantzeko eta horien bidez herritarrak mobilizatzeko. Ez
alferrik, beren adierazpenetako batean aitortzen dutenez, “masen
borrokak baino ez dio emango behar duen bultzada gure eskabideari,
konkista politiko bihurtzeko”47. 








«Bestelako Europa bat
eraiki daiteke. Europa bat non herrialdeak aske, burujabe eta beren
herrialdeen jabe izango diren, beren oraina eta etorkizuna
erabakitzeko.  Europak, egiazko bake, demokrazia eta anaitasuneko
kontinentea izango bada, bide eman behar die herrialde burujabe,
autonomo eta subiranoei».


Dimitris Kazakis.
EPAMeko
burua







2011ko udan Herri Fronte
Bateratua (EPAM) sortu zen, ideologia aldetik erakunde politiko
plurala. Lapurtutako burujabetza politiko eta ekonomikoa
berreskuratzea du helburu erakunde horrek. Hala, askapen nazional eta
sozialaren alde egiten du borroka, herriaren gehiengoaren alde,
estatua beste era batera berrantolatzearen bidez. Hauek dira,
besteren artean, fronte horren proposamenak: mailegu-akordioak eta
horiek sortutako zorra alde bakarreko erabakiz bertan behera uztea,
EBtik ateratzea, herrialdea porrotera eraman duten arduradunak
auzipetzea eta Batzar Konstituziogile bat eratzea.  Hauteskunde
deialdiak ez dira fronte horren jardueraren ardatz; Grezia osoan
barna zabaldutako tokian tokiko asanblada ugariak bestelako
helburuekin ari dira lanean: euroaren, austeritate-politiken eta
zorraren amarruaren inguruan eztabaida pizteko eta horien aurkako
iritzi-giroa bultzatzeko xederarekin, hain zuzen.  Baina, aldi
berean, lankidetzan oinarritutako kontsumo-alternatibak eta ekintza
sozialeko taldeak indartzeko ere ari dira lanean, hala nola
osasun-sistema publikotik kanpo geratzen ari direnentzako zerbitzu
medikoak eskaintzeko taldeak. 



2013an, nazioarteko topaketa bat
gauzatu zuen EPAMek Atenasen. Hainbat herrialdetako hogei bat
ekonomialari, gizarte-erakundeetako ordezkari, politikari eta
kazetari bildu ziren EBren ekonomia- eta finantza-egiturari buruz
eztabaidatzeko eta politika neoliberalak indar hartzen joan diren
neurrian izan den atzeraldi demokratikoari buruz jarduteko.  Lehen
aldia zen Grezian halako muntako deialdi bat egiten zela eduki horiei
buruz aritzeko, baina hala ere hedabideek erabat entzungor egin
zioten hitzorduari berari eta haren garapenari. Hala ere, lagun
ugarik jarraitu zuen eztabaida bertatik bertara, eta frontearen
lantaldeak dauden hirietan interesa zuten herritarrek ere aukera izan
zuten, Internet bidezko emankizunari esker, esku-hartzeen berri
jakiteko eta edukiari buruz eztabaidatzeko.   



Lehen hitzaldietako batean,
Dimitris Kazakis ekonomialari eta EPAMeko idazkari nagusiak
azpimarratutakoaren arabera, “alderdi berri bat eratuko bada,
langileen beharrizanak eta interesak ez ‘kanpotik’ edo
‘goitik’ baizik eta gizarte militantearen barnetik egiaz
adieraziko dituena, […] ezinbestekoa da herritarren artean
sortzen diren zatiketa eta ideologia alderdikoiak gainditzea.
Horretarako, auzoan eta lantokian antolatu behar dira pertsonen
jarduna, hori baita bide bakarra gehiengo zabala modu kolektiboan
mugiarazteko, eta mobilizazio horien eskutik gaur egungo egoera
bertan behera uzteko eta herriak berak boterea konkistatzeko. Eta
hori lortzeko ez dago beste aukerarik: gizarteak eta herritarrek
beren burua antolatu behar dute eta herri xeheak parte hartzeko
prozedura irekiak eta kolektiboak bideratu behar dituzte”48.







«Esaten dute
memorandumak funtzionatzen duenean herritarren egoera hobetu egingo
dela eta faxismoa desagertu egingo dela. Errealitatea, ordea, askoz
konplexuagoa da: langileen –hala bertakoen nola etorkinen–
aurkako erasoak eskuineko alderdietatik eta Estatutik bertatik
datoz».


Petros Konstantinos.
KEERFA
mugimenduaren koordinatzailea







Arrazakeriaren
eta Mehatxu Faxistaren aurkako Mugimendua (KEERFA) da erakunde
aktiboenetako bat eta mobilizatzeko gaitasun handiena duenetako bat.
Grezian, historikoki, faxismoaren aurkako mugimendua beti izan da
indartsua, baina eltzea sutan probatzen denez, indarkeria
arrazistaren gorakadak eta Urrezko Egunsentia (Jrisi
Avgi) alderdi neonazia politikan eta
Batzar Nazionalean sartu izanak indar hori zenbaterainokoa den
neurtzeko balio izan dute.  Denbora laburrean, tokian tokiko
asanblada-sare zabalaren eta mugimendu sortu berrien lan eta
koordinazioari esker jarri zen martxan KEERFA, egitura
deszentralizatu eta oso eraginkorreko mugimendua. Ekimenean era
askotako militanteak eta jarraitzaileak elkartu dira, besteak beste
etorkinen talde eta elkarte garrantzitsuak, eta, heterogeneotasun
horren eskutik, mugimenduaren ekintzak dimentsio handikoak izan dira,
hala nola 2012ko abuztuaren 24an izan zena: orduko hartan 30.000
lagunetik gora manifestatu ziren Atenasko kaleetan, poliziaren
jazarpena eta kontrola oso zorrotza izan arren. Milaka pertsonek
jarraitzen dituzte mugimenduaren deialdiak, eta haren salaketa
publiko eta judizialek eragin ukaezina dute gobernuaren gain. Horrela
gertatu zen 2013ko irailean Pavlos Fyssas rap-kantaria eta ezkerreko
militantea erail ondoren. Gizartearen presio handiaren eraginez
(KEERFAk hasiera-hasieratik deitutako mobilizazio ugariek sortu
zuten, neurri handi batean, bulkada hori) Europak berak ere presioa
egin zion Atenasko gobernuari, alderdi faxistaren inpunitatea, ordura
arte harro goratzen zuena, bertan behera utz zezan.   Greziako
justiziak ere, ordura arte bultzada arrazistako bortxazko ekintzen
aurrean sorgor, auzibide zabala abiarazi zuen Urrezko Egunsentiaren
aurka. Alderdiko buruzagi nagusiak espetxeratzea eta legebiltzarkide
taldeko diputatu guztiak auzipetzea ekarri zuen auzibide horrek.
Bestalde, barne ministroak, Nikos Dendiasek, barne ikerketa zabaldu
behar izan zuen ezinbestean, eta horrek ere goi-kargu ugari
kargugabetzea eta agente asko auzipetzea ekarri zuen.  



Hala ere, KEERFAren iritziz,
indarkeria faxista ez dute soilik ultraeskuineko taldeek eragiten eta
eraso horien bultzada ez da soilik krisiak ekarritako desegituratze
sozial eta ekonomikoaren ondorio; aitzitik, indarkeria horren
eragileek izen-abizenak dituzte. Petros Konstantinosek, mugimenduaren
koordinatzaileak, inork baino hobeto azaldu du atzeko alde hori:
“Industrialari, enpresari eta bankariek finantzatzen dute
Urrezko Egunsentia, alderdi hori baliatzen baitute langile etorkinak
beldurrarazteko –batez ere industria astunetan eta
arrantzakoetan– edota grebak apurtzeko, Volosen egin zuten
bezala. Handiputz indarkeria zale horiek, gainera, beren burua
eskaintzen diete merkatari handiei, pobreak, drogazaleak edo kaleko
saltzaileak paretik kentzeko, eta segurtasuna eskaintzeko gai diren
bakarrak direla esaten diete harro. Poliziarekin duten lotura eta
lankidetza ere argia eta nabarmena da. Talde faxistek auzoren batean
eraso egiten dutenean, inoiz ez dago poliziarik han, ez dago
atxiloketarik. Poliziak utzi egiten diete etorkinei erasotzen,
gehienak erregularizatuta daudelako eta legez ezin dutelako ezer egin
haien aurka. Pogrom faxista eta eraso asko modu horretara gertatzen
dira. Lankidetzan, horrela jarduten dute talde paraestatal faxistek
eta segurtasun-indarrek”49. Aldi berean, gobernuak baimendu
egiten ditu haien ekitaldiak eta ahalegina egiten du hauteskundeetan
etekina ateratzeko, Urrezko Egunsentia alderdiaren pentsamolde
xenofobo eta arrazistatik oso urrun ez diren politikak bultzatuz.
Horren erakusle, etorkinentzako kontzentrazio-esparruak sortu
dituzte, nahiz eta Giza Eskubideen aldeko nazioarteko erakundeek
behin eta berriro salatu dituzten legeak urratzeagatik eta presoak
bizi-baldintza oso makurretan edukitzeagatik; hala, Atenasko kaletan
bereizi gabeko sarekadak egin dituzte atzerritarren aurka, eta milaka
eta milaka pertsona atxilotu dituzte.  



Hori dela eta, KEERFAren
lan-ildoak bi dira funtsean: talde faxisten ekintzei erantzuna
ematea, eta immigrazioaren aurkako politika neoliberal ez-legezkoak
ikusaraztea, soilik Grezian hildako ugari eta milaka atxilotu,
torturatu eta deportatu izaten baitira horien eraginez, inolako berme
juridikorik gabe, gainera. Horren ondorioz, mugimenduko kide
nabarmenenak mehatxatuak, kriminalizatuak eta judizialki jazarriak
izan dira.  



3.	Larrialdi
soziala geldiaraztea


Ongizate-estatua desegiten hasi
zen une berean hasi ziren sortzen hainbat laguntza-ekimen, egoera
ahulenean daudenei lapurtutako zerbitzu horietako batzuk modu
solidarioan eman ahal izateko.  Medikuek, farmazialariek, irakasleek,
ekintzaileek... klinika sozialak, jangela publikoak, haurtzaindegiak,
etxez etxeko laguntza-zerbitzuak, adinekoei laguntzeko zerbitzuak,
etab. jarri zituzten martxan.


Talde horietako asko auzoetan
sortu ziren; ordurako, emakume asko beren burua antolatzen hasita
zeuden auzoetan bertan, beren etxeetan edo senideen nahiz gertukoen
etxeetan egin beharreko zenbait zeregin koordinatzeko eta
partekatzeko. Gizarte-zerbitzuak bertan behera geratzearen ondorioz
eta adineko pertsonak edo ezinduak laguntzera eta zaintzera
bideratutako funts publikoak kentzearen ondorioz, emakumeek eta
familiek hartu zituzten beren gain zeregin horiek eta beste batzuk,
gai pribatuak eta Estatuaren erantzukizunarekin batere loturarik
gabeak balira bezala.


Emandako erantzuna, kolektiboa
eta solidarioa izan zen, inor ez zedin geratu laguntzarik gabe, baina
baita informazio mailakoa ere, larrialdi sozialeko egoeraren sorburu
eta arrazoiak testuinguruan jartzeko, eta komunitateko boluntarioek
emandako zerbitzu horiek Estatuak bermatu beharko lituzkeela
gogorarazteko. 



Osasun-zerbitzuak


Osasun publikoa egoera
negargarrian dago Grezian eta, horren ondorioz, klinika sozialak
azkar eta ugari hedatu dira geografia osoan. Ospitale publikoen
finantziazioa %40 murriztu da 2011. urtetik hona, eta, aldiz, eskaria
%20 handitu da; gainera, tasak ezarri dira osasun-zerbitzuak
erabiltzeagatik eta ospitaleratzeengatik.  Murrizketen eraginez,
mediku-unitateetako langileen kopurua izugarri murriztu da eta
azpiegiturak okertu egin dira.  Hainbat ospitale eta sail itxi dira,
langilerik ez zutelako, eta, horrez gain, sendagaiak ere nabarmen
gutxitu dira, Estatuak farmazia-konpainiekin dituen zorrak
direla-eta. 



Kalkuluen arabera, hiru milioi
pertsona inguruk, Greziako biztanleen ia heren batek, ez dauka
osasun-babesik sistema publikoaren barnean, eta, orobat, ez dauka
diru-sarrera nahikorik aseguru pribatua ordaintzeko. Emakumeen eta
haurren kasuan, egoera larriagoa da, bai haurdunaldian zehar eta bai
erditzeko unean eta ondorengo ordu eta egunetan. Mediku-asegururik ez
dutenek ospitaleko faktura mardulak ordaindu behar izaten dituzte:
600 eurotik hasi, erditzea arazorik gabe izan bada, eta 1.200 eurora
artekoak, zesarea beharrezkoa izan bada.


Munduko Medikuak elkarteak Europa
mailako ikerlan bat egin du berriki, “Egoera ahulenean daudenek
osasun-arreta izateko aukera krisi sozialean den Europan”50,
eta lan horren arabera, “inongo herrialdetan ez da Grezian
bezain azkar eta osorik desegin gizarte-segurantzaren sarea”. 
Ikerlan horren arabera, zenbait kasutan ospitaleek uko egin diote
jaiotza-ziurtagiriak emateari aldez aurretik erditzearen kostua
ordaindu ezean, edo, areago, jaioberria gurasoei ez emateko mehatxua
ere egin dute, ordainketa oso-osorik egin arte.


Egoera horren eta antzeko beste
batzuen eraginez, ama askoren bizitza arriskuan egon da eta bizirik
jaio diren haurren kopurua nabarmen gutxitu da; gordinago esanda, %20
handitu da erditzean hil diren haurren kopurua krisia hasi zenetik.
Era berean, gero eta haur gehiago geratzen ari dira txertatu gabe,
txertoak ematen ziren zentro publikoak ixten joan diren neurrian,
eta, aldi berean, klinika pribatuen negozioa handitzen joan da;
2013ko maiatzean, aipatutako txostenaren arabera, txertaketen %60-70
artean klinika pribatuetan egiten zen. Txertaketa-ziklo osoak 1.200
euroko kostua izan dezake, eta milaka familiak ez du hori ordaintzeko
beste baliabide; beraz, etorkizun hurbilean, jada desagertuak ziren
gaixotasunak edo epidemia larriak berragertzea ekar dezake horrek.


Egoera latz horretan, klinika
sozialak izan dira, biztanleen ehuneko handi batentzat, mediku-arreta
jaso ahal izateko aukera eta salbazio-bide bakarra.  Elliniko hiriko
Klinika Komunitario Metropolitanoa da zentro horietako bat, beharbada
eskarmentu eta baliabide gehien duena. Atenas kanpoaldean dago
ospitalea, AEBetako antzinako basea zegoen eraikinetako batean.
Bertan, mediku boluntarioek osasun-zerbitzuak ematen dizkiete
langabezian dauden pertsonei eta diru-sarrerarik nahiz
mediku-asegururik ez dutenei. “Inor ez dago bakarrik krisian”
aldarria ez da esaldi soila, jarraibide bat ere bada egunero-egunero
hiriburuko edozein lekutatik, baita probintziatik ere, iristen diren
pazienteei arreta emateko lan egiten duten 200 pertsonentzat.
Zentroak 2012aren hasieran ekin zion lanari, eta, kalkuluen arabera,
22.000 kontsulta baino gehiago egin ditu bi urte eskasean.


Udalerriak ordaintzen ditu
zerbitzuen fakturak (ura, argindarra, etab.), eta kolaboratzaileen
sareak jasotzen ditu material-dohaintzak (botikak edo
osasun-ekipamendua); izan ere, ez da diruzko laguntzarik onartzen.
Ekarpen guztiak anonimoak dira. Asanblada edo batzarra da klinikaren
zuzendaritza-organoa; hor erabakitzen da funtsezko gai guztiei buruz,
eta kolaboratzaile guztiak berdinak dira, edozein lan egiten dutela
ere. Lana antolatzeko bost talde dituzte: harrera, administrazioa,
komunikazioa, farmazia eta osasun-arreta.


Gaur egun, Klinikak espezialitate
hauetan ematen du zerbitzua: medikuntza orokorra, pediatria,
ginekologia, kardiologia, ortopedia, pneumologia, urologia,
estomatologia, odontologia, fisioterapia, oftalmologia, psikologia,
nutrizioa, homeopatia eta akupuntura. Erretiroa hartutako medikuen
ekarpenei esker eta beren ekipoak berritu zituzten osasun-zentroei
esker, badu oinarrizko tresneria ere: elektrokardiografoa, dentisten
kontsultarako aulkiak, ohatilak, ordenagailuak… 



Zentroan tratatu ezin diren
interbentzio kirurgikoak eta diagnostikatutako gaixotasun larriak
doan artatzen dira bai sektore publikoan bai pribatuan, arauak ez
betetzea onartu duten profesionalen eskutik. Oinarrizko arretaren
zerbitzuan, farmaziak beharrezko botikak ematen dizkie gaixoei,
bereziki baliabiderik ez duten gaixo kronikoei, errezetapean betiere.
 Halaber, amatasuna dela eta, 200 bat familiari ere ematen die
oinarrizko laguntza: haurren esnea, pixoihalak eta abar.


Ekimenaren arazo nagusietako bat
da klinikak ez duela legezko aitortzarik, eta horrek arazoak ekarri
dizkio botikak banatzeko, baina, horrez gain, erabiltzen dituen
instalazioak salgai dagoen lote batean daude, gobernuaren
pribatizazio-programaren barnean, eta, ondorioz, etorkizuna zalantzaz
betea ageri da.


Tesalonikako Klinika Sozial
Solidarioak ere antzeko erroak eta filosofia ditu. Ekimen horrek,
Atenasko Elliniko-koak bezala, bere farmazia du, 200 bat
kolaboratzailez osatutako sarea eta antolaketa asanblearioa, baina
osasun-arretaren arloan ez ezik, borroka politikoan eta sozialean ere
egiten du lan, osasun-sistema egiaz publiko eta doanekoa izateko
eskubidearen alde.  Zentroak era guztietako mediku-zerbitzuak
eskaintzen ditu bai klinikaren instalazioetan bertan, bai mediku
boluntarioen kontsultetan, laborategietan edo ekimenean modu batera
edo bestera parte hartzen duten laborategi eta ospitaletan.


Klinika hau erakundeen inolako
diru-laguntzarik gabe sortu zen eta horrelaxe irauten du egun ere.
Elkartasun- eta laguntza-kanpainetatik eta norbanakoen eta
gizarte-erakundeen lankidetzatik eskuratzen ditu baliabideak.  Horri
esker, bere bi zutabe nagusiak gara ditzake: autonomia ekonomikoa eta
burujabetza politikoa.


Atenas eta
Tesalonika artean dago Volos hiri txikia. Eta han ere bada
elkartasunezko zentro bat, era askotako zerbitzuak eskaintzen
dituena: osasun arlokoak eta auzoan sortutako proiektuak, hala nola
arropa eta elikagaiak jasotzea, produktu eta zerbitzuen trukea,
bilerak eta beste jarduera asko. Taldeak hartu-emanak ditu beste
ekimen batzuekin, bereziki botiken trukean jarduten dutenekin,
beharrizan funtsezkoa baita. Ekimen horien artean dago Guztiontzako
Elkartasuna; horri buruz jardungo dugu
jarraian.


Elkartasun-egiturak


Auzo
eta herri mailako gizarte-ekimen ugari sortu dira han eta hemen, eta,
horren ondorioz, ekintzaileek eta partaideek ahalegin berezia egin
behar izan dute, denborarik galdu gabe, beharrak eta indarrak antzeko
proiektuetan edo gertukoetan koordinatzeko eta bateratzeko. Elkarteek
eta mugimenduek, oro har, txalotzeko moduko indar eta autonomia
erakusten dute, eta lortzen dute tokian tokiko biztanleak larrialdi
sozialeko programetara biltzea eta engaiatzea.  Bizilagunak
mobilizatzea eta kontzientziatzea dute helburu borrokarako gune
horiek, gobernuak ezarritako politika antisozialak geldiarazteko.
Hala azpimarratu izan du Zibechik: “Lurraldeak abandonatzen
baditugu, gureak egin du, goikoak nagusituko baitzaizkigu. Eta ataka
horretan bide bakarra dago: bertan indartsu eta burujabe izatea,
kolektiboa suntsitu eta pobrea banaka salbatu nahi duten
gizarte-politikak indargabetuz”51.


Era berean, mugak dituzte beren
jarduerak zabaltzeko eta beharrezko baliabideak biltzeko.  Hori
gainditzeko, elkartasun-sareak eratu dituzte, informazioa eta
baliabideak trukatzeko eta batera eta bestera bideratzeko, eta,
orobat, gaitasunak garatzea eta gizartea hobetzea helburu duten
erakunde, elkarte eta kooperatiba guztiak koordinatzeko. 



Guztiontzako Elkartasuna
da, inondik ere, dauden egituren artean indartsuena eta garatuena.
Era guztietako eragileak, mugimenduak, zerbitzuak eta sareak daude
egitura horretan: klinika sozialak eta farmaziak, aisialdiko gune
alternatiboak, jangela kolektiboak, bitartekaririk gabeko ekoizle-
eta kontsumitzaile-sareak, trukerako lokalak, denbora-bankuak, ikasle
eta etorkinei laguntzeko akademiak eta hizkuntza-eskolak, lege arloko
laguntza emateko taldeak eta gizarte-ekonomiari lotutako era
guztietako proiektuak.


“Kolektibo irekia da,
elkartasuna, erresistentzia eta norbere buruaren antolaketa hirukoan
oinarritua; gure helburua ez da laguntzarako egitura ugarien
adierazpide edo ordezkari izatea, baizik eta nazio mailan haien
topaketarako gune izatea”. Horrela definitzen du ekimenak bere
burua.   Oinarri horiek aintzat harturik, ekimenak bi helburu hauek
ditu, funtsean: erakundeen arteko komunikazioa eta ezagueren trukea
bideratzea, eta elkartasunezko mugimenduaren gaitasun guztiak
ikusaraztea eta ezagutzera ematea, informazio hori zerbitzu horien
beharrean egon daitezkeen pertsonengana iris dadin, bai eta parte
hartzeko gogoa izan dezaketen guztiengana ere.


Beste jarduera-esparru bat da
lehendik dauden proiektuekin lankidetzan aritzea, egitasmo horiei
laguntzeko eta material, finantza eta giza baliabide aldetik behar
dutena eman ahal izateko, bai eta babesik gabe dauden esparruak eta
gaiak sortzea sustatzeko ere.


Guztiontzako Elkartasuna
ekimenaren iritziz poztekoa eta nabarmentzekoa da krisiak zuzenean
jotako pertsonek horrelako egiturak martxan jartzeko gaitasuna
erakutsi izana.  Hala ere, behin eta berriro argi utzi nahi izan dute
ezin dela eta ez dela asmoa erabat ahuldutako ongizate-estatuaren
lekua hartzea; aitzitik, helburua da langileen (lanean ari direnen,
langabeen eta atzerritarren), ikasleen eta bizilagunen batasuna
lortzea, guztiontzako gizarte-eskubideak aldarrikatzeko. 
Mugimenduaren asmoen artean ere jasota dago aldarrikapen hori:
“[Ekimenaren] helburua da austeritate-memorandumik,
pobreziarik, esplotaziorik, faxismo eta arrazakeriarik gabeko
bizitzaren alde borroka egitea eta borroka horretan beste katebegi
bat bihurtzea; muturreko politika baterako baldintzak sortzea, horren
bidez gaur egungo erregimena bertan behera uzteko eta gizartea
aldatzeko”52.  Mugimendu zabal eta askotariko horren xedea,
beraz, gaur egungo gaitzak arintzea ez ezik, irabazien eta
merkatuaren arauetatik kanpoko beste mundu bat sortzea da, azken hori
batez ere. Horretarako, herritarren arteko eta ingurunearekiko beste
era bateko harreman modu batzuk esploratzen ditu, eremu publikoa
antolatzeko beste modu batzuk, ahalegina egiten du guztionak diren
borroketan elkartasuna esku-hartze politikoen ardatz bihurtzeko…
Azken batean, orain arte ez bezalako matrize bat sortzea bilatzen du,
aldaketa sozial orokorra lortzeko. 



Horrez gain,
Guztiontzako Elkartasuna
ekimenak gogotik lan egiten du proiektu zehatzetarako funtsak eta
laguntza materiala biltzen eta kanpainak antolatzen, baita
nazioartean ere, egoera ahulenean dauden sektoreentzako (adingabeak,
gaixo kronikoak eta baliabiderik ez duten pentsiodunak) laguntzak
jasotzeko.


Ikuspegi
ekonomizistagoa oinarri duela, eta Tesalonikan bertan kokatuago,
Ekonomia Sozial eta Solidariorako Ekimenak (Proskalo)
ekintza globalerako plan bat aktibatzea eta gizartean horri buruz
eztabaidatzea du helburu, plan horren bidez herritarrek galdutako
esperantza berreskura dezaten eta bestelako ikuspegi bat beregana
dezaten. Programa horrek gaur egungo ekonomia-eredua gainditzen
lagundu beharko luke, berdintasuna, justizia eta gizarte mailako
askatasunak sustatu beharko lituzke, ingurumenaren eta gizakiaren
arteko oreka bermatu beharko luke, demokrazia ordezkatzailea eta
herritarrek erabaki politikoen gain kontrol zuzena izatea uztartu
beharko lituzke, eta kultura-aniztasuna sustatu beharko luke,
dinamika guztion onerako izan dadin53.  Proskalo
ekimenaren lanak hauxe du ardatz: gizarte-ekonomiako
lankidetza-eredua garatzea eta hedatzea –Mondragón
taldea paradigmatzat harturik– “sistema horrek
funtzionatzen duelako eta erakusten duelako gizakiak zer gaitasun
duen prozesu demokratikoen bidez harreman sozial konplexuak
kudeatzeko”.  



Hainbat
lankidetza-proiekturi laguntza emateaz gain, Proskalo
ekimenak Ekonomia Sozial eta Solidarioko Herri Unibertsitatea
deritzona sortu zuen 2013an, ekonomia solidarioko gizarte-taldeetan
parte hartzen duten pertsonei eta, oro har, herritar guztiei
zuzendua. Unibertsitate horren xedea da ekonomia sozialaren eta
kooperatibismoaren esparruan demokrazia zuzenaren balioei eta edukiei
buruzko prestakuntza ematea eta sustatzea.  Tesalonikan du egoitza
unibertsitateak, eta doaneko ikastaroak eta mintegiak antolatzen
ditu, helduentzako printzipioetan oinarrituta. Ikastaro horietan,
ikaskuntza kritikoa eta teoriaren eta praktikaren arteko
elkarreragina sustatzen ditu. Astean behin, eztabaidarako topaketak
ere egiten dituzte, Internet bidez jarraitzeko aukerarekin, eta
unibertsitatearen web-orrialdean argitaratzen dituzte beren
materialak.


Ekimen eta laguntza-sare horien
guztien beste topagune garrantzitsua izan dira Atenasen orain arte
antolatutako bi jaialdiak. 2012ko eta 2013ko urrian izan ziren bi
hitzorduak, zein baino zein arrakastatsuagoak antolaketa aldetik,
ekonomia sozial eta solidarioaren arloan diharduten oinarriko talde
eta mugimendu gehien-gehienak bildu baitziren bietan, eta haien
arteko loturak sendotzeko aurrerapauso nabarmenak eman ziren.  Ehunka
boluntarioren lan eskergari esker gauzatu ziren topaketak, eta era
guztietako ekimenak izan ziren haietan: tailerrak, aurkezpenak eta
eztabaidak martxan diren proiektuen funtzionamenduari buruzko
alderdiak eta bestelako gai batzuk hizpide hartuta, hala nola
desazkundea, herritarren oinarrizko errenta edo komunen mugimendua,
besteak beste.


Desobedientzia zibila


Krisia
hasi zenetik, hainbat herri asanblada eratu dira Greziako plazetan,
eta, hain zuzen, asanblada horietan gorpuztu zen Ez dut
ordainduko mugimendua, garraio publikoan eta zenbait
administrazio-esleipenetan, hala nola autopistetako bidesarietan
(guztiak ordaintzekoak) edota Atenasko ingurabidean (hori ere
pribatua) indarrean diren gehiegizko tarifak ordaintzearen aurkakoa.
Suminduen 15M olatua ere indar biziz iritsi zen Atenasera, eta horrek
bultzada handia eman zion herri erresistentziako mugimendu honi, eta
auzoetan indar handiagoa hartzea ekarri zuen. 2011ko udazkenean,
Greziako gobernuak jabetzaren gaineko beste zerga ezarri zuen,
lehenaz gain karga handikoa, eta hori bihurtu zen Ez dut ordainduko
mugimenduaren eta desobedientzia zibileko egitasmo oso baten borroka
nagusia. Betiko ezkerreko hainbat sektorek eta, areago, tokian tokiko
hainbat alkatek eta zinegotzik berehala egin zuten bat egitasmo
horrekin.  Mugimenduaren izaera herrikoia eta errebeldea lagungarri
izan zen antolaketa horizontala zabaltzeko eta sustatzeko eta beste
indar batzuekin koordinatzeko, erresistentzia-borroka horretan
ikuskera osoago eta aktiboagoa lortze aldera. Era berean,
mugimenduaren filosofia politikoa (“Ez dut ordainduko beraiek
sortutako krisirik”) akuilu izan zen herritar askok eta askok
kontzientzia har zezan eta erregimen oligarkiko baten legitimotasuna
eta harekiko leialtasuna bertan behera utz zezan; izan ere, herri
xehea inoizko muga larrietaraino gabetzea beste interesik ez zuen
izan erregimen horrek. 



Erantzuna anitza izan da:
batetik, zerga, tasa, zerbitzu eta bankuen maileguak ordaintzeari
intsumisio aktiboa egin diote hainbatek; bestetik, langabeei eta
desobeditzaile fiskalei legezko aholkularitza eta laguntza-gidak
eskaini dizkiete beste askok; eta azkenik, euroaren eta EBren aurkako
jarduera politiko bizia bideratu dute mugimenduko beste hainbat
kidek.   Ez dut ordainduko mugimenduaren iritziz, “erreforma
progresistek ez dute lortuko munduko oligarkiaren planak
geldiaraztea” eta ”sistema politiko gizajale horren
testuinguruan, ez dago herri xehearen interesak babestu eta
zerbitzatuko dituen kudeaketarik”54. Hori dela eta, mugimenduak
proposatzen du erresistentzia-fronte zabal bat berregitea, antolatzea
eta koordinatzea, gaur egungo sistema bertan behera uzteko eta
askatasun eta justizia sozialeko etorkizunari begira oinarriak
jartzeko: fronte horrek bat etorri behar du bizi dugun egoerak
eskatzen duen premia biziarekin, eta ekimena hartu behar du eta
demokrazia eta gizartearen funtzionamendua berreskuratzeari ekin
behar dio, justizia, askatasuna eta duintasuna printzipioak oinarri
hartuta, horiek baitira egungo sistema kapitalistaren balioen
(besteak azpiratzea eta errentagarritasuna) juxtu kontrakoak.  



Beste talde errebelde bat, honako
hau anonimoa, energia enpresa publikoko (DEI) langileek eta
boluntarioek osatzen dute; ez ordaintzeagatik argindarra moztu zaien
etxeetan hornidura elektrikoa berrezartzen dute ekintzaile horiek.
2008ko uztailetik 15 aldiz garestitu da argindarraren prezioa,
guztira %44tik gora, eta horri gehitu behar zaio BEZ zerga ere igo
egin dela. Zuhaitz eroriari denek egur, lehenaz gain higiezinen
gaineko zerga eta udal-tasak gehitu zituzten argindarraren
ordainagirian, zerga eta tasa horiek ordaintzera behartzeko,
gainerakoan etxeetako argindarra mozteko mehatxua egin baitzieten
herritarrei.  Austeritate-politikak indarrean jartzean, argindarraren
mozketak %80 igo ziren, hirutik bi etxe partikularretan eta
gainerakoa ekonomia-krisiaren ondorioz ateak itxi behar izan zituzten
enpresetan. 



2013an, 350.000 jaberi edo
maizterri moztu zitzaien argindarra, fakturak ez ordaintzeagatik.
Enpresaren beraren datuen arabera, %60k zorrak ordaindu eta hornidura
berreskuratu ahal izan zuen; eta %10 inguruk legez kanpo lortu zuen
argindar-sarera konektatzea, DEIko ekintzaileen laguntzaren bidez,
hori bai, harrapatuz gero delitu kriminal bat egiteagatik auzipetuak
izateko mehatxupean.


Elikadura eta elkartasuna


Elikaduraren arloan martxan
jarritako ekimen eta jardunak bi eratakoak izan dira batez ere:
jangela kolektiboak eta hornitzeko egiturak, batetik, eta
banaketa-sistema alternatiboak, bestetik.


Jangela edo sukalde kolektiboak,
hasiera batean, langabeei eta etxerik gabekoei jatekoa emateko sortu
ziren, baina denboraren joanean tresna eraginkor bihurtu dira greban
diren langileentzako eta haien familientzako, bai eta beren
oinarrizko elikadura beharrizanak ase ezin dituzten etxeetan bizi
direnentzako ere.  Kasu guztietan, kaltetutako sektoreen esku-hartzea
eta atxikimendua bilatu dute talde sustatzaileek, eta horrekin,
arazoa isolaturik eta bakarturik ez geratzea ahalbidetu dute (horrek
joera faxistak elikatzen dituelakoan daude), eta, orobat, auzo
guztietan kohesio soziala eta espiritu komunitarioa indartzea lortu
dute. Ekimen horiek tokiko esparruan sortu izan dira beti, hasieran
pertsona gutxi batzuen ahalegin eskergari esker, eta gerora,
pixkanaka, dozenaka boluntario bildu dira egitasmo horietara; horrela
gertatu zen, adibidez, Neos Kosmos Elkartasun Taldearekin. Atenasko
auzo pobreetako batean, hasieran lau sortzaileen bultzada zena
berrogeita hamar ekintzaile baino gehiagoren eguneroko lana bihurtu
da egun. Boluntario horiek ehunka pertsonarentzako prestatzen dituzte
otorduak, eta hilean bi aldiz janari-paketeak ematen dizkiete auzoko
familia askori.  Beste adibide interesgarri bat da Elkartasun eta
Emantzipaziorako Partaidetza Mahaia, Kavala hiri txikian,
herrialdearen ipar-ekialdean. Astean hirutan, afari kolektiboak
antolatzen dituzte hiri horretan, dohaintzen bidez bermatutako
produktuekin, eta ondoren, musika-jarduerak edo eztabaidak egiten
dituzte mahaikideen artean. Karitatearen kontzeptuari ihes egiteko,
talde horrek antolatutako afarietan, mahaiko janaria partekatzeaz
gain, kultura-proposamenak izaten dira, partaideak intelektualki
aberasteko. Gaur egun, 200 afaltiar inguru biltzen da topaketa
horietan, eta 40 bat boluntario arduratzen dira proiektua
bultzatzeaz. 



Sukaldeak hornitzeko bide eta
bitarteko berak erabiltzen dituzte batzuek eta besteek: bizilagunek
emandako jakiak eta saltokiek eta supermerkatuek egindako ekarpenak. 
Adibidez, Neos Kosmosen, pertsona talde batek auzoko saltokietara
jotzen du, dendariek beren borondatez emandakoa jasotzeko, eta,
ondoren, elkartearen lokalean janari hori sailkatzeko eta
biltegiratzeko.


Elikaduraren esparruan diharduten
beste ekimen askok, berriz, ekoizle eta kontsumitzaileen artean
banaketa-sare zuzenak eratzera jo dute, batetik, bitartekariek
eraginez garestitutako prezioak saihesteko eta, bestetik, elikagaien
tokian tokiko produkzioa eta produktu ekologikoena bultzatzeko. 



Ekarpen garrantzitsuenetako bat
“patataren mugimendua” izan zen, hasiera batean udal
ugarik bultzatua. Mugimendu horren eskutik, hainbat nekazarik eta
hiriko kontsumitzailek lotura zuzeneko sareak sortu dituzte,
produktuak zuzenean plazan saltzeko eta, modu horretara,
merkataritza-zirkuituko bitartekariei eta supermerkatu-kate handiei
itzuri egiteko; hala, prezio hobeak lortu dituzte bi aldeek, eta
erosleak, gainera, produktu freskoagoak eskuratzen ditu. Formula oso
arrakastatsua izan da, alde batetik, ehunka salmenta-puntu sortu
direlako herrialde osoan eta produktuen eskaintza ere asko zabaldu
delako, eta bestetik, herritarren beharrizanen eta produkzioaren
arteko uztartzea ekarri duelako. Kasu batzuetan, horrek indartu egin
du zenbait lurralderen elikadura-burujabetza, eta bestetan, ekonomia
sozialeko jardun berriak sortzea ekarri du. Horrela gertatu zen,
adibidez, Kreta uhartean: behar kolektibo batek eraginda, hainbat
ekoizlek eta kontsumitzailek produktuak zuzenean salerosteko egitura
alternatiboa eratu zuten, elikagaien denda sozialen sare baten bidez;
egitura hori indartzeko, gainera, hiriko baratza kolektiboak eta
autogestionatuak ere sortu zituzten.  



Truke horien garrantziaz
jabetzeko, bi datu soil: 2013an, Greziako etxeen %22k “bitartekaririk
gabeko” sareen bidez eskuratu zituen oinarrizko elikagaiak, eta
%6k elikagaien denda sozialetan55. Urte berean, Atenasko Galatsi
barrutiko Erresistentzia eta Elkartasun Mugimenduak hilean behingo
topaketak antolatu zituen, salgaiak banatzeko. Guztira, 50.000
eurotik gorako balioa banatu zuten era guztietako produktutan, eta
1.500 etxeren beharrizanak bete zituzten. 



Kretan bakarrik ez, hiriburuan
ere hiriko baratzak sortu dituzte azken urteotan, autogestioaren
ereduari jarraituz. Exarjia auzoan, adibidez, Navarino Parkea zena,
hormigoiez estalitako orube zahar bat aparkaleku bihurtua, gune berde
bihurtu dute bizilagunek, eta 1.800 metro koadro berreskuratu dituzte
hiri baratzeetarako.  Bost urteotan, batzar ireki batek kudeatzen
ditu baliabideak, jarduerak eta lehengoratutako gune horren
erabilerak. Parkeak denetarik dauka: baratza ekologikoa,
txikienentzako jolastokiak, kirol-eremuak, bertan bizi direnak
elkartzeko lekuak, eta jarduera politikoak eta kulturalak egiteko
guneak. Laneko hainbat batzorde (garbiketa, ureztatzea,
mantentze-lanak, jarduerak, finantziazioa, etab.) arduratzen dira
auzoko birika hau egoera ezin hobean mantentzeaz, bizilagun guztiek
erabil eta goza dezaten. 



Esperientziek erakusten dute
autogestionatutako gune horiek herritarren artean eta ingurunearekin
erlazionatzeko beste molde batzuk sortzen eta aktibatzen dituztela
behe-behetik. Navarinon, hiriaren eta landa-ingurunearen arteko
bestelako lotura bat sortu da, inolako ordain ekonomikorik jasotzen
ez duten hainbat gizabanakoren lanaren bidez, eta auzoa bera da
onuradun nagusia, baratzeetatik lortzen dituen elikagaiei esker.
Emaitza horien argitan, zenbait balio gailendu egiten dira bestelako
doktrina batzuen gain: kolektibitatea eta elkartasuna
indibidualismoren gain; guztien jabetza eta eremuak, jabetza pribatu
eta merkaturatzeen gain; parte-hartze aktiboa eta elkarrekiko
erantzukizuna ardura guztia ordezkarien esku uzteko joera pasiboaren
gain…  



Hezkuntza eta kultura arloko
zerbitzuak


Greziako hezkuntza-sistemaren
ezaugarriak direla-eta, gure ikasleek lezioak behar dituzte eskolako
orduetatik kanpo ikasitakoa finkatzeko eta ikasten laguntzeko. Eskola
osagarri horiek akademia pribatuetan ematen dira, eta oso errotuta
daude. Horrenbestez, familia askok halabeharrez egin behar diote
aurre eskolaz kanpoko irakaskuntza horri, eta diru-sarreren zati
handi bat bideratu behar dute horretara. Pentsatzekoa denez, krisiak
kalte nabarmena ekarri zuen, lehenaz gain, ikasle asko eta
askorentzat, prestakuntza osagarri horretatik kanpo geratu baitziren.
Beste esparru batzuetan ere hala gertatu baitzen, berehala sortu
ziren gizarte-laguntzako taldeak, irakasleek eta guraso-elkarteek
sortuak, baliabiderik ez zuten adingabeei lezio horiek emateko prest.
Hain zuzen, aurrez azaldutako ekimenetako batzuek, hala nola Neos
Kosmos hiriko Elkartasun Elkarteak, hezkuntza arloko jarduera hauekin
ekin zion bideari.


Eskola horiek aurrerapen
nabarmenak egin dituzte eta, gainerako parte-hartze solidarioen
ereduari jarraituz, egungo hezkuntza-sistemaren desorekei buru egitea
izan dute funtsezko helburu; izan ere, austeritate-politiken suan
urtzen ari da hezkuntza-sistema, klase-bereizketak areagotzen ari
dira eta egoera ahulenean dauden sektoreetako haurrak aukera gutxiago
izateko arriskuan daude. Nikea langile auzoan, gurasoen elkarteko
lokalean egiten dute lan. Hastapenetan, hamar bat irakasle hasi ziren
50 ikasleri eskola ematen, baina denborarekin, kopuru horiek
laukoiztu egin dira; areago, gaur egun 25 kolaboratzaile ere ari dira
administrazio eta antolaketa lanetan.  Pallini barrutian, beste
eskola sozial askotako ereduari jarraituz, ikasleei atzerriko
hizkuntzak irakasteko eta langile etorkinei grezierazko eskolak
emateko proposamenak sartu dituzte auzoko elkartek beren programetan.


Kulturaren arloan ere nabarmena
izan da eraldaketa. Hiritarren ekimen autonomoek, ezkerreko talde
muturrekoek (batzuk gehiago besteak baino) eta era guztietako
elkarteek kudeatutako toki eta gune sozialez bete da hiria.
Antolaketa aldetik planteamendu berritzaileak eta sormen eta
originaltasun handiko kontzeptuen aniztasuna erakusten dituzte talde
eta elkarte horien guztien proposamenek.  Alternatiba kultural horiek
espektro nahiko zabala hartzen dute: kaleko artista plastikoen
erakusketak galerietan, era guztietako arte eszenikoen programazioak
Embros antzoki okupatuan eta beste zenbait aretotan, Greziako Irrati
Telebista desagertuan (ERT) lan egiten zuten langilek auzoetan
proiektatutako filmak eta kontzertuak, etab. 



Uneotan, badirudi Greziako
estatuak ez duela ez gaitasunik ez interesik kultura-adierazpenak
babesteko, ez eta herritarren zerbitzurako dauden egiturei bizirik
eusteko ere, eta, hortaz, auzo eta herritarren bultzadaz ari dira
proiektuak martxan jartzen. Horren adibide da Musika Kontserbatorio
Soziala, Twitter bidez 2012ko otsailean egindako eskabide batetik
sortua. Lehen urte horretan, 80 ikasle aritu ziren hiru leku
desberdinetan. 2013an, berriz, mila bat eskabide jaso zituen
Kontserbatorioak, baina soilik 120 hartu ahal izan zituen aintzat, 50
irakasle eta 30 laguntzaile boluntario izan arren, ez zuelako gela
egokirik eskolak emateko. Kontserbatorioaren batzarrean, ikasleek,
irakasleek eta kolaboratzaileek hartzen dute parte, eta egitasmoa
finantzatzeko, elkartasunezko ekitaldiak eta ekimenak antolatzen
dituzte. Beste emaitza batzuen artean, musika estilo desberdineko
hiru talde eratu dira Kontserbatorio sozial horretan.


Lege arloko
laguntza-zerbitzuak


Ondasunez
eta zerbitzuz ez ezik, legearen bermez ere gabetzen ditu krisiak
herritarrak; izan ere, goizetik gauera, aitaren batean, desagertu
dira berme horiek.  Gehienetan, eskubide horien higadura kaltetuek
deus jakin gabe edo ezer egiteko aukerarik gabe gertatzen da. Egoera
horri mugak jartzeko asmoarekin, hainbat abokatu taldek beren
aholkularitza eta lege-defentsa zerbitzuak eskaini dizkiete
gizartearen bazterrean geratzen ari diren herritar gero eta
ugariagoei.   Lan kontuei buruzkoak eta familiek estatuarekin edo
bankuekin dituzten zorren kudeaketari buruzkoak dira herritarrek
egiten dituzten kontsulta ugarienak. Horiez gain, erretiro-pentsioen
izapidetzeak56, tratu txarrak
jasaten dituzten emakumeen babesa eta etorkinen asistentzia dira
abokatu-talde boluntario horien agenda ia osoa betetzen duten gaiak. 
 



Kezkagarria da ohartzea krisi
garaian genero-indarkeria kasuak nola ugaritu diren. Izugarri.
Estatistika batzuen arabera, %50 ugaritu dira horrelako indarkeria
kasuak. Hala ere, seguru asko benetako datuak are okerragoak dira,
eraso asko eta asko salatu gabe geratzen baitira, dela beldurragatik
dela gizartean ondo ikusia ez dagoelako.  Egoera hori berez aski
larria izanik, are okerragoa da Gobernuak murriztu egin dituela
aurrekontuak, eta erabateko axolagabekeria agertu duela mugimendu
feministarekiko eta emakumeen elkarteekiko, eta, horren ondorioz,
bertan behera geratu dira hainbat programa eta laguntza-egitura, hala
nola etxeko indarkeria jasaten duten biktimentzako etxeak eta
aholkularitza-zentroak.


Horren ondorioa da dauden
harrera-zentroak baldintza oso kaskarretan ari direla lanean eta
emakumeen gehiengoak ez dakiela horrelakorik dagoenik ere.  Abokatu
batzuek, Dímitra Romanuk adibidez, salatu dute agintariek
erabateko sentiberatasun falta agertzen dutela, biktimak etxera
itzultzera bultzatzen dituztelako, eta, beste egoera batzuetan,
poliziek gutxietsi egiten dituztelako indarkeria psikologikoko edo
xantaia emozionaleko kasuak, edo trufa egiten dutelako horietaz.
Sentsibilizazio-kanpainak ere falta dira, eta hala salatu du
Elkartasun Sozialerako Zentro Nazionaleko zuzendariak, Margarita
Kelesisek: “Eskolan informazioa eman beharko litzaieke umeei,
bai eta gurasoei ere, komunikabideen bitartez, gure gizartean tabua
den gai horri buruz”.


Etorkinen egoera ere kezkagarria
da ekintza-taldeentzako. Nolanahi ere, lege arloko laguntzaz gain
elkartasun-egiturek beste zenbait bitarteko ere erabiltzen dituzte
baliabiderik ez duten atzerritarrak mugimendu sozialera biltzeko.
Arestian esan dugunez, ekimen horietako askok aintzat hartzen dituzte
kolektibo horren beharrizanak (osasun-arretako oinarrizko zerbitzuak
eta grezierazko eskolak, bi adibide soil aipatzearren) beren lana
antolatzerakoan.  Beste mugimendu eta talde batzuk, berriz, KEERFA
adibidez, etorkinen parte-hartzeari eta borondateari esker iritsi
dira, neurri handi batean, egun direna izatera. Talde horien lanak
ekarri du arrazakeriaren aurkako mezua iritzi publikoan sendotu
izana, nahiz eta informazio mailan oraindik ere bide asko dagoen
egiteko. Nolanahi dela ere, ekintza kolektiboko gune horiek
mugiarazten dituzten printzipioen xedea da krisiak kaltetutako
guztiak elkartzea, indarrean diren politiken aurka jarduteko;
ankerkeria sozialera daramaten neurriak errazago ezartzeko
helburuarekin herri xehea manipulatu eta zatitu besterik egiten ez
duten politiken aurka, hain zuzen. 



4.	Lurraldearen
aldeko borroka


Greziako ingurumenean gertatu den
hondatze larria izan da austeritate-politiken ondorio okerrenetako
bat. Murrizketen uholdeak lurperatu egin zuen “Funts Berdea”
zeritzona, aurrekontuaren %90az gabetu baitzuen, eta, orobat,
eskumenik eta baliabiderik gabe utzi zuen Ingurumen Ministerioa.
Exijitutako salbuespen-neurriek bultzaturik, kontrolik gabe saldu
zituzten lursail publikoak, normalizatu egin zen babestutako guneetan
legez kanpoko eraikuntzak jasotzea, ugaritu egin zen ikatzaren eta
beste zenbait erregai kutsatzaileren erabilera, alde batera utzi
zituzten baimenekin eta ingurumen-eragina neurtzeko ebaluazioekin
loturiko prozedurak, ahuldu egin zen basogintzari loturiko legedia
eta bultzada eman zioten eraikuntza berriko hirigintza-proiektuei.


Hainbat erakundek, besteak beste
World Wildlife Fund (WWF) fundazioak, behin eta berriro kritikatu
dute Greziari exijitutako ekonomiaren doitze-programak ez duela
betetzen ingurumen arloko Europako legedia, eta baliabiderik gabe
uzten dituela hainbat sail; esate baterako, suteek milaka hektarea
suntsitzen dituzte urtero Grezian, eta horren aurka jardun behar duen
sailak ez du baliabiderik arazo horri aurre egiteko. 



Arazoa ez da soilik ekologia
aldetik sentiberak diren pertsonena edo kaltetutako inguruetan bizi
direnena, gizarte osoarena baizik; izan ere, munta handiko ondorio
sozial eta ekonomikoak ditu hainbat arlotan, besteak beste
elikadura-segurtasunean, airearen eta akuiferoen kalitatean eta
Estatuaren diru-sarreretan. Huts egiten ari dena ez da natura, huts
egiten ari dena da gizartearen barne-egituratzea eta gizarteak
ekosistemekin elkar eragiteko duen modua. Alde horretatik, horrela
nabarmendu du Daniel Tanuro ekosozialismoaren teorikoak: “Krisi
ekologikoa eta krisi soziala krisi bat eta berbera dira: sistema
kapitalistaren krisia.  ‘Krisi ekologikoa’ adierazpidea
nahasgarria da: natura ez dago krisian; gizartearen eta naturaren
arteko harremana dago krisian. Klima ez dago krisian, eta klimaren
aldaketa ez da, oro har, ‘giza jardueraren’ eraginez
gertatu; aitzitik, giza jarduera jakin batzuen ondorio da,
historikoki erregai fosiletan oinarritutako jardueren ondorio. Beste
era batera esanda, sistema kapitalistaren krisi sakonaren adierazpide
bat da krisi ekologikoa”57. 



Esan dezagun natura ezin dela
merkaturatu gizakiok eta biosferak kalterik jasan gabe. Ekonomiak
ezin ditu ekoizpena hazteko helburuak abstraktuan finkatu, gizarteak
zer beharrizan dituen aintzat hartu gabe, desorekak sortzen dituelako
eta kalte konponezinak eragiten dituelako naturan. Erabateko makurra
da hori, gizakiontzat zein naturarentzat.  Gainera, ingurumenaren
hondatzeak eta polarizazio sozialak ahuldu egiten dute mugagabeko
aurrerapena lortzeko fede itsu hori. Eta ez dezagun ahaztu,
mugagabeko aurrerapen hori lortzea dela merkatu libreko sistemaren
sorrerako mito nagusia.  “Platon eta Aristotelesen garaitik
uste izan da pertsonak gai izango zirela bizi diren gizartea
hobetzeko, eta pentsamendu arrazionalak (zientifikoak) beharrezko
bermea eta oinarria eskainiko zuela hobekuntza horri ekiteko.
Alabaina, gaur egun, ekonomiak, ‘gizarte-zientzien erreginak’
irauli egin du egoera: diskurtso ekonomiko murriztaile hutsa ari da
gailentzen eta hedatzen eta, diskurtso horren eskutik, suntsitu egin
da gizartearen helburuak birpentsatzeko eta, horrenbestez, gizartea
bera aldatzeko aukera; areago, politika ere diskurtso horren mendera
eta esanetara geratu da”58.


Hainbat ekonomialarik, besteak
beste José Manuel Naredok, ohartarazi dute arazo ekologikoaren
konponbidea natura-ondarea kontserbatzeko eta zaintzeko arau batzuk
ezartzea dela, edonor dela ere ondare horren jabea, baina Greziako
gobernuak, mezu horiei entzungor eginez, natura ziztu bizian ustiatu
eta suntsitzearen alde egin du. Horretan ari dira esparru guztietako
enpresak eta administrazioak. 



Meatzaritzaren aurkako
borroka-batzordeak


Dena suntsitzeko logika horren
paradigma da Calcídica eskualdean, herrialdearen iparraldean,
bizi izan den prozesua, meatzeen kontzesioa enpresa multinazionalen
esku utzi baitu gobernuak. Aldi berean, bizitzaren eta lurraldearen
aldeko borroka eredugarrienetako bat ere bada; izan ere, urteak dira
meatzaritzaren aurkako borroka-batzordeek konpainia boteretsuei aurre
egiten dietela, eskualde horretako urre eta kobre meategiak ustiatzea
beste helbururik ez duten konpainia handiei. Herritarren
mobilizazioak babes handia du Grezian bertan eta baita nazioartean
ere. 



Konpainia handien
ustiatze-jarduera horien aurkakoa da gizartearen gehiengoa, eta,
horretaz jabeturik, botereak era guztietako neurriak jarri ditu
indarrean korronte horri aurre egiteko: hasieran, neurri
limurtzaileak hartu zituen (propaganda-kanpainak, kaltetutako
herrietan diru-laguntzak eta inbertsioak…), baina pixkanaka,
mozorroa kendu eta mugimendua jazartzera eta kriminalizatzera jo du
bete-betean.    



Gatazka XX. mendeko 1980ko
hamarkadatik dator, baina egiazko aprobetxamendua inoiz ez da
gauzatu, hein batean txosten zientifikoek ohartarazten zutelako
aurrekaririk gabeko hondamendi ekologikoa gerta zitekeela ustiatze
hori burutuz gero (ustiaketaren 317 kilometro koadroetako lurzorua
eta ura kutsatzea ekarriko luke horrek eta ezinezkoa litzateke
hurbileko herrietan bizitzea), baina, era berean, izugarrizko
lege-irregulartasunak eta eskupeko beltzak izan zirelako erauzteko
lizentziak eta baimenak ematerakoan. Hala, salaketa, atzerapen eta
uzte ugari tarteko, 2003ko abenduan, Greziako gobernuak meatzearen
kontrola bereganatu zuen, aurreko jabearekin, TVX Hellas
konpainiarekin, auzibidetatik kanpo akordioa lortuta, 11 milioi
euroren truke. Eta ordu eskas batzuen buruan, prezio berean saldu
zion berriro Hellas Gold (HG) enpresari, ez aktiboen aldez aurreko
ebaluaziorik ez lehiaketa publikorik egin gabe. Hiru egun lehenago
eratu zen HG enpresa hori, 60.000 euroko kapital sozialarekin, eta
gobernuak haren esku utzi zituen meatzea ustiatzeko eskumen guztiak.


Europako Batzordeak 2008an ikertu
zuen kontratua, eta hiru urteren buruan ebatzi zuen ez zuela betetzen
lehiaren arloko EBko araudia, lehiaketa publikorik gabe itxi zelako
eta jabetza merkeegi saldu zelako.  Hori dela eta, kalte-ordain gisa
HGri 15,3 milioi euroko zenbatekoa eskatzera behartu zuen Batzordeak
Grezia59. Gobernuak errekurritu egin zuen ebazpena Europako Justizia
Auzitegian eta gaurdaino ez da ezer gehiago jakin prozesu judizial
horri buruz.


Bien bitartean HGk –Aktor
higiezin-talde boteretsuak sortua60– Kanadako European
Goldfields konpainiari saldu zizkion akzioen %95.    Auditoria batek
jakitera eman zuen sozietateak merkatuan zuen balioa 400 milioi
eurora hurbiltzen ari zela. 2012ko otsailean, Eldorado Gold Corp
konpainiak, kanadarra hori ere, bereganatu zuen European Goldfields. 
Ordurako, konpainiaren tasazioa 2.300 milioi eurotik gorakoa zen, eta
enpresaren aktibo handienak Greziako meatzeak ziren; Calcídicako
mineralen balioa 15.500 milioi eurokoa izan zitekeela kalkulatu
zuten.


Hellas Gold enpresak
meatze-lizentziak ditu 317 kilometro koadroko eremu baterako. Eremu
horretan, berun, zink, zilar, urre eta kobre erreserbak daude, batzuk
frogatuak eta beste batzuk frogagarriak.  Gainera, kontzesio horrek
salbuetsi egiten du konpainia zerga mota oro ordaindu behar izatetik;
areago, meatzeen ustiaketaren ondorioz sortutako ingurumen-kalteak
direla eta, finantza arloan izan daitekeen betebehar eta erantzukizun
orotatik ere salbuesten du aurrez. Greziako legearen arabera,
oso-osorik enpresarenak dira emandako kontzesioetan dauden mineralak
–Estatuak ez du jabetza-eskubiderik horietan–, eta, hori
nahikoa ez balitz, erabat debekatuta dago zehaztutako eremuetan
meatzaritza-lanak galaraz ditzakeen jarduera oro egitea; horrelakorik
izanez gero, Greziako legearen arabera beti ere, desjabetzeak egiteko
aukera legoke, eta Greziako bertako nahiz nazioarteko itunen arabera
ezarritako babes-neurri oro indargabetzeko aukera.


Multinazionalak aurrera
jarraitzen badu bere planekin, balio handiko 300 baso-hektarea
suntsituta geratuko dira urtean, 200 milioi tona lur erauziko dira
eta 15 milioi metro kubiko ur kontsumituko. Aire zabaleko meategien
ereduari jarraituz ustiatu nahi dituzte meatzeak; hala, lurra
sodio-zianuroz tratatu ondoren eskuratzen dute minerala, baina
prozesu horretan hainbat hondakin toxiko sortzen dira, hala nola
zianuroa, artsenikoa eta azido sulfurikoa. 



Egoera beltz
hori aurrean, bertako komunitateak meatzaritzaren
aurkako borroka-batzordeak deritzenetan
antolatzen dira. Eskualdeko herritarrek, gizarte-erakundeek eta
hautetsiek osaturiko batzordeak dira, eta, horrenbestez, modu
asanblearioan eta demokratikoan, bertako biztanle gehienak daude
ordezkatuta haietan.  Batzorde horien erresistentzia irmoaren
eraginez, amore eman zuen TVX Gold konpainiak, eta Eldorado Gold
multinazionalak ere estualdi franko igaro ditu.   Batzorde horien
salaketak eta protestaldi etengabeak eta indartsuak ez ezik, hor dira
kontzesioa eta ustiaketa martxan jartzeko izan diren eroskerien,
indarkeriaren, xantaien eta ustelkeriaren arrasto nabarmenak.
Konpainiak mendiko zonalde zabalak hesitu behar izan ditu
txarrantxaz, segurtasun-zaindariak eta trafikoa kontrolatzeko
sistemak ezarri behar izan ditu, eta istiluen aurkako eskualdeko
unitateak mobilizatu behar izan ditu bere dirutik ordainduta. 



2013ko uztailean, multinazionalak
iragarri zuen hainbat proiektu geldiarazi zituela, nazioarteko
merkatuan urrearen prezioa amiltzearen ondorioz, eta, berariaz
aitortu ez arren, bertako herritarren eta talde ekologisten kontrako
jarrera irmoaren ondorioz. Eskualdeko biztanleen iritziz, legeen
urraketa etengabeek eta konpainiaren aurkako salaketa judizialen
pilaketak ere eragin dute ustiatze-planen berrikusketa hori.
Iragarpen horrek gogortu egin zuen gatazka, eta basoak suntsitzearen
eta ibaiak pozoitzearen aurka ziharduen herri erresistentziak inoizko
polizia-kanpaina oldartsuenari egin behar izan zion aurre.
Errepresioa bortitza izan zen: landa-inguruneetako errepideak
blokatuta, atxiloketa masiboak, etxe miaketak, jazarpenak eta legez
kontrako entzuketak bertako politikariei eta batzordeetako
buruzagiei, eta etika eta lege aldetik beste mila urraketa.


Oldarraldi horrek bizilagunen eta
nazioartearen elkartasun-olatu indartsua ekarri zuen. Elizetako
kanpaiak ere komunikazio-tresna bihurtu ziren, istiluen aurkako
taldeak zetozela edo atxilotuak askatu zituztela iragartzeko, eta
herri batzuetako komisariak hustu beharrean izan ziren, haien
osotasuna eta segurtasuna ezin zelako bermatu. Ierissos herriko
biztanleek irmo erantzun zioten polizia-okupazioari, eta argi utzi
zuten ez zutela uniformedunik eta kanpotik etorritako langilerik
nahi. Izan ere, multinazionalak, halabeharrez, kanpoko langileak
kontratatu behar izan zituen meatzeetan jarduteko, eta berehala sortu
ziren liskarrak bertakoen eta kanpokoen artean.


Kanpotik ere iritsi zen babesa.
Munduko bazter guztietatik iritsi ziren erresistentzia-mugimendu
horren legitimotasuna sendotzeko mezuak, baita hainbat politikari eta
intelektualen adierazpenak ere. Naomi Klein idazle eta
globalizazioaren aurkako ekintzaile kanadarra Skouries herrira joan
zen, urrezko meategiaren aurkako gatazkari buruz dokumental bat
filmatzeko. Astebeteko egonaldian, herriz herri ibili zen kaltetuen
iritzia bertatik bertara jasotzen, eta, horrez gain, Eldorado Gold
multinazionalaren instalazioetan eta protestaldietan parte
hartzeagatik atxilotutako pertsonak epaitu diren auzitegian ere izan
zen Klein.


Finantza-krisi suntsitzailearen
aitzakian, Greziako gobernuak justifikazio ezin hobea aurkitu du uste
izateko meatzeak irekita Greziako ekonomiak parrastan lortuko zituela
etekinak eta milaka lanpostu sortuko zituela. Baliabide publikoen
transferentzia basatiaren adibide da meatzeen lursailak Kanadako
multinazionalari eman izana; Estatuak, izan ere, enpresa pribatuen
esku utzi ditu baliabide publikoak, trukean inolako etekinik jaso
gabe, ez orain ez etorkizunean.  Eta erantzun errepresibo bortitza
ere ohartarazpen garbia da Calcídica eskualdean eta Greziako
gainerako lekuetan tinko eusten dioten guztientzat. 



Elikadura-burujabetza


Ingurumen arloko bidegabekeriei
erantzuteko jardun asko jaso eta aztertu ditu ekologia politikoak;
naturako baliabideak osasunerako eta bizitzarako ezinbesteko diren
aldetik, baliabide horiek defendatzeko jakinduria partekatzen dute
jardun horiek. Elikadura-burujabetzaren eskakizuna da salaketa- eta
aldarrikapen-gune horietako bat. Tokian tokiko biztanleek beren
elikagaien produkzioaren eta kontsumoaren kontrola bereganatzea, eta
elikagai horiek salgai soiltzat –nazioarteko merkatuaren
zirkuituetan espekulazioaren mende dauden produktu soiltzat, alegia–
hartzeari utzi eta eskubide bihurtzea, horretan datza, oro har,
proposamen hori.


Nekazaritzaren
produkzio-ahalmena, produkzio-baliabideen kudeaketa iraunkorra eta
gobernuaren aldetik herritarren elikadura egokia bermatuko duten
politikak, hiru zutabe horiek uztartzea aldarrikatzen du
elikadura-burujabetzaren alternatibak61.


Greziako
panorama nahiko etsigarria da. Nikos Stavropoulos Atenasko
Unibertsitateko ikerlariaren arabera, duela 50 urte Grezian zeuden
bertako barietateetatik %2 edo 3 besterik ez da salbatu. Bere sailak
barietate genetikoen banku bat gordetzen du, baina administrazioan
egindako murrizketen eraginez, egoera kaskarrean dago egitasmoa. Hori
dela eta, zenbait talde ekologista lanean ari dira bertako
nekazaritza-barietateak gordetzeko eta berreskuratzeko, eta bertako
haziak zabaltzeko. Hazien bankuak daude hainbat hiri eta uhartetan,
eta horiek ere lanean ari dira azken hamarkadetan jasandako
hondamendia leheneratzeko asmoarekin.  Horrela azaldu zigun
Vassilisek, ingeniari zibil gazteak eta Peliti
(haritza, greziera pontikoan) sareko kideak: “Nire aitonak era
guztietako haziak zituen eta urrea bezala gordetzen zituen. Baina
Grezia EBn sartu zenean, hor amaitu zen mendetako biodibertsitatea.
Orain nekazariak Nekazaritza Politika Bateratuaren esklabo dira,
diru-laguntzen eraginez hazi mota jakin batzuk erostera behartuta
daudelako; merkatuaren arauek produktu jakin batzuk ezartzen
dituztelako (kolore, tamaina, itxura…); eta produktu
ekologikoen %90 hazi hibridoetatik jaiotzen delako. Gaur egungo
nekazariek ere ez dakite betiko moduan lurra lantzen eta landatzen,
inoiz ez dutelako egin”.


Peliti sare
deszentralizatu bat da, irabazi asmorik gabekoa, Panagiotis
Sainatoudik 1995ean sortua. Sare horren misioa da haziak jasotzea,
gordetzea eta bertako barietateak hedatzea. Era berean, bertako
ganaduaren erregistroaz ere arduratzen da. Gaur egun dozenaka talde
ditu Grezia osoan, eta kontaktu ugari mundu zabalean. Talde eta
kontaktu horiek hainbat topaketa egiten dituzte urtean zehar haziak
trukatzeko, prestakuntza-tailerrak egiteko eta laborantza-moduak
hedatzeko. Gainera, haziak bidaltzen dituzte hara eta hona, doan
gainera. Urtean 20.000tik gora hazi igortzen dituzte, eta 120.000
nekazarik, zalek eta profesionalek erabiltzen dituzte beren
landaketetarako.  Vassilisen arabera, azken urteotan izugarri ugaritu
da informazioaren eskaria, eta hirietako baratzeak eta balkoi eta
terrazetako landaketak ere asko zabaldu dira, batez ere
ingurumenarekiko sentiberatasun soziala duten gazteen artean. “Uste
dut Greziak baduela etorkizuna, eta mentalitatez aldatzeko garaia
dela. Orain bada elkartasun-sare bat irizpide ekologiko eta
iraunkorren arabera sortua. Beraz, bultza dezagun jendea balkoietan
landatzera eta [haziak] bati eta besteari ematera.  Egin dezagun
banku ireki bat eta bil dezagun aldiro jende gehiago. Hazi horiek
bertakoak dira, Akropolia baino zaharragoak, baina bizirik daude”,
ziurtatu zuen62.


2012ko
apirilaz geroztik, Peliti
sareak ahalegin eskerga egin du Paranestiou udalerrian hazien bilketa
antolatzeko. Proiektuaren asmoetako bat da datuen banku bat
katalogatzea eta sortzea, eta laginak kontserbazio-baldintza
egokietan gordetzea. 2013aren amaieran, kalkulatzen zuten 2.000
barietate zituztela bilduak, horietako batzuk bakarrak edo galdutzat
ematen zirenak. Helburua da hazi horiek berriro ere
laborantza-soroetara eramatea, landareak garatzeko eta ingurunera
egokitzeko prozesuen bidez.


Ekimena
gauzatzea erronka handia da; izan ere, sareak ez du baliabide askorik
diru, material eta langile aldetik. Dohaintza eta kanpainen bidez eta
egiten dituen jardueren bidez eskuratutako funtsak ekoherrien
programa batera ere bideratzen dituzte, eta horietan ere bertako
barietateekin egiten dute lan. Dirurik tartean izan gabe ondasunak
eta zerbitzuak trukatzeko sarea ere bada Peliti.
Ekimenaren ibilbidea eta filosofia, berez, Greziako
ekonomia-krisiaren testuingurutik harago doa, baina zalantzarik gabe
krisi-egora katalizatzaile izan da haren jarduerak bideratzeko.
Elikadura-burujabetzari buruz sentsibilizazio lan handia egin du
sareak, baina bide horretan hainbat oztopo aurkitu ditu, hala nola
Nekazaritza Politika Bateratua edo transgenikoak arautzen dituzten
lege neoliberalen gogortzea. Aldi berean, ordea, krisiaren eraginez
beste dimentsio bat har du Peliti
ekimenaren lanak eta mezuak, eta, horri
esker, sareak aukera izan du munta handiagoko beste proiektu batzuk
abiarazteko.  








3. zatia.
Teoriatik
praktikara







Nahiz eta haien estatuak
eraitsi,
eta beren tenpluetatik egotziak izan,
jainkoak beti
bizitzen dira.


Konstantino Kavafis







K.a. IV.
mendearen hasieran, Atenas osatzen ari zen Espartaren aurkako gerra
luzearen zaurietatik, eta gogotik saiatu zen aurrez merkataritzan
zuen indarra berreskuratzen eta inguruko itsasoetan (Egeo, Bosforo
eta Itsaso Beltzean) han eta hemen zituen faktoria eta kolonia
ugariak berriro zutitzen.  Metropolian, hiritarrak nekazariak edo
aberatsak ziren, eta lurrak ematen zuenetik bizi ziren. Aristotelesek
etxeko administrazioa (oikonomia)
esaten zion horri, eta dirua lortzeko administrazioaren ifrentzua
zen. 



Garai hartan, merkataritzan
Europako potentzia nagusietako bat izan arren eta Mediterraneoko
porturik garrantzitsuena eduki arren, oparoaldi beteko uneetan ere,
400 artisau baino ez ziren aritzen figura gorrien zeramika preziatuak
egiten, eta ez ziren denak hiritarrak gainera, eta Pireon ibiltzen
ziren merkatari gehienak atzerritarrak ziren.  Atenastarrek ez zuten
merkataritza-zirkuituetan parte hartzen, eta aberatsenek ere kanpoko
atzerritarrei dirua uztera mugatzen zuten beren jarduna; hau da,
nahiago zuten etekina interesetatik lortu, arriskupeko balizko
salerosketetatik edo menturazko espedizioetatik komisioak eskuratu
baino.   



Atenas merkataritza-gune handia
bazen ere, hiriak interes bakarra zuen: hiritarren biziraupena
ziurtatzea. Horren adierazle, zerealen salerosketa arautzeko neurrien
eta atzerriko hornitzaileei emandako laguntzen helburua, funtsean,
hiria hornitzea zen, eta bertan bizi zirenen beharrizanak
asebetetzea. Artisauak espezializazio maila handia izatera iritsi
ziren, baina horren helburua ez zen produkzioa handitzea, baizik eta
lanaren kalitatea hobetzea. 



Áticako meatze-ustiategien
kontzesioak zirela eta, dokumentuen arabera, onuradun asko itzal
handiko hiritarrak ziren, jarduera politikoagatik edo
finantza-baliabideak polisaren zerbitzura jarri izanagatik ezagun
egindakoak. Besteak beste, borrokarako barkuak hornitzeko nahiz
mertzenarioak ordaintzeko, eta oturuntza publikoak pagatzeko,
abesbatzak antolatzeko edo antzezlanak babesteko jartzen zuten dirua
hiritar horiek. “Itsasoko merkataritza handia bazterreko
jarduera zen artean herritar zibilentzat eta, merkatari gehienek,
bertakoek zein kanpokoek, atzerritarrak izaki, ez zuten esku hartzen
hiriaren merkataritza-politika zehazteko erabakietan”63.  



Atenasko demokraziak hiriaren edo
hiritar guztien intereseko izango ziren salgaiak eskatzen zituen,
horien hornitzaileak bilatzen zituen eta soilik horrelako produktuak
onartzen zituen: oinarri-oinarrizkoak edo lehen premiakoak, bertako
merkatuan salerosteko. Hau da, ez zuen oihal finik, lurrun exotikorik
edo artisautza oso landurik bilatzen. Pireoko portuan kobratutako
tasa handietatik eskuratzen zuen polisak etekin ekonomikoa.
Aristotelesen iritziz, garrantzitsuagoa zen bertako produkzioa eta
birbanaketa, kanpoko merkataritzara bideratutako soberakinak lortzen
eta etekinak eskuratzen saiatzea baino. Bere ustez, azken ikuspegi
hori ez zen berezkoa pertsonengan, eta (etxeko) ekonomia baliabiderik
gabe uzteak ekonomia hori desegitea besterik ezin zezakeen ekarri.
Eta ohartarazi zuen bultzada ekonomiko isolatuek hortik sor
daitezkeen harreman sozialak etetea ekar zezakeela. 



Atenaskoak bezala, Europan
garatutako merkatuko ekonomiaren aurreko gizarte guztiek beste era
bateko printzipioak izan zituzten ardatz beren burua antolatzeko:
elkarrekikotasuna, birbanaketa eta etxeko administrazioa, edo hiruren
konbinazioa.  Antolaketa sozialak, besteak beste, simetria,
zentraltasuna eta autarkia ereduak baliatzen zituen eta, hain zuzen,
antolaketa horri esker errotu ziren aurrez aipatutako printzipioak64.




Mito
kapitalistak sinestarazi nahi digu merkatari banakoek, espiritu
ekintzailea izanez gero, tokiko merkatuetatik ekoizpena handitzea eta
kapitala metatzea lor zezaketela, lanaren zatiketaren bidez, eta
hortik, kanpoarekin trukea izateko jauzia eman zezaketela, baina
ebidentzia askok erakusten du mito kapitalista horren gezurra.  Izan
ere, errealitatea oso bestelakoa da. Merkatuak, betidanik, distantzia
luzeko merkataritzaren topagune izan dira, eta gizartearen bazterrean
garatu izan da haien jarduna eta ez tokiko ekonomiaren barnean,
tradizioz ez baitira loturik egon tokiko ekonomia eta merkatua.
Merkatu globalaren sistema, planetako zoko-bazter guztietara iritsi
den sistema, ez da mendez mende munduko merkataritza-sareetan izan
diren aurrerapen, handitze eta hobekuntzen berezko bilakaeraren
ondorio izan.  Aspaldidanik bi eredu izan dira: batetik,
merkatu-gizartea,
kontrol ekonomikoko eredua, komunitatea zeregin laguntzailea izatera
mugatzen duena etekina lortzeko ahalegin horretan; eta bestetik,
merkatu soziala,
gizartearen berezko harreman eta ohituren arabera aritu dena eta
antolatu dena. Bi ereduek paraleloan egin dute bidea historian zehar,
eta bide horrek ez ditu aldatu baten zein bestearen oinarrizko
ezaugarriak. Aitzitik, produkzio-sistemaren, eta, horrekin batera,
gizarte-erregimen osoaren –Marx eta Engelsek Manifestu
komunista lanean jasotako hitzak
erabiltzearren– etengabeko iraultzak, horrek ekarri du egia
lurperatzea, beste garai batzuetan indarren korrelazioa oso
bestelakoa izan zela, alegia. Antzinako erregimenetik kapitalismorako
ziklo-aldaketa gertatu zenean, eta espekulazioaren aukerak indar
bizia hartu zuenean, orduan geratu zen itzalean tokian tokiko
ohiturazko arauen sare zabal bat izan zela.


Merkatu librearen sisteman
egiturazko leize sakon bat ireki den honetan hasi dira merkatu
sozialari lotutako alternatiba asko beren lekua eskatzen eta egungo
eredu jasanezin eta agortuaren aurrean merkatu sozial horren
lehentasuna aldarrikatzen. Gizarte-harremanen berrantolaketan eta
produkzio-jardueraren eta hiriko zein naturako ekosistemaren arteko
akordio berrien interpretazioan oinarritzen da alternatiba horien
aldarrikapena.  



Ongizate-estatuaren aldeko
“hitzarmen soziala” pitzatu egin da, eta langileen
mugimenduak beste garai batzuetan sortutako tresnak –mutualitateak,
laguntza-sareak, ekonomatoak…– berpiztu egin dira horren
ondorioz, eta hiritarrak eragile aktibo bihurtu dira berriro65. Eta,
era berean, azken hamarkadetan barneratua genuen araua –aberastasuna
eta enplegua enpresariek sortzen dutelako ustea, alegia–,
ezbaian jarri da; izan ere, bestelako kontzientzia bat sortu da
langileen artean, eta horrek gaitasuna eta autoestimua eman die,
jardun originalen bidez, ekonomiaren martxan eragiteko.  



Baina, proiektu ekonomiko
alternatiboek zer egin dezakete Grezian gauzatu nahi den
paradigma-aldaketa horretan eginkizun funtsezkoa izateko?  



Hasteko eta behin, demokrazian
sakondu behar dute. Funtsezkoa da berdintasunaren alde diharduten
langileek eredu kooperatiboak –izan produkziorako izan ondasun
eta zerbitzuak merkaturatzeko– hezurmamitzeko prozesuetan esku
hartzea, batetik, parte-hartzezko demokraziaren printzipioak
nabarmentzeko, eta, bestetik, eredu ordezkatzailea, maila politikoan
nahiz lan munduko erabakiak hartzeko prozesuan, zeinen urrun dagoen
ikusarazteko66.  Jardun horiek abiarazteak eta ezartzeak eragina du
enpresa barneko erabakiguneetan, noski, baina baita bertako
politikaren eremu komunean ere. Egia da horrek bakarrik ez dituela
konponduko eskala handiagoan herritar guztiengan eragina duten arazo
nagusiak (sozialak, ekologikoak, ekonomikoak…), baina
parte-hartzea indartzea ezinbestekoa da eredu alternatibo baten alde
aurrerapausoak emateko.


Bigarrenik, ekonomia solidarioak
zeregin funtsezkoa izan dezake enpleguaren sorreran eta banaketan.
Egun nagusi den ereduak, izainak besteren odola behar duen eran,
bizitzeko baliabiderik gabe utzi behar ditu pertsona asko,
errentagarritasun-tasa handiak lortu ahal izateko; aldiz, proiektu
alternatiboek langile-partaideen jardunean jartzen dute beren
konpromisoa, eta produkzioan izan daitezkeen hazkundeak lan-denbora
modu bidezkoagoan banatzeko erabiltzea dute helburu.  Andre Gorzen
iritziz, “lankidetza solidarioa da gizartea birkonkistatzeko
eta ekonomiaren esferari mugak jartzeko oinarria”67. Hori dela
eta, proiektu horiek, merkatu sozialaren parte diren aldetik,
gizartearen eremua berregokitu behar dute neurri aldetik, ekonomiaren
eragina txikiagotuz, eta laneko oinarrien ikuskera berri bat
formulatu behar dute. Ildo horretan leudeke honako gogoeta etiko eta
politiko hauek: produkzio-prozesuak programatzerakoan krisi
ekologikoa geldiarazteko premia; desazkundearen aukera
kontsumismoaren aurkako ideario gisa; edota ekonomia alternatiboaren
ekimenetan ezinbestekoa den boluntarioen zereginak gizartean
balioestea, besteak beste.  








«Kontua ez da, ordea,
iraute hutsera mugatzea; gure borroka gaiak berritzea lortu behar
dugu. Nekazariek lezio ederra eman digute: erreformak eskatzetik
nekazaritza ekologikoko programa berriak martxan jartzera igaro dira,
lankidetzaren bidean. Aurrean dugun eginkizunik premiazkoena da mundu
berri bat asmatzea eta gaur egungoa ordezkatzea; izan ere, egungoak
egin du berea».


Josep
Fontana.
El futuro es un país
extraño.


Hitzak, besterik gabe,  ezingo
gaitu salbatu


Roque Dalton


1.	Tokiko
merkataritza eta truke alternatiboak


Produktuen eta zerbitzuen
merkaturatze- edo truke-ekimenen garapena haiek sortu dituen
mugimendu soziala sendotzearekin eta dibertsifikatzearekin batera
gertatu da. Krisia hasi aurretik jardunbide horietako batzuk
indarrean zeuden arren, egiturak gutxienekoak ziren eta jarduera oso
mugatua zen. Gaur egun, bazar libreak, autokontsumoko taldeak,
trukeko elkarteak edo denbora-bankuak herrialdeko geografia osoan
hedatuta daude, eta milaka pertsona ari da haietan lanean. Kasu
askotan, gainera, tokiko beste ekimen batzuk dinamizatzeko lanetan
sartuta daude pertsona horiek.


Truke kapitalistaren logika
ekonomikoari muga jartzeko erabakia dela eta, dirurik gabe
funtzionatzen duten dendak sortu eta trukeko unitateak edo moneta
sozialak jarri dituzte zirkulazioan. Trukeetan erabilera-balioa
bultzatu eta toki mailan ekonomia leheneratzen laguntzen dute unitate
eta moneta horiek.


Skoros Atenaseko Exarjia auzoan
dagoen doako bazarra da. Ekonomia inklusiboa eta bizimodu
alternatiboa bilatzeko lana zela eta, beste "kontsumo" modu
bat esperimentatzen hasi zen: elkartasunerako eta dirurik gabeko
trukerako tokia. Lokalean liburuak, diskoak, arropa, etxetresna
elektriko txikiak eta altzariak utzi edo hartzeko aukera dago.
Produktu guztiek diru beharrik gabe zirkulatzen dute bazarrean, eta
horri esker, talde antolatzailearen ustez, jendeak beste pentsaera
bat izaten du "erosteko" ekintzaren aurrean. Erabileraren
balioa bultzatzen dute eta objektuen trukeek beti diru-transakzioen
mende egon behar dutela dioen eskemaz askatzen dira. Ez gara
karitateaz hizketan ari (sustatzaileek azaldu zigutenez); ekonomia
sozialeko ekintza eta erresistentzia sortzaileko proposamena da, eta
kontzientzia antikontsumista sendotzea du helburu. Nancy da taldeko
gazteenetako bat. Bere ustez, "funtsezkoena erabilera-balioa da.
Guztiak du bere balioa, baina ez prezioa, eta gure proposamena onura
sozialak sortzea da, eta ez moneta-onurak. Baina beti ez da erraza
izaten; izan ere, jendearen pentsamoldean nolabaiteko erresistentzia
dago, eta egoera oso zailetik gatoz: jendea ez dago partekatzen
ohituta, kontsumitzen baizik". Bazarrak batzarraren bidez
funtzionatzen du. Hogei lagun inguruk hartzen du parte batzarrean eta
haiek arduratzen dira lana antolatzeaz eta lokala mantendu ahal
izateko borondatezko ekarpenak bilatzeaz. 



Harreman ez-kontsumistak
bultzatzeko ideia bera topa dezakegu herrialdearen erdialdean dagoen
Volos hiriko Truke eta Elkartasun Sarean (2008an sortu zuten).
Sustatzaileetako batek, Jristos ingeniariak, honela azaldu zuen:
"gure ekimena ez zuen krisi ekonomikoak eragin; arrazoi nagusia
gure balioak aplikatzeko eta egungo sistema ekonomikoa aldatzeko
beharra izan zen. Horri aurka egiteko asmoz sortu genuen Sarea, eta
truke ekonomikoko modu alternatiboa dela esan dezakegu”68.
Proiektuaren beste sortzaile batek, Marita Hupis-ek, proiektuaren
printzipio errektoreak azaldu zizkigun: berdintasuna, parekotasuna,
gardentasuna, elkartasuna eta partaidetza. "Kide guztiek,
berdintasunez, erabakitzen dituzte aldian-aldian egiten ditugun
batzarretan Sarearen funtzionamenduarekin lotutako gaiak. Erabakiak
kolektiboak dira eta bereziki ekimenaren izaera soziala azpimarratzen
dugu. Gainera, lortu nahi dugun gizartea eratzera bideratuta daude".
Maritak, Argentinan eta Uruguain duela hamarkada bat baino gehiago
garatutako esperientzien eragin handia zuenak, Sarearen indargune
nagusia honako hau zela uste zuen: toki mailan (Volosek 100.000
biztanle eskas ditu) erraza da ekimenean parte hartuko duten
guztiekin konfiantzazko loturak egitea eta zuzeneko harremana izatea.


Oinarrizko ideiaren abiapuntua
produktu eta zerbitzuak inolako monetarik erabili gabe trukatzen
dituzten trukeko komunitateen esperientzia ugariak izan ziren.
Volosen kasuan, eredua hobetu egin zuten: horretarako, truke-moneta
sortu zuen, TEM (Tokiko Unitate Alternatiboa grezieraz) delakoa, eta,
sistema informatiko aurreratua ere prestatu zuten, funtzionamenduari
dagokionez soila baina emaitzetan eragingarria. 



Norbait Sareko partaide bihurtzen
denean, kontu-zenbaki bat esleitu eta 300 TEM ematen zaizkio (1 TEM 1
euroren baliokidea da salmentarako balioa ezartzeko garaian
erreferentzia sinbolikoa izateko bakarrik). Horrela, produktu edo
zerbitzuak erosi edo saltzeko hasiera errazten da. Truke kopuru
handiena itxura tradizionala duen azokan egiten da larunbatetan,
baina diruaren erabilera baztertuta egoten da. Eskaintza zabala
egoten da: fruta, barazkiak, arropa, liburuak, artisautza, baina
baita gailu elektrikoak eta iturgintzako materiala ere. Gainera,
elkartearen webguneak ohiko merkataritza-ordutegian, aste osoan,
TEMean egindako ordainketa onartzen duten profesionalen (sendagileak,
irakasleak, elektrikariak eta abar) zein Sarean sartuta dauden
udalerriko establezimenduen (optikak, tailer mekanikoak, okindegiak,
harategiak eta abar) zerrenda osoa eskaintzen du. Webguneak, gainera,
kide bakoitzak behar duena eskatzeko edo eskaintzeko iragarkien atala
ere badu. Sistema ekonomiko alternatibo hori 2.000 lagunek baino
gehiagok osatzen du dagoeneko eta kopurua goraka doa etengabe.


Interneten erabilerak asko
erraztu du trukea eta, batez ere, zordunketaren kontrola. Jristos,
software librearen jarraitzaile sutsua, izan da sistema informatikoa
garatzearen arduraduna. Gainera, kode irekiko programei esker,
neurrira diseinatu dute sistema hori. Funtzionamendu aurreratua dela
eta, Ingalaterrako Bankuaren aitortza jaso du sistemak,
transferentziak egiteko modua eta segurtasuna direla eta. Internet
bidezko edozein banku baino hobea eta bizkorragoa da. Gainera,
saltzaile eta erosleen arteko mugimenduak une berean idazten dira
komisio eta atzerapenik gabe, eta erabiltzailearen kontuan 1.200 TEM
arteko zorpekoa baimentzen du. TEMa fisikoki existitzen ez denez,
ordainketa hiru eratan egin daiteke: segurtasun-marka duen taloia
erabilita (banku-txekeak bezalaxe), Internet bidez transferentzia
eginda eta bere sistema nagusiaren bidez: SMS soil batekin.
Agindu-emailearen eta onuradunaren zenbakiak eta zenbatekoa dituen
mezua bidalita, sistemak berehala itzultzen ditu transferentzia
baieztatzeko mezuak, eta egindako eragiketaren ondoren kontuan izango
duten saldoa erakusten dio bakoitzari.


Trukeen bolumena oraindik oso
handia ez bada ere, merkatuko larunbat batean 4.000 TEM baino
gehiagoko zenbatekoa gaindi dezakete. Elikagaiak, fruta eta barazkiak
dira gehien eskatzen dituztenak, baita zerbitzu profesionalak ere
(iturgintza, abokatuak...), alde handiarekin gainera. Edonola ere,
"garrantzitsuena jendeak elkar ezagutzea eta elkarrekiko
konfiantza izatea da. Sarea garrantzitsua da, baina zuzeneko
harremana oinarrizkoa da", azaldu zuen Jristosek.


Emiliak, 47 urteko zeramikariak,
azaldu zigunez, "hasierako laguntzarekin, fruta eta azukrea
erosi ahal izan nituen gero larunbatetan saltzen ditudan marmeladak
egiteko". Alexandrak, aitarekin batera, oilategian dituen oiloen
arrautza freskoak saltzen ditu. "Hasieran gehiago kostatzen
zitzaigun elikagaia eurotan ordaintzen genuelako, baina orain TEMetan
saltzen duen animalientzako pentsuen hornitzaile bat aurkitu dugu".
25 urteko gazte horren ustez, ekimena "gauzak dirurik gabe
trukatzeko filosofia da. Ez nago euroaren aurka, gauza batzuk
ordaintzeko behar dut (azaldu zuen), baina, ahal den neurrian, ez
erabiltzen saiatzen naiz. Nahiago dut TEMa, edonork erabil dezakeen
zerbait delako; euroa lan egiten dutenek bakarrik dute".
Gainera, uste sendoa du honetan: "TEMarekin aukera asko dituzu
eta modu ugaritara eskura ditzakezu, zuk erabakitzen duzu. Denok dugu
emateko edo eskaintzeko zerbait. Gauzak aldatzeko aukera ona da eta,
nolabait, aldaketa iraultzailea ere bada".


Erakundearen hazkundeari esker,
Tesaliako Unibertsitateak utzitako instalazioetan "zainketen
zentroa" sortu ahal izan zuten. Bertan, kontsulta medikoak,
naturopatak, masajistak eta, oro har, osasun arloko terapia
alternatiboak eskaintzen dituzte. Instalazioak mantentzeko eta
zaintzeko lanak, kafetegi-zerbitzua, administrazioko lanak, lan
teknikoak edo jarduerak prestatzeko lanak direla eta, hainbat
lan-orduak sortzen dira (TEMetan ordaindutakoak) eta horiek interesa
izan dezaketen talde irekiek hartzen dituzte beren gain; Sareko
kideak partaide diren talde irekiek, hain zuzen.


Beste moneta sozial batzuekin
gertatzen den moduan, TEMak ez du interesik sortzen eta ezin daiteke
harekin espekulatu; izan ere, trukeak errazteko bakarrik erabiltzen
da. Baina, aldi berean, moneta osagarri gisa erabil daiteke, hirian
era guztietako saltoki ugaritan ordainketa partziala egiteko tresna
gisa onartzen dutelako. Gutxienez dozena bat hiritan daude
zirkulazioan moneta alternatiboak nolabaiteko arintasunarekin;
produktu edo zerbitzuen eskaintza handi samarra eskuratzeko aukera
ematen dute moneta horiek. Dena den, hiri txikietan lortu da
funtzionamendu onena. 



Atenasen, Denbora Bankua izenekoa
2011tik dago indarrean. Laneko guneak auzoetan zabalduta daude, baina
haien eragin soziala eta hedapena oraindik bazterrekoa da. Erakunde
hori suminduek Syntagma plazan egindako kanpaldiaren ondoren sortu
zen auzoetako batzarren arteko truke-sare gisa (2011ko udan ugaldu
ziren batzarrak). Orain arte, 2.000 lagunek baino gehiagok egin du
bat proiektu horrekin. Helburua pentsamendua aldatuta mundua
eraldatzea eta, denbora "moneta" bihurtuta, era guztietako
zerbitzu eta ezagutzak zabaltzea da.


Kasu batzuetan parte-hartzaileak
arazo ekonomikoak direla eta dituzten gabezia batzuk arintzeko asmoz
taldera gerturatu izan diren arren, motibazio ohikoena beste bat da:
krisiaren aurreko urteetan Greziako gizartean nagusi zen kontsumo
konpultsiboaren aldean beste bide alternatiboak bilatzea eta zeregin
horretan lagundu ahal izateko zirkulu soziala izatea. Printzipioen
adierazpenean jasotzen denez, hauexek dira ekimenaren proposamenak
eta helburuak: "gure gizarteak bizi dituen urruntzearen,
indibidualismoaren eta krisiaren aurka borroka egitea elkartasuneko
modu berriak sortuta", eta, era berean, "gure bizitzak
hobetzeko trukeko eta gizarte mailako harremanak ezartzea; harreman
horietan, dirua ez litzateke tartean izango eta pentsamolde
indibiduala eta kolektiboa aldatzeko lan egingo genuke norberaren
mesedetan eta ez merkatuen mesedetan".


Posible eta beharrezkoa den beste
mundu horretarako oinarriak (egun nagusi den sistemari kontrajarrita
dauden printzipio eta balioen arabera) finkatzeko beharraren inguruan
bat datoz asko eta asko. Erresistentziako tresnak berritu beharra
daude Josep Fontanak iradoki duen moduan, premia handieneko lanari
aurre egin ahal izateko; hau da, pixkanaka egungoa ordezkatzen joango
den mundu berria asmatzeko. Horretarako modu kolektiboan egin behar
da lan auzo edo hirietako egitura soziala elkartuz, baliabide eta
ezagutzak emakumeen, langabetuen edo elkartasuneko elkarteekin edo
tailer txikiekin, eta erregimen kooperatiboan sortutako kafetegiekin,
liburu-dendekin edo elikagaien dendekin partekatuz. Era batera edo
bestera, guztiek hartu dute parte arlo ekonomikoan gertatu diren
jardunbide sozializatzaileen eta autogestiokoen benetako leherketa
bideratzeko. Eta hori guztia krisi ekonomikoaren, sozialaren eta
historikoaren testuinguruan gertatu da; egoera horretan sortu eta
ugaritu dira gaur egun indarrean diren ekonomia sozialeko ia ekimen
guztiak.


"Gizakia askeago egingo
duen egiazko edozein saiakera aurrera eraman ahal izateko,
beharrezkoa da produkzio-esfera demokratizatzea eta, horrenbestez,
lanaren eta kapitalaren arteko harremanen testuingurua
demokratizatzea; hau da, batzuek lan-harremanak eta beste batzuek
klaseen borroka esaten dioten hori demokratizatzea".


Moisés López 



"Kooperatiben oinarrian
dagoen arrazionaltasuna honako hau da: komunak dituzten behar eta
interesak asebete ahal izateko pertsona talde batek duen beharra.
Kooperatibetan ez ezik, horrela da autogestioko berezko edozein
moldetan.  Talde horretako kideek interes kolektiboak partekatzen
dituzte eta horiek, neurri batean, haien banakako interesen parekoak
dira; eta ekintza kolektiboari esker dute aukera interes horiek
eragingarritasun handiagoz asebetetzeko. Horrez gain, kide guztiek
(gizaki guztiek) eskubide berak dituzte erabakiak hartzeko unean
parte hartzeko, eta, ziurtasun horri esker, kudeaketa demokratikoa
dute kooperatibek. Ez du soilik erabakitzen nork zuzenduko duen eta
soberakinak nola erabiliko diren; produkzio-prozesua nola antolatu
ere erabakitzen du: zer produzitzen den, nola eta zertarako".


Camila
Piñeiro Harnecker.
Cooperativas
y socialismo: 
una mirada desde Cuba
(2011)


2.	Kooperatibismoa
eta autogestioa


Kooperatibei buruz, honela
zehazten da Greziako Konstituzioan: “edozein eratako
kooperatibak [...] Estatuak kontrolatzen eta babesten ditu eta haiei
arreta emateko betebeharra du” (12.4 art.). Alabaina, erakunde
mota horietarako legezko araudia ez zen iritsi 1979. urtera arte eta
nekazaritza-sektorerako bakarrik onartu zuten (ordura arte, 1915eko
arauak xedatzen zuen). Hurrengo zazpi urteetan, beste hiru lege
onartu zituzten "Kooperatiba zibilei" buruzko 1167/1986
Legea atera zuten arte. Nekazaritzarekin loturarik ez duten
jardueretan enpresa sozialak ezartzeko aukera aurreikusten zuen lege
horrek (batez ere, produkziora, kontsumora, logistikara, bankuetara,
garraiora eta turismora bideratuta), eta landa-eremuetan hainbat
kooperatiba sortzea erraztu zuen: emakumezkoenak, agroturismokoak eta
artisauenak. 



1992an, "banku-kooperatiba"
izenekoak baimendu zituzten eta 1999an legean beste epigrafe bat
gehitu zuten "erantzukizun mugatuko kooperatibak"
arautzeko. Arazo psikologiko edo sozial larriak dituzten pertsonak
laneratzeaz arduratzen ziren ekimenetarako formula berria zen
aipatutakoa, eta haien terapian laguntzeaz gain, autosufizientzia
ekonomikoa errazten zuen. Edozein jarduera ekonomiko egin zezaketen
arren, enpresa horiek Osasun Ministerioak gainbegiratzen zituen.
Azkenean, 4019/2011 Legeak, lehen aldiz, "ekonomia soziala"
kontzeptua txertatu zuen Greziako araudian eta honela definitu zuen:
"onura kolektibo eta interes sozial orokorrak lortzeko legezko
helburuak dituzten erakunde edo elkarte juridikoek egindako ekonomia,
enpresa, produkzio eta gizarte arloko jardueren batura"69.


Grezian, jardunbide kooperatiboek
eta ekonomia sozialekoek garrantzi handia izan zuten iraganean, baina
azken hamarkadetan gertatutako faktore negatibo batzuk direla eta
(legeri eskasa, funtzionatzeko egitura zurrunak, Estatuaren eta
alderdi politikoen esku-hartzea eta beste batzuk), lanean ari ziren
nekazaritzako eta merkataritzako kooperatibek erabat galdu zuten
eraginkortasuna eta jarduteko gaitasuna. Egoera hobeto islatzen duten
datu batzuk ikusiko ditugu jarraian70. 2011. urtearen amaieran,
Grezian 6.652 sozietate kooperatiba zeuden (haietako % 95,8
nekazaritzakoak) eta 14.983 laguni ematen zieten lana; hau da,
enpresa bakoitzeko bi langileri baino zertxobait gehiagori batez
beste. Banku-kooperatibak (25 erakunde eta 1.238 langile) eta
Farmazialarien Kooperatiben Federazioa (41 sozietate eta 1.500
langile) soilik aldentzen ziren joera nagusitik; izan ere, enplegua
sortzeari zein fakturazioari eta funtzionamenduari dagokienez datuak
hutsalak ziren joera orokor horretan. Gainerako 210 kooperatibek 945
langile zituzten.


Legea indarrean sartu eta
hurrengo hamabi hilabeteetan, 93 enpresa sozialek eman zuten izena
Lan Idazkaritzan (haietako erdiak Atenasen zeuden) langileen
kolektiboek autoenplegurako aukeratutako formula gisa. Arauan
jasotako alde handi bat da kooperatibek enpresa txiki baten
ezaugarriak dituztela, baina haien antolaketa eta kudeaketa batzar
orokorrak egiten dituela. Gainera, ekonomia sozialeko enpresa berrien
beste ezaugarri bat da produkzioko eta merkaturatzeko egitura berriak
sortzearen aldeko apustua egin dutela. Egitura horiek tokiko ekonomia
eta haien lurraldean dauden elkartasuneko sareekin loturak bultzatzen
laguntzea dute xede.


Nekazaritza eta abeltzaintzako
ekoizleen artean ere banaketa-bideekin lotutako proposamen
berritzaileak sortu dira. Kolektibo sozialen eta udalen
laguntzarekin, hamabost egunean behingo edo hilean behingo merkatuak
jarri zituzten abian elikagaiak bitartekaririk gabe saltzeko,
supermerkatuetakoak baino askoz ere prezio baxuagoan gainera, eta
ekoizleentzako irabazi handiagoarekin. Esperientzia lurralde osora
zabaldu zen eta eskainitako artikulu kopurua nabarmen hazi zen.
Hurrengo urratsean, ekoizleen eta kontsumitzaileen arteko
komunikazio-bidea finkatu zuten. Horretarako, webguneak sortu
zituzten, hurrengo topaketetarako datak, eta prezioei eta produktuei
buruzko informazioa aurkeztu ahal izateko. Aldi berean,
kontsumitzaileek eskariak egin ditzakete Internet bidez edo merkatuak
kudeatzeaz arduratzen diren udaleko bulegoetan71. Orain arte, azken
etapa establezimendu handien irekiera izan da; bertan, ekoizleek,
kooperatibako erregimenean eta ohiko merkataritza-ordutegian egiten
dute lan, eta produktu fresko eta ontziratuen aukera zabala
eskaintzen dute, batez besteko etxe bateko beharrak bete ahal izateko
bezain zabala.


Merkaturatzeko metodo berrien
sorrera horren aldaera bat da, Tesalia-Pieriako abeltzainen
kooperatibak asmatutakoa. Erakunde hori 2011ko legeari esker sortu
zen, hain zuzen ere. Sortu zutenetik, bitartekariak desagerrarazteko
eta esnea kontsumitzaileei zuzenean eskaintzeko modu errentagarriak
bilatu ditu kooperatibak. Kooperatibista gazteenetako batzuen ustez,
krisiak ekoizlearen eta kontsumitzailearen arteko harremanak berriro
definitzera behartzen du. Azkenean, Larissa udalerrian, eskualdeko
hiriburuan, Europako herrialde batzuetan indarrean zegoen eredua
aplikatzea erabaki zuten: esne freskoa, kontserbazio-egoera ezin
hobean, hornitzen dute eguneko 24 orduetan freskagarrientzako
erabiltzen diren antzeko makina banatzaileen bidez.


Lortutako emaitzak aurreikuspen
guztiak hautsi zituen. Hasierako lau salmenta-puntuek ezin izan
zieten erantzun eskari handiari eta bezeroek ezarritako erritmoari.
Ilara handiak sortzen ziren eta berriro betetzeaz arduratzen zirenek
ezin zioten erantzun makinak berriro betetzeko lanari. Handik
gutxira, salmenta-puntuen kopurua ugaritu (2014ko maiatzean bederatzi
ziren) eta birkarga-sistema hobetu behar izan zuten.


Esne freskoa goizero jaso eta
hiriko makinetan banatzen dute, erabat ziurtatutako instalazioetan
pasteurizatu eta handik ordu gutxira, kanpoko giroarekin loturarik
izan gabe. Kontsumitzaileek litro erdia (0,50 zentimo) edo litro bat
(1 euro) hartzeko aukera dute, merkatukoa baino nabarmen txikiagoa
den prezioan eta askoz ere kalitate hobean.


Kooperatibak 102 abeltzain ditu
eta abeltzain horiek egunean 130 tona behi-esne fresko inguru sortzen
dute (Estatu osokoaren % 10) eta Greziako esne-industria gehienetara
hornitzen dute72.


Merkaturatze alternatiboko beste
eredu kooperatibo bat da Tesalonikako Bios Coop supermerkatua (kasu
horretan, kontsumitzaileek sortu zuten). Horren helburua da
nekazaritzako kooperatiba edo ekoizle independenteetatik (baina
baldintza ekologiko eta sozial batzuk betetzen dituztenak) iritsitako
kalitate handiko produktuak arrazoizko prezioetan eskaintzea. Ia 500
bazkidek eginiko 150 euroko ekarpenari esker saltoki bat jarri zuten
martxan, eta gaur egun 4 lagunek egiten dute lan bertan. Saltokia
modu asanblearioan zuzentzen dute bazkideek. Zeregin ugariak egiteko
8 lan-eremu dituzte eta boluntario ugarik hartzen du parte lan
horietan: supermerkatu bateko zereginak, prestakuntzako, hedapeneko
eta ekonomia sozialeko beste elkarte edo enpresa batzuekin egindako
lankidetzako lanak, esate baterako.


Bios Coopek pestizidarik eta
genetikoki aldatutako organismorik gabeko elikagaiak aukeratzen ditu
epe luzera begira tokiko ekoizpen ekologiko lokala prezio baxuetan
(bitartekaririk ez izatearen abantaila) sendotzeko asmoz.
Kontsumitzaile gisa, elikagaien kontrola eskuratu nahi dute,
etekinari uko eginda, kalitatea eta kostua hobetzeko. Prezio baxuen
bermea ez da soilik kooperatibaren bultzatzaileek hornitzaileekin
harreman zuzena dutelako; aitzitik, kooperatibak irabazi-asmorik ez
duela ere bada. Establezimenduaren funtzionamendu-gastu urriak eta
soberakinak (baldin badaude) proiektuan berriro inbertitzea, horiek
dira kalkulatutako irabazien oinarriak. Hirugarren ezaugarria
eskaintzaren aniztasuna da. Izan ere, "Greziako Elikagaien
Kooperatiba" izenekoarekin elkarlanean (Estatuko elikagaien
sektoreko ekoizleen aukera zabala bateratzen du kooperatiba horrek),
supermerkatu bateko apaletan topa ditzakegun ohiko elikagai guztiak
eskain ditzakete.


Parametro horien arabera, baina
maila apalagoan, auzoko beste hainbat saltoki topa dezakegu. Haietan,
bultzada kooperatiboak helburu hauek izan ditu: elikagai ekologikoen
eskaintza zabala eskaintzea prezio baxuetan, kontsumitzaileen
interesari lehentasuna emanez, Bios Coopen kasuan bezalaxe;
bazkideentzako lan-irteerak sortzea langileen ekonomia edo lan arloko
onurak lehenetsiz, Syn Aloisen gertatzen den moduan.


Kooperatiba 2011n hasi zen lanean
Chiapasetik iritsitako kafea eta bidezko merkataritzako beste
produktu batzuk salduz (kakaoa, tea eta espezieak, adibidez). Bi urte
eskasean, kafe-salmentak (2013an, 17 tona iritsi ziren) eta Grezia
osoan zerbitzatzen dituen denden eta tabernen kopurua bikoiztu ditu.
Gainera, katalogoa ere ugaritu egin du Estatuko ekoizleen eta
kooperatiben artikulu berriekin; besteak beste, detergenteak eta
kosmetiko naturalak eskaintzen ditu gaur egun.


Syn Alois mugimendu zapatistan
oinarritu zen lana antolatzeko eta lanean hasteko. Ez dago nagusirik
eta guztia batzarrean erabakitzen dute; haietan diseinatzen dituzte
funtzionamendu-estrategia guztiak. 6 bazkide-langileak dira
kooperatibaren bilakaera ekonomikoaren arduradunak, baina ideiak
zirkulatzeko eta ezagutzak trukatzeko Atenaseko erdigunean dagoen
espazioa eskaintzen duen ekimena ere atzean du. Lokal zabal eta
garden hori topaketa eta jardueretarako zabalik dago, proiektu
berriei sortzen laguntzeko itxaropenarekin.


Autokudeatutako
kooperatibaren eta mugimendu politiko aldarrikatzailearen erdi-bidean
dago Kinisi 136
(136 Mugimendua). Tesalonikako Ur eta Saneamendu Enpresa (EYATH)
pribatizatzearen aurkako herritarren plataforma da Kinisi
136, eta horren proposamena da enpresa
hori modu sozialean kudeatzea, barruti bakoitzeko kooperatiben bidez.
Estatuko enpresa hori enkantera ateratzean izango lukeen balioa
zerbitzua ematen dien kontagailu kopuruaren arabera banatzetik dator
izena. Erabiltzaile bakoitzak 136 euroko ekarpena egingo balu,
herritarrek EYATHko kudeatzaile bihurtu ahal izango lukete. Auzoetako
eztabaida luzeen ondoren, suminduen mugimenduaren testuinguruan, eta
enpresako langileekin eta hiriko beste erakunde batzuekin
koordinatuta, 2012ko udan erabaki zuten enpresa erosteko aukerak
eragotzi egingo zuela enpresa-interesek urarekin espekulatzea edo
osasun publikoa eta ingurumena arriskuan jartzea. Eta dagoeneko
beraiena zen zerbaitengatik ordaindu behar izatearen kontrako iritzi
batzuk egon ziren arren, gobernuak pribatizazio-prozesua abiaraziko
zuen legea onartu zuen azkenik, eta horrek behin betiko bultzada eman
zion proiektuari. 



Ordutik,
Kinisi 136k
jarduera gogorra garatu du bi aldeetan. Mugimendu politiko gisa
betetzen duen rolari dagokionez, kideek ondasun publikoak
pribatizatzearen aurkako edo ura ondasun sozial gisa kudeatzeari
buruzko nazioarteko topaketa ugaritan hartu dute parte. Horrez gain,
informazio-ekintzak, ludikoak eta aldarrikatzaileak egin dituzte ura
gizakiaren oinarrizko eskubide gisa aldarrikatzeko (eta ez merkatura
daitekeen salgai gisa). Bestalde, mobilizazioko kanpainak,
sinadura-bilketak edo erreferenduma egin dituzte. Azken hori
udal-hauteskundeen lehen itzulian egin zuten, 2014ko maiatzaren 18an,
eta enpresa publikoa pribatizatzearen aurkako botoak % 98 izan ziren.




Antolaketari dagokionez, aldiz,
auzo mailan kooperatibak eratzen eta garatzen egin dute lan. Horiek
arduratuko dira proiektura ahalik eta herritar gehien biltzeaz.
Batzar horien bidez modu garden eta demokratikoan aukeratuko dute
EYATH kudeatzeaz arduratuko den erakunde zabal eta ordezkatzailea.
Gaitasun eta zintzotasun handiko pertsonek osatuko dute erakundea,
eta batzar orokorraren aurrean aldian-aldian kontuak eman beharko
dituzte. Era berean, beren postuetatik kendu ahal izango ditu batzar
orokor horrek. Kooperatibek, kideen zuzeneko parte-hartzea ez ezik,
erabakiak hartzea erraztuko duten enpresa-plangintzarekin edo
-kudeaketarekin lotutako ezagutzak hedatzea eta sendotzea ere
bermatuko dute. Kooperatibak irabazi-asmorik gabeko erakundeak dira
eta hauek dira haien aitortutako printzipioak: "ura ematea etxe
eta enpresei, kalitate handia, prezio baxuak, ingurumenaren babesa,
funtzionamendu demokratikoa eta justizia soziala bermatuta".
Horren arabera, EYATH erakunde publiko bihurtuko litzateke, eta
zerbitzu sozial gisa jardungo luke, ez enpresa gisa.


Proposamenaren aurka azaldu dira
modu argian gobernua eta prentsa-enpresa nagusiak. Ahal zuten
neurrian, Kinisi 136ren berri ematea saihestu eta haien
aldarrikapenak ezkutatu dituzte. Greziako estatuak, EYATHren % 72ren
jabeak, partaidetza guztiak Estatuko Aktibo Pribatuen Garapenerako
Funtsera (TAIPED, grezierazko laburdura) transferitu zituen. Horixe
da troikak eskatutako pribatizazioen programa handiaz arduratzen den
organoa. Herritarren mugimenduak lizitazio publikoaren lehen fasean
parte hartu ahal izateko baldintza legalak, teknikoak eta
finantzarioak betetzea lortu zuen. Pribatizazio-prozesurako aurrez
ikusitako etapetan hilabete batzuetako atzerapena gertatu ostean,
TAIPEDek iragarri zuen Kinisi 136 lehiaketako bigarren fasetik kanpo
geratu zela erabaki horretarako arrazoiak azaldu gabe. Ebazpena ez
dator bat ez erakunde pribatizatzailearen printzipioekin ez eta
jarduera bideratzeko moduarekin ere. Hori dela eta, sortzeko oinarri
izan zen 3986/2011 Legearen xedapenen eta jardueren artean kontraesan
gaindiezina dagoela esan dezakegu. Legearen 3. artikuluak honako hau
xedatzen du: "TAIPEDek interes publikoa zerbitzatzeko egiten du
lan" eta, horrekin lotuta, Kinisi 136 da helburu hori duen
bakarra aurkeztutako sozietateen artean. 1. artikuluak, gainera,
honako hau xedatzen du: "Funtsaren helburu bakarra Estatuaren
jabetza pribatuko aktiboak ustiatzea da […] merkatuan nagusi
diren baldintzen arabera eta gardentasun osoa bermatuta...".
Baina hiru aldiz, TAIPEDek uko egin dio herritarren ekimenak
justiziaren aurrean bere eskubideak aldarrikatu ahal izateko
dokumentuak emateari. Gobernuak ere ez du horren inguruko azalpenik
eman, nahiz eta oposizioko alderdi nagusiak, Syriza ezkertiarrak,
behin baino gehiagotan egin horren inguruko galdera. Aferaren gakoa,
itxuraz, ez da Estatuak salmentarekin aurrez ikusitako dirua lortuko
duen ala ez; kontua da irabazlea nor (eta zer helbururekin) izango
den zehaztea. Prozesu irregular horretan, onuradun izango dena,
itxuraz, Frantziako Suez multinazionala izango da. Munduko hainbat
herrialdetan izan dituen esku-hartze polemikoak marka-irudi bihurtu
ditu enpresa horrek.


Hala eta guztiz ere, egoera
gelditu egin zen 2013aren amaieran eta 2014ko lehen hilabeteetan
oraindik ez zegoen argi zer gertatuko zen. Estatuko Kontseiluak
(herrialdeko administrazio-auzitegi nagusia) pribatizazio-prozesua
zuhurtziaz geldiaraztea erabaki zuen EYATHko langileek ezarritako
salaketa zela eta (ura ondasun publikoa dela eta, horrenbestez, ezin
daitekeela pribatizatu argudiatuta) eta Tesalonikako Ustelkeriaren
aurkako Fiskaltzak ikerketa ireki zuen Estatuko enpresaren eta
TAIPEDen jardunaren gainean, 100 milioi euro baino gehiagoko
azpiegituren proiektuak zirela eta. Izan ere, ez dute behar adinako
informaziorik eman proiektu horien inguruan nahiz eta Estatuak (% 25)
eta Europako Kohesio Funtsek (% 75) finantzatu dituzten. Aurretik ere
nahasia zen egoera are gehiago nahasteko, Europako Batzordearen
presidenteordeak eta Gai Ekonomikoetarako komisarioak, Olli Rehn-ek,
honako hau adierazi zuen: "Europako Batzordeak onartzen du ura
herritarrentzako oinarrizko ondasun publikoa dela" eta, hori
dela eta, "ez du kide diren estatuetan inolako politikarik
aplikatuko ur-zerbitzuak pribatizatzeko". Horren arabera,
gobernuen esku utzi zuen pribatizazioen programaren diseinua eta
salmentarako hautatutako ondasunen aukeraketa.


Egindako azken ikerketen arabera,
Tesalonikako lau herritarretik hiru daude EYATH saltzearen aurka.
Kudeaketa pribatuaren eragingarritasuna zalantzan jarri eta
segurutzat eman dute ur-kalitatea okertu eta tarifak igo egingo
direla pribatizazioa gauzatuz gero. Bien bitartean, Kinisi 136k
honela definitzen du bere jarduera: “teorian zein eguneroko
lanean kapitalismoari aurre egiten dion ekintza-bide alternatiboa
eskaintzen duen ekonomia sozialeko mugimendua gara. Kooperatibismoa
eta ekonomia solidarioa daude plan horren muinean eta hauxe da
helburu nagusia: uraren zentzuzko erabilera, soziala, demokratikoa
eta irabazi-asmorik gabea”73.







«Orainalditik etorkizuna
eraikitzeko 
garatzen dugun prozesua da autogestioa»


Iñaki Gil de San
Vicente


3.	Berreskuratutako
enpresak


“Berreskuratutako
enpresen” kontzeptua Argentinan sortu zen eta lan-munduan
politika neoliberalek izandako ondorio kaltegarriekin lotuta dago.
Jabeek bertan behera utzitako eta porrot egindako
produkzio-konpainiak direla esan daiteke, eta haietako langileak
saiatzen dira autogestioaren bidez enpresak berreskuratzen,
enplegu-iturria mantentzea helburu nagusi izanik. “Langileek
kontrola beren gain hartzen dute eta lanaren prozesua autoantolatzen
dute, modu demokratiko eta parte-hartzezkoetan. Langile horiek,
jokabide horrekin, haustura sortzen dute esfortzuz lortutako
objektuekiko eta produkzioak bere gain hartzen dituen forma sozial
kapitalistekiko.  Herri-kooperatiben esperientziek potentzial
sinboliko handia dute; izan ere, elkarren artean lankidetzan eta
bazkidetuta lan egiten duten langileek (ezarritako zuzendaritzarik
gabe, hau da, ugazabarik gabe) egunero erakusten dute harreman sozial
autonomoak gara ditzaketela”74.
Zeregina, dena den, zaila da, enpresaburuek porrot egin zuten
horretan arrakasta lortzeko ahalegin guztiak egin behar baitituzte
langileek. Noski, baldintzak desberdinak dira, bai antolaketari, bai
erabakiak hartzeari dagokionez, baina edozein kasutan ere, inguruneko
merkatuaren logikan sartu behar da produkzio-unitate berria, eta
ingurune horretan parametro kapitalisten arabera jarduten da.


Argentinan berreskuratutako
enpresen fenomenoa 2002an hasi zen, nazio mailako ekonomiaren
kolapsoaren ondoren, eta inplikatutako gehienak konpainia txikiak edo
neurri ertainekoak izan ziren, batez beste 30 langile zituztenak.
“Egia da langileek beharra zutelako hartu zituztela enpresak,
ez ideologiagatik, eta lanpostua babestea zutela berehalako helburu.
Horrekin lotuta, enpresa ixteko edo husteko egoeraren aurrean
defentsa-jarrera hartu zuten. Baina lantegiak hartu ostean,
politizatuen zeuden langileek, batzarretan, ugazabarik gabe
produkzioa eta salmentak antolatzea proposatu zuten”75. Handik
hamar urtera, Hego Konotik Egeoko kostaldera eraman zuten adibidea,
Tesalonikan Viomijanikí Metaleftikí (Vio.Me)
eraikuntzarako materialen enpresara, hain zuzen.


Vio.Me aitzindaria izan da
Grezian, porrot egin eta bertako langileek hartutako enpresen artean,
eta hasierako unetik Argentinako aurrekoen eragin argia jaso dute,
ibilbide labur harekiko paraleloan. Lalo Paredek, Argentinako
Berreskuratutako Enpresen Mugimenduko kideak, Greziako langileei
bisita egin zien oraindik ere zer egin eta nola egin eztabaidatzen
ari ziren garaian, eta eraman zien esperientziak eta adoreak ezbaian
zeudenak konbentzitu zituen. Handik hilabete batzuetara, Argentinako
beste ordezkari batzuk gonbidatu zituzten jardunaldietan eta
topaketetan parte hartzeko, eta laguntza eta bizipenak partekatzeko.
Baina, gainera, atxikimendu-adierazpenak hegoko lurraldeetan ere izan
ziren. 2013ko ekainaren 26an, Vio.Me enpresarekiko nazioarteko
solidaritate-jardunaldian, Bauen Hoteleko, Brukman enpresako eta
Chilavert inprimategiko ordezkariek (enpresa horiek guztiak
autogestionatutako kooperatibak dira, borroka-ibilbide luzea
dutenak), Buenos Airesen, Greziako Enbaxadan, dokumentu bat aurkeztu
zuten. Dokumentu horretan, Atenaseko gobernuari eskatu zioten
“Vio.Meko langileek lan egin, produktuak ekoitzi eta saldu ahal
izateko berme osoak” eman zitzala. Dokumentua berreskuratutako
dozenaka enpresa eta langilek babestuta zegoen76. Handik egun gutxira
aurkeztu zuten “El movimiento de autogestión en
Argentina: empresas recuperadas y movimiento de trabajadores
desocupados” (Autogestioaren mugimendua Argentinan:
berreskuratutako enpresak eta lanik gabeko langileen mugimendua)
liburua, Mario Hernándezena eta Buenos Aireseko Topía
argitaletxeak argitaratutakoa. Bertan, kapitulu bat Greziako enpresei
eskainita zegoen.


Beste kasu askotan bezala,
Vio.Meren istorioak finantza-arazoak larriagotu ziren heinean hartu
zuen garrantzia. Orain ez du garrantzirik 2009an eta 2010ean
Philkeram-Johnsonen filial honek (Greziako material zeramiko eta
azulejuen fabrikatzaile handiena) 2,7 milioi euroko balioa zuten
irabaziak izatea, eta bertako produktuak Dubaiko aireportua egiteko
erabili izana. 2010 amaieran, Grezian zor subiranoaren krisia hasi
zenean, negozioaren kudeaketa desegiten hasi zen eta handik hilabete
gutxira, 2011ko maiatzean, enpresak ordainketa-etendura iragarri
zuen77. Une horretatik aurrera, langileek beren lanpostuak
mantentzeko eta soldatak berriro jasotzeko ahalegin guztia egin
zuten. Enpresaren akzioak erosteko proposamena egin zuten langileek
(argi utzi zuten ez zituztela beren gain hartuko aurreko
administrazioak pilatutako zorrak), baina jabeek baztertu egin zuten
proposamen hori. Hurrengo ukoa Lan Ministerioak egin zuen; izan ere,
finantza-laguntza eskaerari uko egin zion, nahiz eta beren negozioa
hasi nahi duten langabeei zuzendutako programak izan. Aipatutako
ministerioko arduradunek agindutako 1.000 euroko larrialdi-laguntza
ere ez zuten eman, Ogasunak ez ziolako oniritzia eman. Era berean,
hainbat eragilek legezko oinarri bat sortzeko eskabidea egin zuten,
horren arabera modu asanblearioan kudeatutako lan-kooperatibak
sortzeko aukera izateko, baina gobernuak baztertu egin zuen eskabide
hori (nahiz eta handik hilabete batzuetara, azkenean, arautu zituen).


Puntu horretara iritsita,
langileek pentsatu zuten langabeziaren tragediari (Grezian ia ehuneko
30ekoa da jada) aurre egiteko arrazoizko erantzun bakarra lantegia
langileen esku uztea zela, eta bidezko ekoizpen-sistema bat ezartzea,
hierarkiarik eta esplotaziorik gabekoa. Estatuak axolagabetasunez
hartu zuen proposamena, eta burokrazia sindikalek eta ezkerreko
alderdiek ere nolabaiteko hozkeriaz jokatu zuten. Gizarte-mugimenduek
baino ez zuten hartu albistea gogo biziz, eta 2002an
elkartasun-kanpaina zabala gauzatu zuten, herrialdean bertan eta
kanpoan. Kanpaina horren bidez, lantegia berriz abiarazteko behar
ziren funtsak lortu zituzten. Hainbat intelektualek bat egin zuten
kanpainarekin, hala nola Naomi Kleinek, David Harveyk, John
Hollowayk, Silvia Federicik edo Raúl Zibechik. Baina, gainera,
jasotako laguntza ekonomikoaren zati bat Latinoamerikako herri- eta
sindikatu-erakundeetatik etorri zen, eta laguntzeko erabaki ugari ere
jaso zituzten. Horrek agerian utzi zuen, beste behin ere, lotura
estua dagoela ekimen greziarraren eta politika neoliberalen izenean
gauzatutako larrutzea lehen eskutik pairatu duten herrialdeen artean.
Azkenik, 2013ko otsailaren 12an, Vio.Mek estatistika izateari utzi
zion —Grezian astero ixten diren mila enpresetatik bat—,
eta paradigma izatera pasatu zen, ekoizpena berrabiaraztea lortu
baitzuen biltzar bidezko eta langileek autogestionatutako sistema
baten bidez. Ekimena, Greziatik kanpo berritzailea ez bazen ere,
pizgarri izan zen toki mailan antzeko egoeretan zeuden langileen
kolektiboentzat, eta horiek arreta handia jarri zioten eredu
berriaren bilakaerari. 



Vio.Meren
antolaketa eta funtzionamendua aztertuz gero, ondorio bitxi bat
ateratzen da: salbuespen greziarra bat dator neurri handi batean arau
argentinarraren jokabidearekin. “Autogestión obrera en
Argentina: problemas y potencialidades del trabajo autogestionado en
el contexto de la poscrisis neoliberal”78 (Langileen
autogestioa Argentinan: autogestionatutako lanaren arazoak eta
potentzialtasunak krisialdi neoliberalaren ondoko testuinguruan)
testuan, berreskuratutako 200 enpresa baino gehiagoren hamar urteko
esperientzia aztertu ostean ateratako ondorioetako batzuk aurkezten
ditu Andrés Ruggery ikertzaileak. Ibilbide horien eta Vio.Mek
egindako ibilbidearen arteko paralelismoa kontuan hartuta, badirudi
antzeko zailtasunen eta erronken aurrean antzeko erabakiak hartzen
direla, edo ia erabaki berak.


Enpresa autokudeatzeak esan nahi
du bertako langileek kolektiboki erabakitzen dutela zer arau ezarriko
diren ekoizpenerako, lan-prozesuak antolatzeko edo soberakinak
erabiltzeko, bai eta gainerako sistema ekonomiko eta sozialarekin zer
harreman izango duten ere. Berreskuratutako enpresa baten ezaugarri
bereizgarria, haren kapital politiko eta sinboliko nagusia, haren
kudeaketa-modu kolektiboa da hain zuzen ere. Lehengo kudeaketan
nagusi zen egitura bertikaletik79 eredu kolektibora pasatzean,
biltzar bidezko eredua da eztabaidarako modu logikoena, eta eredu
egokiena da parte-hartzea eta erabakiak hartzeko ahalmena bermatzeko,
behin langile guztiak berdintasun-egoeran daudela. Biltzarra edo
asanblada, gainera, elementu iraunkorra da langileen mugimenduaren
tradizio historikoan, eta aurreko aroan nagusi zen
erregelamenduarekiko guztiz antagoniko den eragin demokratizatzailea
sortzen du. 



Harremanen eredu berriak rolak
aldatzeko aukera ematen die langileei, eta eredu hori enpresaren
mugetatik harago doa eta enpresako kideen eguneroko bizitzako
alderdietara heltzen da, baita ekoizpen-jardueretatik kanpo talde
gisa duten harremanera ere. Nagusirik gabe lan egiteko aukera hori da
etapa berri honen ondorio positiboenetako bat, Vio.Meko langileek
esandakoaren arabera. Baina oso positiboa da, bestalde, sare sozial
bateko kide direla sentitzea ere; badakite sare horrek bideratu duela
aurrera egiteko eta ekoizpena abiarazteko aukera eman dien laguntza,
eta, era berean, haiek ere lagundu behar dutela beste ekimen batzuek
ere aurre egin dezaten. Hori horrela, lantegiko biltzarrak badaki
“borrokak ezin duela Vio.Mera mugatu, garaipena lortzeko,
orokortu eta ixten ari diren lantegi eta enpresa guztietara zabaldu
behar duela”; izan ere, autogestionatutako enpresen sare baten
bidez soilik lortu ahal izango da ekonomia mota berri bat sortzea.
“Lanik gabe, dirurik gabe, Estatuaren laguntzarik gabe eta
fabrikak itxita daudela, autogestioan pentsatzea besterik ez zaigu
geratzen”80.


Ruggerik gogorarazten duenez,
“garrantzitsua da azpimarratzea kapitalismoaren esparruan,
isolatuta edo erakunde eta mugimendu sozialen estrategien baitan
gauzatzen diren kasuei buruz ari garela; langileek bizirauteko
baldintzak hobetzeko gauzatzen dituzten borroken baitan sortzen dira
ekimen horiek, babesgabetasun sozialari eta langileriaren zati handi
batentzat soldata-harremanak desagertzea ekarri duen egoerari aurre
egiteko”81.


Autogestioa ez da erabakiak
hartzea edo lan-eskubideak ezartzea soilik, ekoizpen-logika eta
lan-prozesuak eraldatzeko modua eta jarduna ere bada. Aldaketa horiek
zenbait alderdirekin lotuta daude: erabiltzen diren teknologiekin,
langileek ekoizpen-katea abiarazteko dituzten urritasunekin eta
beharrekin, edo dituzten oztopoei aurre egiteko moduarekin.


Autogestionatutako horrelako
esperientzien zailtasun nagusietako bat da, alderdi ekonomikoari
dagokionez, horizontaltasuna eta elkartasuna mantentzea eraginkor
izateari utzi gabe, bizi maila duin bat lortu ahal izateko proiektuan
parte hartzen duten guztientzat. “Langileak esplotatu gabe eta
herri-beharrak ingurumenarekiko modu iraunkorrean asez hori lortzea
da, gutxienez, horrelako kudeaketa-moduaren erronka nagusia”82.
Logika kapitalista langileak esplotatzean eta mozkinak maximizatzean
oinarritzen da, ahal den kapital gehien metatu ahal izateko. Aldiz,
enpresa autogestionatuaren xedea da langileen bizi-kalitatea hobetuko
duen proiektu bat eraikitzea, beste langile batzuei lana ematea eta
enpresa dagoen tokian bertan gizarteratzea. Aldaketa nabarienak
lanaldiaren iraupenarekin eta erritmoekin lotuta daude,
soldatapekoenak baino gizatiarragoak izan ohi baitira, baina baita
ekoizpenaren egokitzapen sozio-teknologikoarekin ere, ahal den
neurrian behintzat errealitate berrira eta enpresatik sortu nahi
diren harreman mota berrira hurbiltzeko. Alde horretatik, Vio.Meko
langileek detergente eta garbigarri kimikoen lerroa aldatu zuten, eta
etxean erabiltzeko estandar ekologikoak ezarri, eta merkaturatzea
Grezian ugaritzen ari diren kontsumo-kooperatiben eta ekonomia
sozialeko proiektuen sare zabalera bideratu zuten. Gainera, egiaztatu
zuten salmenta-prezioak bi herenetan murritz zitezkeela, lehen
zeudenekin alderatuta, arestian enpresaburuak eskuratzen zuen mozkina
desagertu baitzen.


Ekoiztutakoa ohiko
banaketa-zirkuituetan sartzea da, hain zuzen ere, autokudeatutako
enpresei sortzen zaien beste oztopoetako bat, merkatuaren arauak
taldearen kontrolpetik kanpo baitaude. Gainera, horrelako ekimenak
segurtasun juridikorik gabeko egoeran daude, eta horrek ere kezka
ugari eragiten die sustatzaileei; izan ere, legez, ez dira aurreko
kudeatzaileek sortutako zorraren erantzule, baina, era berean, ez
dira porrot egindako enpresaren ondasunen edo ondarean gaineko
eskubideen titular ere. Legearen zehaztugabetasun horrek
normaltasunez lan egitea, kreditua lortzea eta jardueraren epe luzeko
estrategia planifikatzea eragozten du. Langileek haien lan-indarra
baino ez dute, eta, batzuetan, lehengaien stockak, ekoizpena
abiarazteko. Baina kapitalik ez dutenez, ekoizpen hori ez da
enpresaren ahalmen teknikoen eta giza ahalmenen araberakoa. Vio.Meri
dagokionez, bide judiziala oso motela izaten ari da haien egoera eta
enpresaren aktiboen gaineko eskubidea arautzeko orduan, eta,
horregatik, proiektuaren eta haren aholkularitza teknikoaren inguruan
sortu den elkartasun-mugimenduaren finantza-laguntza beharrezkoa izan
da negozio-plan bat egin eta ekoizpena merkatuan nola ezarriko den
erabakitzeko, baita soldata duinak mantentzeko zer salmenta-bolumen
beharko litzatekeen erabakitzeko ere. Beste alderdi batzuen artean,
txikizkako bidera eta gizarte ekonomiako establezimenduetara bideratu
zuen produkzioa, oso zaila baitzen aurreko etapako handizkako
bezeroak berreskuratzea. Greziakoaren moduan atzeraldian dagoen
ekonomia batean lan egitea, berriz merkaturatzea eta behar adinako
sarreren maila bermatzea dira Vio.Mek egun dituen erronka nagusiak.


Edonola ere, kontuz jardun behar
da ekoizpen-bitartekoak eskuratzeari dagokionez. István
Mészárosek dioen eran, bitarteko horien jabetza izateak
ez du berez langileengan aldaketa positiboak izaten laguntzen,
funtsezkoa baita “elkartutako ekoizleek lan-prozesu osoa
kontrolatzea, eta ez ezarritako jabetza-eskubideak nola irauli
erabakitzea soilik”83. “Desjabetzaileak desjabetzea”
aurrebaldintza bat da soilik, baina ez ditu funtsezko alderdiak
aldatzen: elkartutako ekoizleek berdintasun-egoeran kontrolatu behar
dituzte lan-prozesu guztiak, eta beste kooperatiba edo
langile-elkarte batzuen borrokekin koordinatuta jardun behar dute. 



Batzuetan, makinak ez daude
erabiltzeko moduan, edo konpondu edo berritu egin behar dira, eta
horrek finantza-arazoak dakartza; beste batzuetan, zuzendaritza- edo
administrazio-postuak betetzen zituztenek utzi egin zituzten
autokudeatutako proiektuek. Hori gertatu zen Vio.Men: enpresako 42
langiletatik 7k erabaki zuten ez zutela etapa berrian jarraituko, eta
administrazioaren eta produktu kimikoen sailetako lehengo langileak
zeuden horien artean. Beraz, konpromisoa eutsi zioten 35 langile eta
teknikariek laguntza bilatu behar izan zuten postu horietarako, eta
gainerako lanak bakoitzaren espezialitatearen eta gaitasunaren
arabera banatu behar izan zituzten.


Mészárosek
beste ohar bat ere eman zuen, baita Ruggerik ere: teknologia ez da
neutrala. Haren diseinua eta erabilera ekoizpen kapitalistaren
harremanen sarearen parte dira, eta haren helburu bakarra da
“kapitala handitzea, edozein kostu sozialetan”. Hori
horrela, langileek errotik berregituratu beharko dituzte harreman
horiek, edo horrelako teknologiak alde batera utzi beharko dituzte,
ahal den neurrian, eta horien ordez sortu nahi den harreman
sozioekonomikoen eredu berrira egokitutakoak erabili. Mészárosek
kritika egiten dio salgaiak ekoizten dituen gizarteari, eta
proposatzen du gizakien beharrak asetzeko xedea (erabilera-balioak)
izango duen gizarte bat eraiki behar dela. Modu batean edo bestean,
Vio.Meko langileek kontuan izan dituzte kezka horiek, hartutako
erabakietan. Adibidez, “jarraitzaile solidarioaren" figura
sartu dute kooperatibaren estatutuetan: fabrikako produktuen kopuru
jakin bat kontsumitzeko konpromisoa hartzen duten komunitateko kideak
dira jarraitzaile solidarioak, eta, horren truke, informazioa
jasotzeko, langileen biltzarretan parte hartzeko eta kontsulta-boto
baten bidez erabakiak hartzen laguntzeko eskubidea dute. Langileen
kontrolaren eta gizarteak ekoizpenaren gain duten kontrolaren artean
eraikitako zubia da jarraitzaile solidarioarena, eta enpresaren
barneko parte-hartzezko eta autokudeaketarako esparruak zabaltzen
ditu eta gizarte osoarekin lotzen. Maurício Tragtenbergek
benetako parte-har-tze
esaten dio horri: “herritarren gehiengoak, askatasunez
hautatutako eta elkarren artean lotutako organoen bidez, lan-prozesua
zuzen dezake, eta ekoizpenaren helburuen eta bizitza sozialeko beste
alderdi esanguratsu batzuen gainean erabakiak hartzen parte har
dezake”84. Eta horrelaxe esan ziguten Vio.Meko langile batzuek:
ez dutela hau guztia haien familiak aurrera ateratzeko soilik egiten
–tokiko eta nazioarteko elkartasunari esker mantendu dira
horiek hainbat hilabetetan–; aitzitik, gizarte bidezkoago
baterako bidea jorratzeko ere egiten dutela. Elkartasuna,
hurbiltasuna, justizia soziala eta antzeko balioetan oinarritutako
gizarte baterako bidea jorratzeko, alegia. Politika egiteko beste
modu bat da, behetik hasita.


Alabaina, Vio.Mek zabaldutako
bidea ez da izan, orain arte, espero zitekeena bezain emankorra.
Egoera eta ataka zailean zeuden langile-kolektibo batzuek pribatuan
esan dute haien enpresen gaineko kontrola hartu eta horiek kudeatu
nahi zituztela, baina Eleftherotypia egunkariko kazetariak izan dira
bide horretara hurbildu diren bakarrak, eta ez dute guztiz lortu.


2011ko abuztuan, Eleftherotypia
argitalpen-enpresak langileei ordaintzeari utzi zion; kazetari,
teknikari, administrari eta inprimatzaile, 800 langile baino gehiago
ziren guztira. Lau hilabete geroago, langileek greba mugagabea
aldarrikatu zuten, eta zenbait aukera aztertzeari   ekin zioten
1975ean sortutako egunkaria birsortzeko. Hain zuzen, Greziako
“Batzorde militarra” erori ostean sortu zen enpresa, eta
30 urtean prentsa aurrerakoiaren eta komunikabide-industriaren
erreferente izan zen.


Azkenik,
2012ko otsailaren 15ean, “Eleftherotypiako langileak”
egunkariaren lehenengo alea eman zuten argitara. Egunkariaren
instalazioak de facto okupatu zituzten, eta
autokudeaketa-erregimenean argitaratu zuten egunkaria. Hamar egun
beranduago argitaratu zuten bigarren —eta azkeneko— alea,
proiektuari jarraitutasuna emateko saiakeran. Baina proiektuak ez
zuen inoiz lortu langileen gehiengoa konbentzitzea, lana kalitate
handikoa bazen ere eta ale ugari saltzea lortu bazuten ere (30.000
ale baino gehiago edizio bakoitzean). Urtearen gainerako zatia
porrot-aitorpenak egiten, inbertsiogile berriak bilatzen eta soldatak
ez ordaindu izanagatik salaketak jasotzen eman zuten. 2013ko udan,
kazetarien talde txiki bat egunkari kooperatibo berri bat sortzeko
aukerak aztertzen hasi zen, jaberik eta itzalean babestuko zituen
korporaziorik gabe. Azaroan iragarri zuten argitalpen-talde berri bat
arduratuko zela Eleftherotypia egunkariaz, haren igandeetako
aldizkariaz eta web-orriaz. Langile gehienek lasai hartu zuten
arnasa, baina arduratsuenek Efimerida
ton Syntakton (Kazetarien egunkaria)
sortu zutela iragarri zuten une horretan. 



Egunkari berriak egun gutxiren
buruan kaleratu zuen lehen alea, eta geroztik, tirada 8.000 edo 9.000
ale artean egonkortzea lortu du; ez dira kopuru makalak egunkari
berri batentzat, eta are gehiago kontuan hartuta ez duela inolako
laguntza ekonomikorik ezta politikorik ere jasotzen. Haien
diru-iturri bakarra salmentak eta publizitatea dira, eta
kooperatibako kideen biltzarrak hartzen ditu erabaki ekonomikoak eta
administratiboak, eta bertan izendatzen dira argitalpenaren
argitaratze-kontseiluko kideak. Kontseilu horrek hartzen ditu
argitaratze-lerroari eta edukiei buruzko erabakiak; ahaleginak egiten
dute lerro eta eduki horiek ahalik eta irekienak izan daitezen
ezkerraren eta zentro-ezkerraren esparruan, baina beti alderdiekiko
eta talde ekonomikoekiko independentzia mantenduz. Nikolas Voulelis
egunkariaren zuzendariaren iritziz, krisiaren ondorioz sortutako
esperientzia kolektiboa da, eta, nolabait, krisi horri buru egiten
laguntzen du, botere berriak, erakunde berriak eta alderdi berriak
sortzen laguntzen baitu. Greziako historian inoiz izan ez diren
baldintzetan sortutako proiektu independentea da, eta hori erronka
handia da anitz, kritiko, zorrotz eta alternatibo izan nahi duen
egunkari batentzat, ideia eta ikuspegi berriak sortzen lagundu nahi
baitu.


Alabaina, Efimerida ton Syntakton
ez da izan komunikabideen esparruko lehenengo
kooperatiba-esperientzia; zenbait urte lehenago sortu ziren internet
bidezko Radiobubble irratia eta The Press Project egunkari digitala.
Lehenengoa 2008an sortutako irrati librea da, eta gizarte mugimenduei
zerbitzu emateko xedez sortu zen; ez dauka publizitaterik eta
proiektuan parte hartzen dutenek autokudeatzen dute. The Press
Project komunikabide independentea da, kolektiboa, baina kalitatezko
kazetaritza egitea du xede, eta nazioarteko irakurleei zuzenduta
dago. Haien asmoen arabera, hauek dira hedabide horren jardunaren
zutabeak: “egunkari onen eta antzinako egunkarien entzutea,
irratiaren abiadura eta elkarrekintza beroa, moda-aldizkarien
freskotasuna, aldizkari akademiko baten ospea, kolektibo baten presak
eta webaren dinamismoa”85.


Baina, zalantzarik gabe, Greziako
Irrati eta Telebistako (ERT) kate publikoko langileek hori itxi
ostean gauzatutako ekimena izan da guztietan harrigarriena,
originalena eta integratzaileena.


2013ko ekainaren 11n, gobernu
greziarrak ordu gutxi batzuetan itxi zuen Europako telebista- eta
irrati-etxe estatal zaharrena (75 urte zituen), aurrez jakinarazi
gabeko ezusteko ekintza batean. Bigarren Mundu Gerran okupatzen ari
ziren tropa naziak ere ez ziren ausartu horrelakorik egiten. Aurrez
iragarri gabe, eta oposizioko indarrekin inolako eztabaidarik izan
gabe, Antonis Samarásen exekutiboak bat-batean itxi zituen 5
telebista-kate, 29 irrati-estazio eta ERTren orkestra eta abesbatza,
eta 2.600 langile kaleratu zituen. Neurria iragarri zuen egun berean
itxi zituen. Larrialdiko dekretu hori, Biltzar Nazionalak hiru
hilabeteko epean berretsi behar zuen berez, neurria legezkoa izan
zedin, baina exekutiboak ez zuten inoiz aurkeztu. Kate publikoa
itzaltzea legez kanpoko ekintza antidemokratikoa izan zen.


Gobernuak bere burua zuritu nahi
izan zuen, eta katearen kudeaketa txarra, ustelkeria eta metatutako
zorra erabili zituen aitzakiatzat. Baina honako hau da errealitatea:
exekutiboko kideak izan ziren ustelkeria-kasuen protagonista bakar,
lagunak eta senideak jarri baitzituzten zuzendaritza-postuetan
(gobernuaren bozeramaleak, Simos Kedikoglouk, berak bakarrik, 25
pertsona “jarri" zituen horrelako postuetan 2013ko
lehenengo bost hilabeteetan). Gainera, ERTk 57 milioi euroko mozkinak
izan zituen 2011n, Estatuari zergatan (BEZa, gizarte segurantzako
kotizazioak eta beste tasa batzuk) 166 milioi euro ordaindu ostean.
2012an antzeko zifrak izan zituen, eta 2013ko aurrekontuan, itxi zen
arte, 40 milioi euroko superabita zuen metatuta.


Hori horrela, Samarásek
nazioartean inolako aurrekaririk ez duen ekintza bat gauzatu zuen
estatuko irrati- eta telebista-kate bat horrela ixtean; baina gauzak
ez ziren hark espero zuen bezala atera. Lehenengo unetik bertatik,
langileek ERTren instalazio guztiak okupatu zituzten, eta etengabe
informazioak eta elkarrizketak emateari ekin zioten. Gobernuak
igorpen-seinalea moztu zuenean, tokiko kateek haien frekuentzia utzi
zieten eta horien bidez zabaldu zituzten irudiak, baita satelite
bidez ere, irrati-difusioko Europako erakundeari esker. Eskualdeetako
zentroek ere haien albistegiak lantzen eta toki mailan ematen
jarraitu zuten. Irrati-kate batzuek Internetera pasatu zituzten
programazioak. Katearen Atenaseko estudio nagusiak pil-pilean zeuden
kazetariz, langilez eta eraikina eta barrutiko lorategiak egunean 24
orduz okupatzen zituzten pertsonez beteta.


Ia bost hilabetetan zehar,
benetako iraultza kultural baten egoitza izan ziren instalazioak, eta
mikrofonoak eta estudioak gizarte-mugimenduen esku jarri ziren, eta
austeritate-politikei buruzko eztabaidak egin zituzten, ordura arte
kate horretan inoiz ikusi gabeko adierazpen-askatasunarekin. Ehunka
biltzar egin zituzten, kontzertuak, eta udako zinema bat eta jantoki
sozial bat ere sortu zituzten. Autokudeaketako eredu harrigarri bati
esker izan zen hori guztia; langileek eta boluntarioek ematen zieten
erantzuna mota guztietako beharrei, eta proiektuari laguntzeko
kanpainak egiten zituzten. "Bost hilabete horietan, komunikabide
handien blokeoaren kontrako alternatiba gisa sendotu ginen, haiek ez
baitzuten hitz egiten neurri neoliberalek Greziako gizartean izandako
eragin suntsigarriei buruz. Gainera, herritarren esku jarri genituen
mikrofonoak, haiek hitz egin zezaten intereseko zituzten gaiei buruz.
Uste dugu gobernuak beldurra digula, jendeak entzun egiten
gaituelako”; hori esan zigun Babis Kokosisek, ERT irratiko
esatarietako batek.


Azaroaren 7an, aldez aurretik
operazioa prestatuta eta gauez, istiluen aurkako unitateek indarka
okupatu zituzten estudio nagusiak, eta atxilotuta eraman zituzten
aurka egin zuten langileak. Irudiek Batzorde militarraren diktadurako
irudiak ekarri zituzten gogora, baina horrela ere ez zuten lortu
ERTko langile ohiei mikrofonoak ixtea. Telebista-emanaldiak, ordurako
interneten bidez soilik egiten zirenak, Tesalonikako estudioetara
eraman ziren, eta 16 irrati-katek emititzen jarraitu zuten lurraldeko
zenbait zentrotatik. 2014ko udaberrian, programazioak aurrera
jarraitzen zuen (kateak ERTOpen izena du orain) kateko kazetarien eta
teknikarien irmotasunari esker, baita milaka pertsonak eredu
informatibo aske, sozial eta kalitatezko bati emandako babesari esker
ere.


Gobernua mugimendua zatitzen
saiatu da: xantaia egin die langileei lan-likidazioekin, edo
lanpostuak eskaini dizkie kate publiko berrian (NERIT), 2014ko
maiatzaren hasieran abiarazi zenean. Horren guztiaren gainetik, 400
pertsonak eutsi egin diote eta aurrera jarraitu dute autokudeaketa
informatiboko eta konpromiso sozialeko eredu horrekin. Esperientzian
parte hartu duen Loukas Panourgiasen hitzetan, komunikazioa eta
entretenimendua eskaintzeaz gainera, ERTOpenek ondasun batzuk
zaintzen ditu, instalazioak eta espazio erradioelektriko bat, greziar
herriarenak direnak, eta dirudienez ERT ixteko agindua eman zuten
politikariei axola ez zaizkienak. 



Langileek erakutsi dute haiek
bakarrik gai direla katea funtzionarazteko, nagusien beharrik izan
gabe. Jakina, ez da lan erraza, Kokosisek gogorarazten duen eran;
Estatuak emandako lau hilabeteko kalte-ordainak agortzen joan dira,
eta proiektuan jarraitzen duten gehienek beste lan batzuk bilatu
behar izan dituzte, edo beste diru-iturri batzuk. Eta, halere,
ERTOpen kateak, sindikatuaren funtsekin, bulego eta irrati-estudio
bat irekitzea lortu du katearen lehengo egoitza nagusiaren parean,
eta irrati-telebistako erakunde berri bat sortzeko lehenengo pausoak
emateari ekin dio.


Greziako kate publikoak
informazioa 12 hizkuntzatan ematen zuen garaian gaztelaniazko
eguneroko programaren ardura zuen Kokosisek, eta egun ERTOpen
proiektuan dihardu buru-belarri. Alde horretatik, jakinarazi zigun
nekearekin batera ideia berriak ere sortzen direla, adibidez,
krisialdia dela eta, Greziatik alde ari diren emigratzaileen
belaunaldi berriarentzat nazioarteko komunikabide gisa funtzionatzea.


Ikus daitekeen eran,
berreskuratutako enpresen eragina ez da haien alderdi ekonomikoan edo
lanpostu batzuk mantentzean soilik nabari; dimentsio kultural eta
sozialen ere nabarmena da ekarria, haien eskutik lotura berriak
sortzen baitira enpresaren eta lurraldearen artean. Autokudeatutako
kooperatibek jarduera sozialak eta kulturalak gauzatu dituzte haien
instalazioetan, jasotako elkartasunaren truke. Komunitate-ekintza
horiek, diziplina kapitalistarekiko guztiz kontrakoak, funtsezko
eginkizuna dute merkatuarekiko elkarreraginaren ondorio kaltegarriei
aurre egiteko.


Ez dira ez estatalak, ez
pribatuak, ezta kooperatiba tradizionalak ere; langileek
berreskuratutako enpresak kudeaketa-esperientzia jatorra ari dira
gauzatzen, baina, ezin uka, haien erronkak eta mugak ere handiak
dira.







Laburpena.

Trantsizioaren hasiera eta garaipen batzuk







Liburu hau amaitu eta egun
gutxira, Grezian udaletako, eskualdeetako eta Europako hauteskundeak
egin zituzten, eta Syriza alderdiak lortu zuen garaipen birtuala,
argi eta garbi lortu ere, Europako Parlamenturako deialdian, eta
aurrerapen handia lortu zuen tokiko erakundeetan. 



Alderdi ezkertiar horrek beti
erakunde sozialekiko eta herri-ekimenekiko sentsibilizazio berezia
erakutsi izan duen arren (ez dugu ahaztu behar haren militantziaren
zati handi batek modu aktiboan hartzen duela parte ekimen horietan),
oraindik ere orrialde hauetan aipatu izan dugun marea isil horren
zati batek nolabaiteko mesfidantza agertu du. Syrizak, krisiaren
ondorio gogorrak desagerrarazi nahi dituen alderditzat jotzen du bere
burua, baina kapitalismo leunerantz aurrera egin nahi duen erreforma
bidez egin nahi du. Erakundeak hainbat joera biltzen du: borrokalari
eta iraultzaileenetatik hasi eta sozialdemokraziako joera
neurritsuenera. Hori dela eta, eskualdeko bi gobernutan (Ática
eta Uharte Jonikoak) eta hainbat udaletan lortutako garaipenak bere
jarrera zein den eta kudeaketa nola egingo duen argitzeko balio
beharko luke.


Denbora laburrean Syrizak
gobernuaren agintea eskura dezakeela dirudi, baina, horretarako,
oraindik sistemako alderdi politikoekin aspertuta dauden herritarren
konfiantza bereganatzeko zeregin garrantzitsua du aurrean. Maiatzaren
25eko hauteskundeetan, herritarrek abstentzioaren aldeko apustu
handiagoa egin zuten egun herrialdea gobernatzen duten bi
alderdiekikoa baino. Boto baliogabeek eta zuriek izan zuten igoera
nabarmena ere (225.000 baino gehiago; hau da, eurodiputatu bati
dagokiona baino gehiago) herritarren gogaitze horren erakusgarri
argia izan zen.


Syrizak mugimendu sozialarekiko
eta elkartasun-ekimenekiko erakusten duen zintzotasun politikoaren
araberakoa izango da, batetik, oinarritik antolatu dituzten
alternatiba ekonomikoen eta sozialen aurrerapena, eta bestetik,
nazioarteko finantza-botereek, komunikabideek eta erakundeetatik
kendu duten tokiko eliteak Greziako gizarteari eragingo dizkioten
tentsio gogorrei aurre egin ahal izateko beharrezko sendotasuna.


Teodoros Karyotis aktibistaren
ustez, proiektuen autonomia eta iraunkortasuna mantendu ahal izateko
beharrezkoa izango da oreka mantentzea, eta aldi berean, orain
"aliatuak" diren erakundeen eta herri-erakundeen arteko
integrazio politikoa eta haien isolamendua bereizten dituen lerro
estuaren gainean aurrera egitea, betiere, ekimenak sorrarazi zituzten
ideien garbitasun erradikala mantentzen saiatuta.


Europako deialdiaren ondoren,
bistakoa dirudi Grezian, 40 urtez kontrol politiko absolutua izan
ostean, alderdi-bitasuna desegiten hasi dela eta oraindik ere
aurreikusi ezin den neurriko eraldaketa hasi dela. Nick Malkutzis
eragin handiko analistaren ustez, emaitzek honako hau erakutsi zuten:
"Demokrazia Berriaren eta PASOKen pixkanakako desagertzea ari da
gertatzen, eta horrek trantsizio politikora behar du herrialdea; ezin
da jakin, ordea, zenbat iraungo duen eta zer ondorio ekarriko duen
trantsizio horrek".


Horrenbestez, hauteskunde-egunak
mugimendu sozialaren zenbait garaipen ekarri zituen, eta garaipen
horien eraginez, eraikin neoliberala hainbat tokitatik pitzatzen has
daiteke.


Haietan lehenengoa Tesalonikako
saneamendu eta uren udal-enpresaren pribatizazioaren aurkako
erreferenduma izan zen. Kontsulta ekiditeko gobernuak oztopoak jarri
eta mehatxuak egin arren, parte-hartzea erroldaren %40koa izan zen
(aldi berean egindako tokiko hauteskundeetan, indize hori %55ekoa
izan zela kontuan izan behar da) eta 192 mahaitan igorritako
boto-paper baliozkoak 218 mila inguru izan ziren. Boto-emaileen %98
konpainia publikoa saltzearen aurka agertu zen eta aldekoak, aldiz,
%1,96 baino ez ziren izan.


Baina gobernuaren irrika
merkantilizatzaileei azken kolpea Administrazioko Auzitegi Gorenak
eman zion maiatzaren 26an Atenaseko Ur eta Estolderien Enpresa
Publikoa (EYDAP) saltzea legearen kontrakoa zela ebatzi zuenean.
Epaiaren arabera, prozesuak ez zituen betetzen Greziako
Konstituzioaren 5. eta 21. artikuluak, Estatuak osasuna babestu eta
herritarren osasun-egoera ona zaindu behar dituela xedatzen
dituztenak. Tesalonikako herritarrek pozarren hartu zuten epaia.
Gainera, seguru asko, lehen aipatu dugun moduan, EYATH
pribatizatzearen aurka hirian abian dagoen prozesuan ere justiziak
antzeko erantzuna emango du.


Herri-mugimenduaren
beste garaipen bat Calcídicako Aristóteles udalerrian
gertatu zen (han dago Skouries meategia). Bertan, meatzaritzaren
aurkako borroka-batzordeen hautagaiak,
Yanis Mijos-ek, alde handiarekin irabazi zion tokiko hauteskundeen
lehen itzulian Jristos Pajtas politikari ustelari (ikus liburuko 59.
oharra), Eldorado Gold korporazioaren interesen defendatzaile
nagusiari.


Baina, zalantzarik gabe,
gobernuaren aurkako kolpe gogorrenetako bat Atenaseko Lehen
Auzialdiko Epaitegiak emandako epaia izan zen. Izan ere, maiatzaren
16an baliogabetu egin zuen Finantza Ministerioko garbiketa-zerbitzuko
397 langile kaleratzeko erabakia. Salaketa jarri zutenen abokatuak,
Yianis Karuzos-ek, epaia "historikoa" zela adierazi zuen.
Haren ustez, gobernuak eta mailegatzaileek funtzionarioekin amaitzeko
ezarritako eredua Konstituzioan jasotako eskubideen aurkakoa da.
Erabaki judizial horren gai nagusia troikarekin hitzartutako
"mugigarritasun-programa" (lan-erreserban zortzi hilabete
eman ostean, funtzionarioak kaleratzeko ihesbidea edo aitzakia)
izenekoa zalantzan jarri izana da. Horrek atea ireki zion antzeko
egoeran dauden enplegatu publikoen beste kolektibo batzuek demanda
berriak jartzeko aukerari.


Emakume haiek egindako borroka,
nekaezina eta eredugarria izan zen. Zortzi hilabetez, ministerioko
egoitzaren aurrean mobilizazio eta kontzentrazioak egin zituzten
egunero eta austeritate-politiken aurka deitutako manifestazio
guztietan hartu zuten parte, beren borrokaren inguruan
elkartasun-mugimendu handia pilatuz. Kaleratze formalaren eguna
(maiatzak 18) baino aste batzuk lehenago, kanpalekua jarri zuten
beren lan-egoitzaren alboan. Bertan, herri-erakunde ugariren laguntza
jaso zuten protestak iraun zuen denboran, beharrezko azpiegitura
sortu eta mantendu ahal izateko. Azkenik, gobernuak txosten
judizialari (kaleratutako emakumeak "berehala berriz onartzera"
behartzen zuen) jaramonik ez egitea erabaki zuenean, Ogasun
Ministerioaren ateak blokeatu eta itxialdia hasi zuten. Emakumeen
talde haren ausardiak eta duintasunak, epai irmoa izatearen babesak
eta jasotako babes sozial handiak polizia kopuru neurrigabeari aurre
egitea lortu zuen eta, azkenean, gobernua ez zen poliziaren indarra
erabiltzen ausartu.


Ordura arte, sindikatu eta
langileen kolektibo bakar batek ere ez zuen lortu lan-eskubideen
aldeko protesta bat hain urrun ematerik, garapeneraino, hain zuzen.
Eta nork eta filiazio politikorik edo alderdikoirik gabeko emakumeen
talde batek eman dio berebiziko ikasgaia porroten ondorioz lur jota
zegoen langileen klaseari, baikortasuna eta duintasuna
berreskuratzeko lezio eredugarria.


Zalantzarik gabe, oraindik ere
Greziako mugimendu sozialaren borrokan orrialde ugari geratzen da
idazteke.

